Victory athun Nilandhoo faseyhain molhuvejje | Mihaaru\nލީގުގައި ފެހެންދޫއާ ދެކޮޅަށް ކުޅުނު މެޗުގެ ތެރެއިން ނިލަންދޫގެ ލޫކަސް (ވ) ބޯޅަ ހޯދަން މަސައްކަތްކުރަނީ.--- ފޮޓޯ: ނިޝާން އަލީ/ މިހާރު\nއެންމެ ފަހުން ކުޅެން އޮތް މެޗަށް ޓީމު ހަމަނުވެގެން ހާޒިރުނުވި ވިކްޓްރީ މިރޭ މެޗަށް ނުކުތް ނަމަވެސް އޮތީ ނިކަމެތި ހާލަތެއްގަ އެވެ. އެ ޓީމުގެ ބެންޗުގައި ތިބީ އެންމެ ތިން ކުޅުންތެރިންނެވެ.\nއަދި މިރޭ ބަލިވުމުން ވިކްޓްރީ އަށް ވަނީ ތާވަލުގެ ހަ ވަނަ އަލުން ހޯދަން ލިބުނު ފުރުސަތު މިވަގުތަށް ގެއްލިފަ އެވެ. ހަ ވަނައިގައި 12 ޕޮއިންޓާ އެކު މިހާރު އޮތީ މިއަދު ހަވީރު ގްރީންސްޓްސް އަތުން 4-1 އިން މޮޅުވި ށ. ފޯކައިދޫ އެވެ. ވިކްޓްރީ އޮތީ 10 ޕޮއިންޓާ އެކު ހަތް ވަނައިގަ އެވެ. ނިލަންދޫ އިން ވިކްޓްރީއާ އެއްވަރަށް ޕޮއިންޓް ހޯދި ނަމަވެސް ލަނޑުގެ ތަފާތުން އޮތީ އަށް ވަނައިގަ އެވެ. ކޮންމެ ޓީމަކަށް ބާކީ އޮތީ އެންމެ މެޗެކެވެ.\nމިއީ ކުރީގެ އެއް ވަނަ ފޯވާޑް އާދަމް އަބްދުއްލަތީފް (ލައްޗޭ) ކޯޗުކޮށްދޭ ނިލަންދޫ އިން މި މުބާރާތުގައި ފުރަތަމަ ޑިވިޝަނުގެ ޓީމެއްގެ އަތުން ހޯދި ފުރަތަމަ މޮޅެވެ.\nމިރޭގެ މެޗުގެ ފުރަތަމަ މިނެޓުގައި ނިލަންދޫ އިން ވަނީ ލީޑު ނަގައިފަ އެވެ. މި ގޯލް ޖަހައިދިނީ ކުރިން ފުރަތަމަ ޑިވިޝަނުގައި ކުޅުނު އިބްރާހިމް ފުރުގާނެވެ. އަދި 28 ވަނަ މިނެޓުގައި އަޑޮކޫ ލޫކަސްގެ ގޯލުން ނިލަންދޫ އިން ލީޑު ފުޅާކުރި އެވެ. އެކަމަކު 36 ވަނަ މިނެޓުގައި ހުސެއިން ނިހާން (ނިހާޓް) ގޯލް ޖަހައި ވިކްޓްރީ އަށް އުއްމީދު އާކޮށްދިނެވެ.\nވިކްޓްރީން އެނބުރި އަންނަން ކުރި މަސައްކަތަށް ހުރަސް އެޅީ ނިލަންދޫގެ ލޫކަސް 66 ވަނަ މިނެޓުގައި ވައްދާލި ގޯލުންނެވެ. އަދި 84 ވަނަ މިނެޓުގައި އަހުމަދު ޝާން ވަނީ ނިލަންދޫ އަށް ތިން ޕޮއިންޓް ކަށަވަރުކޮށްދީފަ އެވެ.\nރާއްޖޭގެ އެންމެ ދުވަސްވީ އަދި އެންމެ ކާމިޔާބު އެއް ޓީމު ކަމަށްވާ ވިކްޓްރީގެ ހާލަތު އޮތީ ވަރަށް ދަށްކޮށެވެ. މިރޭ ދެ ވަނަ ހާފުގައި އެ ޓީމުން ބަދަލު ކުޅުންތެރިޔެއްގެ ގޮތުގައި ގޯލްކީޕަރު އަބްދުﷲ ޒިޔަޒަން ވެސް އެރުވި އެވެ. ވިކްޓްރީ ކުޅުންތެރިންނަށް މުސާރަ ދީފައިނުވާއިރު މި މުބާރާތުގައި މިހާތަނަށް ދެ މެޗަށް އެ ހާޒިރުނުވެ ފާޑުކިޔުންތައް ވަނީ އަމާޒުވެފަ އެވެ. ސަރުކާރުން ދޭ ފައިސާގެ އެހީ އެ ޓީމަށް ލިބިފައިވީ ނަމަވެސް މާލީ މައްސަލަތަކެއްގެ ތެރެއަށް ވެއްޓުމުން ސުވާލުތައް ވަނީ އުފެދިފަ އެވެ. އެނގިފައިވާ ގޮތުގައި މުސާރައިގެ މައްސަލަތައް އުޅުނު ނަމަވެސް ކުޅުންތެރިން މިރޭ މެޗަށް ނުކުތީ ކްލަބުގެ ނަމަށް ކުރާ އިހުތިރާމެއްގެ ސަބަބުންނެވެ.\nފ. ނިލަންދޫ ދިރާގު ދިވެހި ޕްރިމިއާ ލީގު 2018 ވިކްޓަރީ ސްޕޯޓްސް ކްލަބް\nމިއަދު މިފެންނަ މަންޒަރުން މި އިނގެނީ މަޝްހޫރު ކަމަަށް ކިޔާ މި ކްލަބްތަކަކީ އަސް ހަގީގަތުގައި މާބޮޑު ކްލަބު ތަކެއް ނޫންކަން. ތަފާތަކީ ހަމަ ފައިސާކަން! އެދުވަހު އެމީހުންއަތުގައި ތަޅާބުރުއްސާނެ ފައިސާ އޮތީމަ ފޯކައިދޫ ފަދަ ޓީމުތަށް ކޮޅަށް 20-30 ލަނޑުޖެހީ! މިއަދު ފައިސާ ނެތި ދެޓީމް ހަމަހަމަ ވީމާ އަސްލު މިއެނގެނީ މޮޅީ ކޮންބަޔެއްކަން! މަރުހަބާ ނިލަންދޫ!\nއަޅުގަނޑުގެ ނަޒަރުން، މިކިޔާ "ބޮޑެތި" ކުލަބުތަކަށްވުރެ، އަތޮޅުތެރޭ ޓީމްތަކުގަ ސަޕޯޓަރުން މާގިނަ. މިމެޗު ބަލަން ދަނޑަށްވަނީ ވިކްޓްރީގެ ކިތައް ސަޕޯޓަރުންބާ؟ ގައިމު ނިލަންދޫ ސަޕޯޓަރުން ގިނަ. ފުޓްބޯޅަ ކުރިއަރުވަން ދެން އަޅަންޖެހޭ އެންމެ މުހިއްމު ފިޔަވަޅަކީ، ހޯމް-އަވޭ އުސޫލުން މެޗުތައް ކުޅުން. ހަމަޔަގީނުންވެސް ކުޅިބަލާމީހުން މިއަށްވުރެ ގިނައިން ދަނޑުތަކަށް ވަންނާނެ. ވީރާނާވަމުންދާ ގަލޮޅުދަނޑަށް އެކަކުވެސް ވަންނަހިތެއްނުވޭ.\nއާއްޖޭގެ ގައުމީ ކުޅިވަރަށް ދިމާވިމިދެރަވަރުގެކަންތަކުގެ ތެރެއިން ކުޅިވަރުބަލާމީހުންމަދުވެގެންގޮސް ކްލަބުތައްއަޑިއާޅާލައިދާއިރު އެއްކަލަ އެސޯސިއޭޝަނަޝާއި، ސަރުކާރުތަކަށް ރެއަކާނުލާކަމީ މިބޮޑުނާކާމިޔާބީގެ ސީރިއަސްކމުގެ ހެއްކެކެވެ.\nރާއްޖޭގެ ފުޓްބޯޅަ ހާލާކުވެގެން ދިއުންވާނީ މުޅިދުނިޔެއަށްއޮތް ފިލާވަޅެއް. މިހިތާމަވެރި ސަފުހާތަކުން ވަރަށް ސާފުކޮށް ހާމަކޮށްދިނީ އެސޯސިއޭޝަންތައް ހިންގުމުގައި، އެކުޅިވަރުދެކެ ލޯބިވާ، ކުރިއަރުވަން މަސައްކަތްކުރާ، އަދި ހިންގުންތެރި، މުރާލި، ތަޖްރިބާހުރި މީހުންގެ ބަދަލުގައި ސިޔާސީކުޅިއާއި ފައިސާކުޅިކުޅޭމީހުންލައިފިއްޔާ އަންތަރީސްވާ އަވަހަށް، އެކުޅިވަރު މުޅިގައުމުގައި ފަޑުވެގެން ގޮސްދާނެކަމެވެ.


Adheeb Ah Kuri Hurihaa Dhauvaa Eh Baathilkoh Minivan Vejje - vNews.mv\nއަދީބަށް ކުރި ހުރިހާ ދައުވާއެއް ބާތިލްކޮށް މިނިވަންވެއްޖެ\nޝިފްޒާ މުޞްޠަފާ 14 July 2020, 12:10\nކުރީގެ ނާއިބުރައީސް އަހުމަދު އަދީބުގެ މައްޗަށް އުފުލާފައިވާ ހުރިހާ ދައުވާއެއް ބާތިލްކޮށް، މިނިވަން ވެއްްޖެއެވެ.\nމޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރްސީ) ގެ ބޮޑު ޚިޔާނާތާ ގުޅިގެން އެންމެ ފަހުން އަދީބުގެ މައްޗަށް އުފުލީ ހަތް ދައުވާއެކެވެ. އޭގެ ތެރޭގައި ހިމެނެނީ ޚިޔާނާތްތެރިވުމުގައި ބައިވެރިވުމުގެ ދެ ދައުވާއާއި، މަނީ ލޯންޑަރިންގެ ދެ ދައުވާއާއި، މަގާމުގެ ނުފޫޒު ބޭނުންކޮށްގެން ނާޖާއިޒު ފައިދާ ހޯދައިދިނުމުގެ ދައުވާއަކާއި، މަގާމުގެ ނުފޫޒު ބޭނުންކޮށްގެން ނާޖާއިޒު ފައިދާ ހޯދުމުގެ ދައުވާއަކާއި އަދި ރަސްމީ ހައިސިއްޔަތު ނަހަމަގޮތުގައި ބޭނުންކުރުމުގެ ދައުވާއެކެވެ.\nކްރިމިނަލް ކޯޓުން އޮންލައިންކޮށް މިއަދު ބޭއްވި ޝަރީއަތުގެ މަޖިލީހުގައި ވަނީ މިހުރިހާ ދައުވާއެއް ބާތިލްކޮށްފައެވެ. މިއަދު ބޭއްވި އިބްތިދާއީ އަޑުއެހުމަކީ ދައުވާތަކާމެދު ޝަރީއަތުން ގޮތެއް ނިންމުމަށް ބޭއްވި އަޑުއެހުމެކެވެ.\nއަދީބަށް ފަހުން އުފުލި ދައުވާތަކަކީ ޕްރޮސެކިއުޓަރ ޖެނެރަލް އޮފީހުން އަދީބާއެކު އެކުލަވާލި އެއްބާރުލުންދިނުމުގެ އެއްބަސްވުމުގެ ދަށުން އުފުލި ދައުވާތަކެކެވެ. އެ އެއްބަސްވުމުގެ ދަށުން، ޖިނާއީ އިޖުރާއަތުގައި ބުނާފަދަ އިއުތިރާފު އެއްބަސްވުމެއް ވެސް އަދީބާއެކު ދައުލަތުން ހަދާފައި ވެއެވެ. އެއްބަސްވުމުގައި ސޮއިކުރެއްވީ ޖަލުގައި ހުންނެވިއިރު ބޭސްފަރުވާއަށް ރާއްޖެއިން ބޭރަށް ފޮނުވާނެ ކަމުގެ ޔަގީންކަން އޭރުގެ ޕީޖީ އާއިޝަތު ބިޝާމާއި ފުލުހުންގެ އިސްވެރިން ދެއްވުމުން ކަމަށް މީގެ ކުރިން ބޭއްވި އަޑުއެހުމުގައި އަދީބު ވަނީ ވިދާޅުވެފައެވެ.\nމިކަމާ ގުޅޭގޮތުން މިއަދުގެ އަޑުއެހުމުގައި ގާޒީ އިސްމާއީލް ރަޝީދު ވިދާޅުވީ ބޭސްފަރުވާއަކީ އެއްވެސް ތަފާތެއް ނެތި ކޮންމެ މީހަކަށް ވެސް ލިބެންޖެހޭ ހައްގެއް ކަމަށާއި ބޭސްފަރުވާ ލިބޭނީ ވަކި ކުށްތަކަކަށް އިއުތިރާފުވުމުން ކަމަށް ޝަރުތުކޮށް އެއްބަސްވުމެއް ނުހެދޭނެ ކަމަށެވެ. އެއީ ދައުލަތަށް ލިބިގެންވާ ބާރެއް ނޫން ކަމަށާއި ދައުލަތުން އަމަލުކޮށްފައިވާ ގޮތުން އެއްކުށަކަށް ދެފަހަރަށް ދައުވާ ނުކުރުމުގެ ޔަގީންކަން ވެސް ގެއްލި ހިނގައިދާނެ ކަމަށެވެ. އަދި ދައުވާތައް ކޮށްފައިވަނީ ޖިނާއީ އިޖުރާއަތުގައި ބުނާ މުއްދަތު ވެސް ހަމަވި ފަހުން ކަމަށް ގާޒީ ވިދާޅުވިއެވެ. އެހެންކަމުން ދައުލަތުން އަދީބާއެކު ހެދި އެއްބަސްވުމާއި އަދި އެއްބަސްވުމުގެ ދަށުން ހޯދި އިއުތިރާފުގެ ބަޔާން ވެސް ސައްހަ ނޫން ކަމަށް ކަނޑައަޅުއްވައި ގާޒީ ވަނީ ދައުވާތައް ކުރިއަށް ނުގެންދެވޭނެ ކަމަށް ނިންމަވާފައެވެ. އަދި ގާޒީ ވަނީ ދައުވާތައް ބާތިލްކުރައްވާފައެވެ.\nއަދީބުގެ މައްޗަށް އެންމެ ފަހުން އުފުލި ހަތް ދައުވާ ބާތިލްކުރުމުން، ކޯޓުގައި އޭނަގެ މައްޗަށް އިތުރު އެއްވެސް ދައުވާއެއް ނެތެވެ. މީގެ ކުރިން އެމްއެމްޕީއާރްސީ މައްސަލައިގައާއި، ރިޔާސީ ލޯންޗުގައި އެއްޗެއް ގޮއްވާލި މައްސަލައިގައާއި، ފިސްތޯލަ ގެންގުޅުނު ކަމަށް ބުނާ މައްސަލާގައި ޖުމުލަ 33 އަހަރުގެ ޖަލު ހުކުމް އަދީބުގެ މައްޗަށް އައެވެ. ނަމަވެސް އެ ހުކުމްތައް ސުޕްރީމް ކޯޓާ ހަމައިން ވަނީ ބާތިލްކޮށްފައެވެ. އެހެންކަމުން ކްރިމިނަލް ކޯޓުން މިއަދު ނިންމި ނިންމުމާއެކު އަދީބު ވަނީ މިނިވަންވެފައެވެ.\nއަހުމަދު އަދީބް ކްރިމިނަލް ކޯޓު އެމްއެމްޕީއާރްސީ ސިޔާސީ


BREAKING: Fainun Gellunu4Aharuge Kujjaku Fenunu Iru Othee Moodhu Adeegai - Vaguthu\nރ. އަތޮޅު ފައިނުން ގެއްލުނު ހަތަރު އަހަރުގެ ކުއްޖަކު ހޯދަމުން ދަނިކޮށް މޫދު އަޑީގައި އޮއްވާ ފެނިއްޖެ އެވެ.\n"ވަގުތު" އަށް މައުލޫމާތު ދެމުން ފައިނު ކައުންސިލްގެ ރައީސް އިބްރާހިމް ނާސިރު ވިދާޅުވީ، މޫދަށް ގޮސް އުޅެނިކޮށް ކުއްޖަކު ގެއްލުނު ކަމުގެ ވާހަކަ މިއަދު 17:15 އެހާކަންހާއިރު އޭނާގެ ސަމާލު ކަމަށް އައިސްފައިވާ ކަމަށެވެ.\nމި ހާދިސާގެ ހަބަރު ލިބުމާއި އެކީ އެ ސަރަހައްދަށް ގޮސް އުޅެނިކޮށް، އާންމުންގެ މީހަކަށް ކުއްޖާ ފެނިފައިވަނީ ރާޅު ނަގާތާ މޫދު އަޑިން ކަމަށް ނާސިރު ވިދާޅުވިއެވެ. އެހެން ނަމަވެސް ކުއްޖާ ފެނިފައިވަނީ މޫދުގެ ކިހާ އަޑިން ކަމެއް ދަންނަވަން ނޭނގޭ ކަމަށް ނާސިރު ވިދާޅުވިއެވެ.\nނާސިރު ވިދާޅުވީ، ކުއްޖާ ނަގައިގެން ސިއްހީ މަރުކަޒަށް ގެނެސްފައިވަނީ 17:45 އެހާކަންހާއިރު ކަމަށާއި ކުއްޖާ ނިޔާވެފައިވާ ކަމަށް އަދި ބުނެދޭން ނޭނގޭ ކަމަށެވެ.\n"ޑޮކްޓަރުން ދެންމެ ބުނެފި ކުއްޖާގެ އުއްމީދެއް ނެތް ވާހަކަ. ސީދާ ނިޔާވި ކަމަށް ކަނޑައެޅޭނީ ފުލުހުންވެސް ބަޔާން ނަގާ ހެއްދެވީމަ" ނާސިރު ވިދާޅުވިއެވެ.\nމިހާދިސާ އާއި ގުޅިގެން ފުލުހުންގެ މިޑިއާ އޮފިޝަލް "ވަގުތު" އަށް ވިދާޅުވީ، އެރަށު އަތިރިމަތީގައި ކުޅެން އުޅުނު ފިރިހެން ކުއްޖަކު ގެއްލިގެން ހޯދަމުން ދަނިކޮށް މޫދު އަޑީގައި އޮއްވާ ފެނިގެން އެރަށު ސިއްހީ މަރުކަޒަށް ގެންގޮސް ފަރުވާދެމުންދާ ކަމަށް މައުލޫމާތު ލިބިފައިވާ ކަމަށެވެ.\nއެ އޮފިޝަލް ވިދާޅުވިގޮތުގައި، އެކަމުގެ މައުލޫމާތު ފުލުހުންނަށް ލިބުނީ މިއަދު ހަވީރު 1730 ގައެވެ. އަދި މި މައްސަލައާ ގުޅިގެން ފުލުހުން ބަލަން ޖެހޭ ކަންކަން ބަލަމުންދާ ކަމަށްވެސް އޮފިޝަލް ވިދާޅުވިއެވެ.\nފައިނު ސިއްހީ މަރުކަޒުން "ވަގުތު" އަށް މައުލޫމާތު ދެމުން ވިދާޅުވީ، ކުއްޖާ ނިޔާވި ކަމަށް އަދި އެއްވެސް ލިޔުމެއް ނަހަދާ ކަމަށާއި އެކަމާއި ގުޅޭ ގޮތުން އެއްޗެކޭ ބުނަން އެނގޭނީ އަދި ފަހުން ކަމަށެވެ.


އައިއެމްއެފުން ރާއްޖެއަށް 28.9 މިލިއަން ޑޮލަރުގެ ލޯނެއް ދޭނީ – Dhen.mv\nއައިއެމްއެފުން ރާއްޖެއަށް 28.9 މިލިއަން ޑޮލަރުގެ ލޯނެއް ދޭނީ\nދެން އެމްވީ April 23, 2020 - 11:23 am\nކޮވިޑް-19އާ ގުޅިގެން ރާއްޖޭ އިގްތިސާދަށް ލިބެމުންދާ ގެއްލުންތަކުން އަރައިގަތުމަށް އިންޓަނޭޝަނަލް މަނިޓަރީ ފަންޑު(އައިއެމްއެފް) އިން 28.9 މިލިއަން ޑޮލަރު ދިނުމަށް ނިންމައިފިއެވެ.\nއައިއެމްއެފްގެ ވެބްސައިޓްގައި އިއްޔެ ބުނެފައިވާ ގޮތުގައި ރާއްޖެއަށް ފައިސާ ދޫކުރަން ނިންމީ އައިއެމްއެފްގެ މެމްބަރުގައުމުތަކުގެ ތެރެއިން 30 ގައުމަކުން ކޮވިޑްގެ ގެއްލުމުން އަރައިގަންނަން ހުށަހެޅި ހުށަހެޅުންތައް ގަބޫލުކުރިއިރު، އޭގެ ތެރޭގައި ހިމެނިގެން ކަމަށެވެ.\nއައިއެމްއެފުން ބުނީ ކޮވިޑް-19 އާ ހެދި ރާއްޖެއަށް ޓޫރިސްޓުން ދަތުރުކުރުން ވަގުތީ ގޮތުން ހުއްޓުވުމުން މާލީ ބޮޑެތި ފޫނުބެދުންތަކާ ކުރިމަތިވެފައިވާ ކަމަށެވެ. އެހެންކަމުން މިކަންކަމުން އަރައިގަތުމަށް ދިވެހި ސަރުކާރުން ހަރުދަނާ ޕްލޭންތަކެއް އެކުލަވާލައިގެން މަސައްކަތް ކުރަމުންދާ ކަމަށް ވެސް އެ ބަޔާނުގައިވެއެވެ. އެހީ ދޭން ނިންމީ މި ކާރިސާ އިން އަރައިގަތުމަށް ރާއްޖެ އިން ބައިނަލްއަގުވާމީ ފަރާތްތަކުގެ އެހީއަށް އެދުމާ ގުޅިގެން ކަމަށް އައިއެމްއެފް އިން ބުންޏެވެ.\nއައިއެމްއެފުން ރާއްޖެއަށް ދިނުމަށް ނިންމި 28.9 މިލިއަން ޑޮލަރަކީ ކޮވިޑް-19 ގެ ސަބަބުން ކުރިމަތިވެފައިވާ މާލި ދަތިތަކުން އަރައިގަތުމަށް އެހީވުމަށް ރެޕިޑް ކްރެޑިޓް ފެސިލިޓީއެކެވެ. އާރުސީއެފް އަކީ މެމްބަރު ގައުމުތަކަށް ކުރިމަތިވާ މާލީ ގެއްލުންތަކާ ގުޅިގެން ބެލެންސް އޮފް ޕޭމަންޓް ހަމަޖައްސަން ދަރަންޏަށް ފައިސާ ދޫކުރަން އޮންނަ ފެސިލިޓީ އެކެވެ.\nއާރްސީއެފް އިން ލޯނު ދޫކުރަނީ އެއްވެސް އިންޓަރެސްޓަކާ ނުލައި ފަސް އަހަރު ފަހުން ފައިސާ ދައްކަން ފަށާ ގޮތަށެވެ.


BREAKING NEWS: Boakoh vaareyvehi Male gai fen boduvehje, current ves kendifai!\nމާލޭގެ މަގެއްގައި ފެން ބޮޑުވެފައި.-- ފޮޓޯ: އެމްއެންޑީއެފް\nބޯކޮށް ވާރޭވެހި މާލޭގައި ފެން ބޮޑުވެ، ކަރަންޓް ކެނޑިފައި!\nމާލެ އަށް މިރޭ ބޯކޮށް ވާރޭ ވެހުމުގެ ސަބަބުން ވަރަށް ބޮޑަށް މަގުތަކުގައި ފެން ބޮޑުވެފައި ވަނިކޮށް، ބޮޑު ސަރަހައްދަކުން ކަރަންޓް ކެނޑިއްޖެ އެވެ.\nހުއްޓުމެއްނެތި މާލެ އަށް ބޯކޮށް ވާރޭ ވެހެމުންދާތާ ގަޑިއިރުތަކެއް ވެފައިވާއިރު، މަގުތަކުން ފެން ހިންދުމުގެ މަސައްކަތް ސިފައިން އަންނަނީ ކުރަމުންނެވެ. އެގޮތުން ބައެއް މަގުތަކުގައި ޕަންޕް ބަހައްޓައިގެން މޫދަށް ފެން ބޭރުކުރުމުގެ މަސައްކަތް ސިފައިން ކުރަމުން އެބަގެންދެ އެވެ.\nމޫސުން ގޯސްވެފައި ވަނިކޮށް މާލޭގެ ބޮޑު ސަރަހައްދަކުން ކަރަންޓް ކެނޑިފައި ހުންނަތާ 45 ވަރަކަށް މިނެޓް ވެއްޖެ އެވެ. ނަމަވެސް ކަރަންޓް ކެނޑުނީ ކީއްވެގެން ކަމެއް އަދި އަނބުރާ ކަރަންޓް ލިބޭނީ ކިހާއިރަކުން ކަމެއް ސާފެއް ނުވެ އެވެ.\nސްޓެލްކޯ އިން ޓްވީޓާގައި ބުނީ، މާލޭގެ ބައެއް ހިސާބުތަކުގައި ކަރަންޓް ނެތް ކަމަށާއި އެ މައްސަލަ ވީހާވެސް އަވަހަކަށް ހައްލު ކުރުމަށް މަސައްކަތް ކުރަމުން އަންނަ ކަމަށެވެ. ނަމަވެސް ކަރަންޓް ކެނޑުނީ ކީއްވެގެން ކަމެއް ހާމައެއް ނުކުރެ އެވެ.\nމާލެ އަށް މޫސުން ގޯސްވީ އިރު، މެޓް އޮފީހުން ވަނީ މިރޭ ދަންވަރު 1:10 އަކުން ފަތިހު 4:30 އަށް ބ. އަތޮޅާއި ވ. އަތޮޅާއި ދެމެދުގެ ރަށްތަކަށް ރީދޫ އެލާޓް ނެރެފަ އެވެ. އެގޮތުން އެ ވަގުތުތަކުގައި ވިލާގަނޑުގައި ގަޑިއަކު 50 މޭލު ބާރުމިނުގައި ވައި ޖެހޭނެ ކަމަށް ވެސް މެޓުން ލަފާކުރެ އެވެ.\nމޫސުން މާލެ ފެންބޮޑުވުން\nއެޖެންޑާ19ވަރައްވެސް ތަފާތު ދެއްތޯ ކުރިޔައް ބާރައް ކުރިޔައް.........


SCHOOL GUIDE 2016-Emme muhinmee bas engun | Mihaaru\nދަރިވަރުންތަކެއް އޯ ލެވެލް އިމްތިހާން ހަދަނީ: ދިވެހި ބަހާއި އިނގިރޭސި ބަހަށް ކުދިންނާއި ޓީޗަރުން ވެސް މޮޅުވާން ޖެހޭ\nއެންމެ މުހިންމީ ބަސް އެނގުން\n27 ނޮވެމްބަރ 2016 - 12:092comments\nބަހަކީ އިންސާނުން އެކެއްގެ ހިތުގައި އުފެދޭ ޝުޢޫރުތައް ލިޔުމުންނާއި އަނގަ ބަހުން އަނެކާއާ ޙިއްސާ ކުރުމަށާއި ކަންކަމުގެ އިރުޝާދު ދިނުމަށާއި އިރުޝާދު ލިބިގަތުމަށާއި އިންސާނާ ދުނިޔެ ދަސްކޮށް، އެއް ޙާލަތުން އަނެއް ޙާލަތަށް ބަދަލުވުމަށް، އިޖުތިމާޢީ އުޞޫލުތައް ތަބާވާ ގޮތެއްގެ މަތިން އިންސާނާގެ އަޑު އުފައްދާ ނިޒާމުން ފާޅުކުރަން ގުދުރަތުން ދެއްވާފައިވާ ވަކި ކަހަލަ މާނަވީ އަޑުތަކެކެވެ. އިންސާނާ ދުނިޔެއަށް އައިއްސުރެ އޭނާ އާއި ބަހާ ވަނީ ގުޅިލާމެހިފަ އެވެ. އިންސާނާގެ އެންމެ ޅަފަތުގައި ވެސް ބަސް އަށަގަތުމުގެ ގާބިލްކަން ހުންނަކަމަށް ބަހުގެ މާހިރުން ބުނެ އެވެ.\nކޮންމެ މީހަކަށް ވެސް ފުރަތަމަ ދަސްވާ ބަހަކީ އެމީހެއްގެ މާދަރީ ބަހެވެ. މިގޮތުން ދިވެހި ދެމަފިރިއަކަށް ލިބޭ ދަރިފުޅަށް ފުރަތަމަ ދަސްވާ ބަހަކީ ދިވެހި ބަސް ކަމަށް ވާ ނަމަ އެކުއްޖާގެ މާދަރީބަހަކަށް ވާނީ ދިވެހި ބަހެވެ. މިއާ ޚިލާފަށް ދެވަނަ ބަހަކީ މާދަރީ ބަހުގެ ފަހުން ދަސްކުރާ ބަހެވެ. އެހެންކަމުން ދެވަނަ ބަހަކީ އުނގެނުމުގެ ތެރެއިން ދަސްކުރާ ބަހެކެވެ.\nފަހުގެ ދިރާސާތަކުން ދައްކާ ގޮތުގައި އުނގަންނައިދޭ އިރު އެބައެއްގެ މާދަރީ ބަހުން އުނގަންނައިދޭ ކަމުގައިވާ ނަމަ އެ އުނގަންނައިދޭ އެއްޗެއް ދޭހަކޮށްދޭން ފަސޭހަވެއެވެ. އަދި ދަރިވަރުންނަށް އެނގޭ މިންވަރު އިތުރެވެއެވެ. މި ސަބަބުތަކަށްޓަކައި، ދުނިޔޭގެ ކުރިއަރާފައިވާ ގިނަ ގައުމުތަކުން ކިޔަވައިދިނުމުގައި ބޭނުންކުރަނީ އެ ގައުމުތަކުގެ މާދަރީ ބަހެވެ. ނަމަވެސް ދިވެހިރާއްޖެއަށް ބަލާއިރު އެކަން ވަރަށް ބޮޑަށް ތަފާތެވެ. ރާއްޖެއަކީ ބޭރުގެ އުފެއްދުންތަކަށާއި ތަޢުލީމަށް ވަރަށް ބޮޑަށް ބަރޯސާވެފައިވާ ގައުމަކަށް ވާހިނދު ބޭރު ބަހެއް އުނގެނި ދަސްކުރުމަކީ މަޖްބޫރު ކަމަކަށް ވެއެވެ. ޚާއްސަކޮށް ދިވެހި އިގްތިސާދުގެ މައި ތަނބަކީ ފަތުރުވެރިކަމަށް ވުމާއި ގިނަ ދާއިރާތަކުން މަތީ ތަޢުލީމު ޙާޞިލުކުރަން ރާއްޖޭން ބޭރަށް ދާން މަޖްބޫރުވެފައިވާތީ މިތަފާތު މިގޮތަށް އޮނަނީ އެވެ.\nރާއްޖޭގައި ދެތިން މާއްދާ ފިޔަވައި އެހެން ހުރިހާ މާއްދާއެއް ކިޔަވައިދެނީ އިނގިރޭސި ބަހުންނެވެ. ރާއްޖޭގެ ސްކޫލްތަކުގައި އިނިރޭސި ބަހާއި ދިވެހި ބަހަށް ސަމާލުކަން ދޭ މިންވަރާ މެދު ދިރާސާއެއް ހަދާފައި އަދި އެފަދަ ދިރާސާއެއްގެ މުހިންމުކަން ބޮޑެވެ.\nއަޅުގަނޑަށް ޤަބޫލުކުރެވޭ ގޮތުގައި ރާއްޖޭގައި ކިޔަވައިދޭ ކޮންމެ ޓީޗަރެއްގެ އަތުގައި ހަމައެކަނި ޑިޕްލޮމާ، ނުވަތަ ޑިގްރީއެއް އޮތުމަކުން ތަޢުލީމީ ނިޒާމަށް ހެޔޮ ބަދަލެއް ނާންނާނެ އެވެ. ކިޔަވައިދިނުމަކީ ވެސް އަސާސީ މިންގަނޑެއް ކަނޑައެޅިފައި އޮންނަން ޖެހޭނެ ކަމެކެވެ. ޑިޕްލޮމާ ހަދާފައިވާ ޓީޗަރަކަށް ޑިގްރީ ހަދަން ނުސީދާކޮށް ބާރުއެޅުމަށް ވުރެ ބަހުގެ އިތުރު ކޮލިފިކޭޝަނެއް ހޯދަން ޓީޗަރުންނަށް ހިތްވަރުދިނުމަކީ ކިޔަވަދިނުމުގައި ހޯދޭނެ އިތުރު ކުރިއެރުމެއް ކަމަށް ދެކެމެވެ.\nއިނގިރޭސި ބަހާއި ދިވެހި ބަސް ކިޔަވައިދޭ ޓީޗަރުންނަށް އެ ދެ ބަސް ރަނގަޅަށް އެނގެނީ ކިހާ މިންވަރަކަށްތޯ ބަލަން މިހާތަނަށް ދިރާސާއެއް ހަދާފައެއް ނުވެ އެވެ. ނުރަސްމީ ގޮތުން އެއްކުރެވިފައިވާ ބައެއް މަޢުލޫމާތުތަކަށް ބަލާއިރު ރާއްޖޭގެ ބައެއް ސްކޫލުތަކުގައި ކިޔަވައިދޭ ޓީޗަރުންގެ 70 ޕަސަންޓާ ގާތަށް ތިބީ އިނގިރޭސި މާއްދާއިން އެކަށީގެންވާ ފާހެއް ނެތް ޓީޗަރުންނެވެ. ވަކިން ޚާއްސަކޮށް ރާއްޖޭގައި ދެތިން މާއްދާއެއް ފިޔަވައި އެހެން މާއްދާތައް ކިޔަވައިދެނީ އިނގިރޭސި ބަހުން ކަމަށް ވުމުން ދިވެހި، އިސްލާމް ނޫން މާއްދާތައް ކިޔަވައިދޭ ޓީޗަރުންނަށް އިނގިރޭސި ބަސް ރަނގަޅަށް އެނގޭތޯ ބަލަން ދިރާސާއެއް ހެދުން މުހިންމެވެ.\nއިނގިރޭސި މާއްދާއެއް ނުވަތަ ދިވެހި މާއްދާއެއް ނަމަވެސް ދަރިވަރުންނަށް އޮޅުންފިލާ ވަރަށް ފިލާވަޅު ބުނެދެވޭނީ ޓީޗަރުންނަށް ވެސް ރަނގަޅަށް ބަސް އެނގިގެންނެވެ. އަދި އެބަހަކުން ފަރިތަކަމާ އެކު މުއާމަލާތުކުރަން އެނގިގެންނެވެ. ހަމަ އެހެންމެ ދަރިވަރުންނަށް ވެސް އެއްޗެއް ރަނގަޅަށް މޭރުންވާނީ އިނގިރޭސި ބަހަށާއި ދިވެހި ބަހަށް ފަރިތަވެފައިވާ މިންވަރަކުންނެވެ. ދަރިވަރުން ދެ ބަހަށް ދޫފަސޭހަވުމުން އެކަކު އަނެކަކާ މުއާމަލާތް ކުރަން ވެސް ނުހަނު ފަސޭހަވެ އެވެ. ޓެސްޓު ޕޭޕަރަށް ޖަވާބުދޭން ނަގާ ވަގުތު ސަލާމަތްވާނެ އެވެ. ކަން މިހެން އޮތުމުން އިނގިރޭސި ބަހަށާއި ދިވެހި ބަހަށް ވެސް ސަމާލުކަން ދީގެން ދެ ބަހަށް މޮޅުވުމަށްޓަކައި މަސައްކަތްކުރަން ޖެހެ އެވެ.\nހަސަން މުހައްމަދަކީ ޖަމާލުއްދީން ސްކޫލްގެ ޕްރިންސިޕަލެވެ. އޭނާ އަކީ ރާއްޖޭގައި މިވަގުތު ހުންނެވި އެންމެ ތަޖުރިބާކާރު އެއް ޕްރިންސިޕަލް ވެސް މެ އެވެ.\nއިތުރު ލިޔުންތައް ސްކޫލް ގައިޑް 2016 ބަސް ޓީޗަރުން


HamaMV in ufahdhaa web series 'Safar' iulaan kohfi - Hama.mv\nހަމައެމްވީ އިން އުފައްދާ ވެބް ސީރީޒް 'ސަފަރު' އިއުލާން ކޮށްފި\n01 ޖެނުއަރީ 2021 | 14:10\nސަފަރު ގެ ޕޯސްޓަރެއް\nހުކުރު , 01 ޖެނުއަރީ 2021 | 14:10\n"ހަމައެމްވީ" އިން އުފައްދާ ފުރަތަމަ ޕްރޮޑަކްޝަން، "ސަފަރު" މިއަދު އިއުލާން ކޮށްފި އެވެ.\nމިއީ ވެބް ސީރީޒް އެކެވެ. "ހަމައެމްވީ" އިން އުފައްދާ މި ސީރީޒް ގެ ޕްރޮޑަކްޝަން މެނޭޖް ކުރަނީ މި އޮންލައިންގެ މަސްއޫލުވެރިޔާ ތަހާރަތު މުހައްމަދު ވަހީދު[ތަހާ]އެވެ. ސީރީޒް އާއި ގުޅޭގޮތުން ތަހާ ވިދާޅުވީ މިއީ "ހަމައެމްވީ" އިން ޕްރޮޑަކްޝަންގެ ތެރެއަށް ވަނުމުގެ ގޮތުން އަޅާ ފުރަތަމަ ފިޔަވަޅު ކަމަށެވެ. އަދި ކުރިއަށް އޮތް ތަނުގައި މިފަދަ ޕްރޮޑަކްޝަންތައް އޮންލައިން އިން އުފައްދާނެ ކަމަށް ތަހާ ވިދާޅުވިއެވެ.\nސީރީޒް ސްޓްރީމް ކުރާ ޕްލެޓްފޯމެއް މިހާތަނަށް "ހަމައެމްވީ" އިން އިއުލާނެއް ނުކުރެ އެވެ.\n"ސަފަރު" ޑައިރެކްޓު ކުރަނީ މީގެ ކުރިން ގިނަ ލަވަތަކެއްގައި ޑައިރެކްޝަން މަސައްކަތް ކޮށްފައިވާ އަޒްހާން އިބްރާހިމް އެވެ. ސީރީޒް އާއި ގުޅޭގޮތުން އަޒްހާން ވިދާޅުވީ މިއީ ބިރުވެރި އަދި ތްރިލާ ކަންތައްތަކެއް އެކުލެވޭ ސީރީޒް އެއް ކަމަށެވެ.\nމި ވެބް ސީރީޒް ޝޫޓު ކުރަން ހަމަޖެހިފައިވަނީ މާލެ، ހުޅުމާލެ އަދި ވިލިމާލޭގަ އެވެ. ސީރީޒްގެ ލީޑް ރޯލުން ފެންނާނީ އެކްޓިންއަށް މުޅިން އަލަށް ތައާރަފުވާ މަޝްހޫރު ޝަހުސިއްޔަތު މުހައްމަދު ސައިފް ޒާހިރު އެވެ. ސައިފް އަކީ ޓީވީ ޕްރެޒެންޓިންގެ އިތުރުން ކުޅިވަރުގެ ދާއިރާގައި އަދި ބޮޑުބެރުގެ ދާއިރާގައިވެސް ފާހަގަކޮށްލެވޭ ފަންނާނެކެވެ. މީގެ އިތުރުން ބަތަލާގެ ރޯލުން ފެންނާނީ ބައިސްކޯފުގެ ބައެއް ސީރީޒްތަކުން ފެނިފައިވާ ވާޝިޔާ މުހައްމަދު އެވެ.\nމީގެ އިތުރުން "ސަފަރު" ގެ މުހިންމު ރޯލުތަކުން ފެންނަ ތަރިންގެ ތެރޭގައި ނަތާޝާ ޖަލީލު، އިސްމާއިލް ޖުމައިހް، މަރިޔަމް ޝިފާ، މުހައްމަދު އަފްރާހުގެ އިތުރުން އަބްދުﷲ ހާމިމް އިމްތިޔާޒް ހިމެނެ އެވެ.\nސީރީޒްގެ މަންޒަރުތައް ނެގުމުގެ މަސައްކަތް މިހާރު ފަށާފައިވާއިރު އަދި ދައްކާލާފައިވަނީ ހަމައެކަނި ސީރީޒްގެ ޓައިޓަލް ޓީޒާ އެވެ. ޑައިރެކްޓަރު އަޒްހާން ބުނީ ވަރަށް އަވަހަށް ތަރިންގެ ޕޯސްޓަރުތައްވެސް ދައްކާލާނެ ކަމަށެވެ.\n"ސަފަރު" ބެލުންތެރިންނާއި ހަމައަށް ފެންނާނެ ވަކި ތާރީހެއް އަދި އިއުލާނެއް ނުކުރެ އެވެ.\nހަމައެމްވީ ސަފަރު - ވެބް ސީރީޒް\nހެޔޮ އަގެއްގައި ހަމަ އެމްވީގައި އިޝްތިހާރު ކުރުމުގެ ފުރުސަތު ހުޅުވާލައިފި


1 million meehunnah Hajjah dhiumuge furusathu dhinumah Saudi Arabia in nimmaifi - vNews.mv\nއެއްމިލިއަން މީހުންނަށް ހައްޖަށް ދިއުމުގެ ފުރުސަތުދޭން ސައުދީން ނިންމައިފި\nސައިފް އަޒްހަރު 09 April 2022, 15:57\nކޮވިޑްގެ ފިޔަވަޅުތަކަށް ދެވުނު ލުޔާއެކު، ބޭރު ގައުމުތަކުގެ މީހުންނާއެކު މިއަހަރުގެ ހައްޖުގެ އަޅުކަމަށް އެއް މިލިއަން މީހުންނަށް ފުރުސަތު ދިނުމަށް ސައުދީ އަރަބިއްޔާއިން ނިންމައިފިއެވެ.\nމިއީ، ގާތްގަނޑަކަށް ދެއަހަރު ފަހުން، ސައުދީ އަރަބިއްޔާއިން ބޭރުން ހައްޖަށް ދިއުމަށް ފުރުސަތު ދެވޭ ފުރަތަމަ ފަހަރެވެ. ވޭތުވެދިޔަ ދެއަހަރު ހައްޖުގެ އަޅުކަން ކުރިއަށް ގެންދިޔައީ ސައުދީ އަރަބިއްޔާގެ އެތެރެއިން މަދު ބަޔަކަށް ފުރުސަތު ދީގެންނެވެ.\nސައުދީ ސަރުކާރުގެ މިނިސްޓްރީ އޮފް ހައްޖު އެންޑް އުމްރާއިން އާންމުކުރި ބަޔާނެއްގައި ބުނެފައިވަނީ، މިއަހަރުގެ ހައްޖުގެ އަޅުކަމަށް އާދެވޭނީ އުމުރުން 65 އަހަރުން ދަށުގެ މީހުންނަށް އެކަނި ކަމަށާއި، އަދި ކޮވިޑް ވެކްސިން ފުރިހަމަ ކޮށްފައިވާ މީހުންނަށް އެކަނި ކަމަށެވެ.\nވެކްސިން ފުރިހަމަ ކުރި ނަމަވެސް، ސައުދީ އަރަބިއްޔާއިން ބޭރުން ހައްޖަށް އަންނަ އެންމެންވެސް 72 ގަޑިއިރުނުވާ ޕީސީއާރް ޓެސްޓުގެ ނެގަޓިވް ނަތީޖާ ހުށަހަޅަން ޖެހޭގޮތަށްވެސް ވަނީ ހަމަޖައްސާފައެވެ.\nއަދި ހައްޖުވެރިންގެ ސިއްހީ ކަންތައްތައް ވަރަށް ގާތުން ބެލުމުގެ އިންތިޒާމުތައްވެސް ހަމަޖައްސާނޭ ކަމަށް ސައުދީ ހައްޖު އެންޑް އުމްރާ މިނިސްޓްރީން ބުނެފައި ވެއެވެ.\nކޮވިޑާހެދި 2020 ވަނަ އަހަރު ހައްޖަށް ދިއުމަށް ސައުދީ އަރަބިއްޔާގެ އެތެރެއިން ހުއްދަދިނީ 1،000 މީހުންނަށެވެ. 2021 ވަނަ އަހަރުވެސް ސައުދީ އަރަބިއްޔާގެ އެތެރެއިން އެކަނި މީހުން ބައިވެރި ވެފައިވާއިރު މިދިޔަ އަހަރު ފުރުސަތު ދިނީ 60،000 މީހުންނަށެވެ.\nކޮވިޑްގެ ކުރިން ގާތްގަނޑަކަށް ކޮންމެ އަހަރަކު 2.5 މިލިއަން މުސްލިމުން ހައްޖުގެ އަޅުކަން ފުރިހަމަ ކުރަމުން ގެންދިޔައެވެ.\nހައްޖުގެ އަޅުކަން ފުރިހަމަ ކުރުމަށް މައްކާއަށާއި މަދީނާއަށް ޒިޔާރަތް ކުރުން ހަފްތާއަކަށް ދެމިގެންދާއިރު، މުޅި އަހަރު ތެރޭގައި އުމްރާގެ އަޅުކަމަށް ޒިޔާރަތްކުރާ މުސްލިމުންގެ ސަބަބުން ސައުދީ އަރަބިއްޔާއަށް އަހަރެއްގެ މައްޗަށް އާމްދަނީގެގޮތުގައި 12 ބިލިއަން އެމެރިކާ ޑޮލަރު ލިބޭކަމަށް ރަސްމީ ތަފާސްހިސާބުތަކުން ދައްކައެވެ.\nކޮވިޑްގެ ސަބަބުން ހައްޖުވެރިންގެ ފަރާތުން ލިބެމުންދިޔަ އާމްދަނީ ބޮޑުތަނުން ދަށްވިއިރު، ސައުދީ އަރަބިއްޔާއިން މިހާރުވަނީ ކޮވިޑްބަލި ފެތުރުން ހުއްޓުވަން އެޅި ފިޔަވަޅުތައް އުވާލާފައެވެ.\nއާންމު ތަންތާނގައި އުޅޭއިރު އިޖުތިމާއީ ގައިދުރުކަން ގާއިމްކުރަން ނުޖެހޭގޮތަށް އަދި ވެކްސިން ޖަހާފައިވާ މީހުން ކަރަންޓީނުވާން ނުޖެހޭގޮތަށްވެސް ވަނީ ނިންމާފައެވެ.\nސައުދީ އަރަބިއްޔާއިން މިހާތަނަށް 751،000 އަށްވުރެ ގިނަމީހުން ކޮވިޑަށް ޕޮޒިޓިވް ވެފައިވާއިރު، ބަލީގައި 9،055 މީހުން މަރުވެފައި ވެއެވެ. ސައުދީ އާބާދީއަކީ 34 މިލިއަނެވެ.\nކޮވިޑް-19 ހައްޖު ސައުދީ އަރަބިއާ ދުނިޔެ


މި ހިތުގެ ލޯތްބޭ ތީ | Esfiya - Dhivehi Vaahaka Site\n3 ވަނަ އެޕިސޯޑް\n” އެކަމަކުވާ ޖުމް.. އާރ ޔޫ މޭޑް؟ ” ” ޔެސް އައި އޭމް މޭޑް. އައި އޭމް އިން ލަވް ދާއިން” ލުއި ހިނިތުން ވުމަކާއި އެކު އެހެން ބުނެލުމަށް ފަހު ޖުމާ އޮފްލައިންވިއެވެ. އަޝްފާންގެ ހިޔާލުތަކާއެކު އަރާމުކޮށް ނިދާލުމުގެ ބޭނުމުގައެވެ.\nއައު ދުވަހަކަށް އިރުގެ ދޯދިތަކުން ފަޒާގެތެރެއަށް އަލިކަން ފަތުރަމުން ދިޔަ އިރު ކޮފީ މަގެއް ހިފައިގެން ޝާން ހުރީ ފިކުރެއްގެ ތެރެއަށް ގެއްލިފައެވެ.އޭނާ ވިސްނަމުން އެ ދަނީ ވީރާނާ ވަމުންދާ އޭނާގެ ޙަޔާތާ ދޭތެރޭގައެވެ. އޭނާގެ މައިންބަފައިންގެ ހީނަރުވަމުންދާ ގުޅުމާއި މެދުގައެވެ.ދަރިން ކިތަންމެ ބޮޑެތިވެފައި ތިއްބެއް ކަމަކު މަންމައާއި ބައްޕަގެ ގުޅުމުގައި ޖެހޭ އެންމެ ކުޑަ ކުނި ފުކަކުންވެސް ދަރިންގެ ދިރިއުޅުން އެފުށް މިފުށަށް ޖެހިދާނެކަން އޭނާގެ މައިންބަފައިންނަށް ނޭންގޭ ކަހަލައެވެ. އަނެއްކޮޅުން މިހާރަކަށް އައިސް ޝާންއަށް ޖުމާއާ ދޭތެރޭ ވިސްނެނީއެވެ. ކީއްވެކަމެއް އޭނާއަކަށް ނޭންގެއެވެ. ޖުމާގެ ކޮންމެ ހަރަކާތަކާމެދު އޭނާއަށް ފިކުރު ކުރެވެއެވެ. ޖުމާ ދައްކާފައި ހުންނަ ވާހަކަތަށް އޭނާގެ ހަނދާނަށް އާދެއެވެ. އޭގެތޭރެންވެސް އޭނާ އެންމެ ހިތްހަމަ ނުޖެހޭ ކަމަކަށްވެފައިވަނީ ޖުމާ އަޝްފާންއާއި ގުޅެން ބޭނުންވުމެވެ. ނަމަވެސް އޭނާއަށް އެކަމާ ދޭތެރޭ ފިކުރުބޮޑުކުރެވެންވީ ސަބަބެއް ވިސްނާ ވިސްނާވެސް ނޭންގުނެވެ. މި ހުރިހާ ޚިޔާލުތަކެއް އޭނާގެ އެތެރެހަށި ކަމުން ގެންދާ ކަހަލައެވެ.ފިކުރުތަކުން އެއްކިބާވެލުމަށްފަހު އޭނާ ނިންމީ ޖުމާގެ ގެއަށް ދިޔުމަށެވެ. ނުތަނަވަސްކަން ލިބިފައިވީ ހިތަށް ހަމަޖެހުން ގެނުވަދޭ މިތުރާގެ ގާތަށް ދިޔުމަށެވެ. ތައްޔާރުވެލުމަށްފަހު ގެއިން ނިކުމެ މިސްރާބު ޖެހިއެވެ. ބަންދު ދުވަހެއް ކަމަށްވާތީވެ ދާއިންވެސް އަވަސްވެގަތީ ރޭވިފައިވާ ގޮތަށް ގްރޫޕް ސްޓަޑީ ހެދުމަށް ޖުމާގެ ގެއަށް ދިޔުމަށެވެ.\nފަހަރަކު މޮޑިއުލްއަކުން ބައެއް މުޠޯލިއާ ކުރަމުން ގެންދިޔަ އިރު ޝާންގެ ހަރަކާތްތަށް ހުއްޓި ސަމާލުކަން ދެވިފައިވަނީ އޭނާގެ ކިޔެވުމަށްވުރެ ބޮޑަށް ޖުމާގެ ހަރަކާތްތަކަށެވެ.ހުޅި ޖަހާލެވިފައިވާ އިސްތަށިގަނޑުގެ ނިތަށްވާ ބައިން އިސްތަށިކޮޅެއް ދޫވެގެން އައިސްފައިވާ އިރު ކަޅިރަވަ ރީތި ލޮލުގައިވަނީ އޭނާއާއި އެންމެ ގުޅޭނެފަދަ އައިނެއް އަޅާލެވިފައެވެ. ދޭތެރެ ދޭތެރެއިން ނޭފަތުގެ ކުރިއަށް އައިނު ޖެހިލާ ކޮންމެ ފަހަރަކު ރަންގަޅުކޮށްލުމަށްފަހު ޝާން އަދި ދާއިންއަށް ބަލާލައެވެ. “ކޮންފަދަ ޖާދޫއެއްތީ؟” ބޭ އިޚްތިޔާރުގައި ޝާންއަށް ބުނެލެވުނެވެ. ” އެއީ ޖާދޫއެއް ނޫން ކެމިކަލް ރިއެކްޝަންއެއް” ދާއިން ޗޮކެއް ކަނޑާލުމަށްފަހު ބުންޏެވެ. އެއާއި އެކު ޝާންއަށް ޚިޔާލީ ދުނިޔޭން ބޭރުވެވުނެވެ. ޝާންއަށް ވީ ގޮތް ފެނި ޖުމާއަށް ހިނިތުންވެވުނެވެ.\nއާދައިގެމަތީން މިއަދަކީވެސް ކޮލެޖުގެ ކިޔެވުން އެހެން ދުވަސްތަކެކޭ އެއްފަދައިން ކުރިއަށްދިޔަ ދުވަހެކެވެ. ވެފައިވާ ވަރުބަލި ފިލުވާލުމަށްޓަކައި ފިނިބުޔުމެއްހިފައިގެންއައިސް ޖުމާ އިށީންދެލީ ހަށިގަނޑަށް ތާޒާކަން ގެނައުމަށެވެ. މާ ގިނަ އިރުތަކެއްނުވެ ޖުމާގެ ނަމުން ނުދަންނަ މީހަކު ގޮވާލިއަޑަށް އޭނާ ފަހަތަށް ބަލާލިއެވެ.” އެކަނިން އިނީމަ ހިތަށްއެރީ ވާހަކަދައްކާލަން މިތާ އިށީންނާނީއޭ… ވުޑް ޔޫ މައިންޑް؟” އަޝްފާން ޖުމާއާއި ބައިވެރިވެލުމަށް ހުއްދައަކަށް އެދުނެވެ. ޖަވާބުގައި ބުނާނެ އެއްޗެއް ނޭންގިފައި އިން ޖުމާއަށް ކުރެވުނުހާވެސް ކަމަކީ ހިނިތުންވެލައިގެން ހުރެ އަޝްފާންއަށް ބަލަހައްޓައިގެން ހުރުމެވެ. ” ކީއްވެ އެކަނި ތި އިނީ؟ ބޯއި ފްރެންޑް ކޮބާ؟” ވާހަކަ ކުރިއަށް ގެންދަމުން އަޝްފާން ސުވާލުކުރިއެވެ. ” ބޯއީ ފްރެންޑެއް ނޫން އެއީ” ޖުމާ އަވަހަށް އެ ސުވާލަށް ޖަވާބު ދިނެވެ. ” ސޯ ސޭޑް.. ސަމްވަން ސޯ ބިއުޓިފުލް ލައިކް ޔޫ ޑޯންޓް ހޭވް އަ ބޯއީ ފްރެންޑް؟” ބޮޑާ ގޮތަކަށް ހިނިގަނޑެއް ޖަހާލުމަށްފަހު އަޝްފާން އެއްސެވެ. ” ވެދާނެއެންނު ކަމުދާ ކުއްޖަކާ ދިމާ ނުވަނީ ކަމަށްވެސް” ޖުމާގެ ޖަވާބު ކުރުވެފައި މާނަ ފުނެވެ. އޭނާ ބޭނުންވީ ލިބުނު ފުރުސަތުގައި ހިތުގެ ރާޖާއަށް އޭނާގެ ހާލު އަންގައިދިނުމަށެވެ. ” މްމްމް… ސޯ ދެޓް މީންސް އެކަލަ ކުއްޖަކަށްއިންތިޒާރު ކުރަމޭ ދޯ؟” ޖަވާބުގައި ލަދުރަކި ހިނިތުންވުމެއް ހަދިޔާ ކުރުމަށްފަހު ޖުމާ ތެދުވެގެން ދާން ހިނގައިގަތީ ދާން ބޭނުންވެގެންނެއް ނޫނެވެ. ” އަހަރެންގެ ސުވާލަށް ޖަވާބު ދެވުނުހެނެއް ހިއެއްނުވޭ.. ކީއްވެ ތި އައީ؟ އަނެއްކާ ކޮށްގެން ނުވާނެ ސުވާލެއްތަ މި ކުރެވުނީ؟” ޖުމާގެ ފަހަތުން ދުވެލާފައި އައި އަޝްފާން ޖުމާގެ އަތުގައި ހިފުމަށްފަހު އެހިއެވެ. އަޝްފާންގެ އެ ބީހިލުމުންވެސް ޖުމާގެ ހިތް ކަފަކޮޅެއްހާ މަޑުކޮށްލައިފިއެވެ. ހަށިގަނޑަށް ބުނަން ނޭންގޭ އިޙްސާސެއް ކުރެވުނެވެ. ކުރިމަތީގައި ހުރި އަޝްފާންއަށް ބަލަހައްޓައިގެން އޭނާއަށް ހުރެވުނީއެވެ.” ޖަވާބު ނުލިބޭ. އޭގެ މާނައަކީ އެފަދަ މީހަކަށް އިންތިޒާރު ކުރެވެއޭ. ސޯ.. ކޭން އައި ބީ ސަމްވަން ލައިކް ދެޓް؟” ޖުމާގެ ހިތުގެ ވިންދު އިހުނަށްވުރެ އަވަސްވިއެވެ. އަޝްފާންއަށް ދޭނެ ޖަވާބެއް ނޭންގިގެން އުޅެނިކޮށް ޖުމާގެ އަތަށް ސަންފްލާވަރއެއް ދިނުމަށްފަހު އެއް ލޯ މަރާލަމުން އަޝްފާން ކުރިއަށް ހިނގައިގަތެވެ. އޭނާއަށްވެސް ނޭންގުނު ކަމަކީ އެ މަންޒަރު ބަލަން ދުރުގައި ޝާން ހުރިކަމެވެ.ދެރަވެފައެވެ. ހިތަށް ތަދުވެފައެވެ. ޖުމާ ދޭނެ ޖަވާބެއް އޭނާއަށްް އަންދާޒާ ކޮށްލަން ނޭންގޭ ހިނދު އޭނާގެ ހިތަށް ވިސްނާދޭނެ ގޮތެއް ޚުދު ޝާންއަކަށްވެސް ނޭންގުނެވެ. ކައިރީ ހުރި ތަންބުގައި ޖުމާ އަދި ޝާންއަށް ލައްގަނެލެވުނީ އެކުއެކީއެވެ. ނަމަވެސް ޖުމާއަކަށް އޭނާގެ ފަހަތުގައި ޝާން ހުރިކަމެއް ނޭންގެއެވެ. (ނުނިމޭ)\nKuru but v reethi mi part….. waiting for next part curiously…… Keep it up dear… I purple u 💜💜💜💜💜💜💜💜💜💜💜💜\nhehe.. inshallah dhen oii bai thankolheh dhigukohleveytho balaanan. thank you for your support and i purple you too\nWait…. I’m first to comment and read right??\ni dont know why name fenuneema hithah aranee kaakubaaey. and obsessed with BTS <3\nVarah varah varah reethi💞💞💞💞💞💞💞💞💞💞💞💞💞💞💞💞\nwaitingfor the next part💕💕💕💕💕💕💕💕💕💕💕💕💕💕\nthank you for your support yanaa\nލޯބި ވެވުމުން 5\nހިތާމަ މަޖާ ލޯބި February 5, 2022


Gehlunvaagothah beys etherekuri2meehakah dhauva kuran fonuvaifi\nގެއްލުންވާ ގޮތަށް ބޭސް އެތެރެކުރި މައްސަލަ ޕީޖީ އަށް!\n18 މާރޗް 2021 - 17:15:11\nދައުލަތަށް ގެއްލުންވާ ގޮތަކަށް 2016 ވަނަ އަހަރު ރާއްޖެއަށް އެސްޓީއޯއިން ބޭސް އެތެރެ ކުރި މައްސަލައިގައި އެސްޓީއޯގެ ދެ ވެރިއަކަށް ދައުވާ ކުރުމަށް އެންޓި ކޮރަޕްޝަން ކޮމިޝަން (އޭސީސީ) އިން މައްސަލަ ޕްރޮސެކިއުޓާ ޖެނެރަލް (ޕީޖީ) އޮފީހަށް ޕޮނުވައިފި ކަމަށް އެ ކޮމިޝަނުުން ބުނެފި އެވެ.\nއެގޮތުން މި މައްސަލައިގައި ދައުވާ ކުރުމަށް ފޮނުވާފައިވަނީ އެސްޓީއޯ މެޑިކަލް ސާވިސް ޑިޕާޓްމަންޓްގެ ހެޑްގެ މަގާމުގައި ހުރި ހުސައިން ސަބާހު އަދި އެ ޑިޕާޓްމަންޓުގެ ޕްލޭނިންގް މެނޭޖަރުގެ މަގާމުގައި ހުރި ހަމްދޫން ފާއިޒްގެ މައްޗަށް ކަމަށް އޭސީސީން ބުނެއެވެ.\nމި ދެމީހުނަށް ދައުވާ ކުރުމަށް ފޮނުވާފައިވަނީ ކޮރަޕްޝަން ހުއްޓުވުމާއި މަނާ ކުރުމުގެ ގާނޫނުގެ 13 ވަނަ މާއްދާގެ (ހ)ގެ ދަށުން، ދައުލަތަށް ފައިދާވާން އޮތް ކަމެއްގައި އެނޫން ގޮތަކަށް އަމަލު ކުރުމުގެ ކުށުގެ ދައުވާ ކަމަށް އޭސީސީން ބުނެއެވެ.\nމި މައްސަލައިގައި އެ ކޮމިޝަނުން ކުރިއަށް ގެންދިޔަ ތަހުގީގުގައި، އެސްޓީއޯއިން އެޓޮވަސްޓެޓިންގެ ބްރޭންޑެއް ކަމަށްވާ އެޓޮކޯގެ 40މގ. އަލަށް ރާއްޖެ ގެނައުމަށް، އިތުރު ބޭސް ހިމެނޭގޮތަށް ރާއްޖެއިން ބޭރުގެ ބޭސް އުފައްދާ ކުންފުންޏަކާއެކު 2015ގައި ލައިސަންސް އެންޑް ސަޕްލައި އެގްރީމަންޓެއްގައި ސޮއިކޮށްފައި ވާކަން ފާހަގަ ކުރެވުނު ކަމަށް އެ ކޮމިޝަނުން ބުނެއެވެ.\nމީގެ އިތުރުން އެ ބޭހުގެ 40މގ. އަކީ އޭގެ ކުރިން ގެނެސްފައިނުވާ، އެ ބޭހުގެ އާ ޑޯސޭޖެއް ކަމަށާއި، ރާއްޖޭގެ މާކެޓްގައި އެ ބޭހުގެ ބޭނުން އޮތް މިންވަރު ބަލާފައިވާކަން ލިޔުމުން އެނގެން ނެތް ކަމަށް އޭސީސީން ބުނެފައި ވެއެވެ.\nމީގެ އިތުރުން އެ ބޭހަކީ ހާޓް އެޓޭކެއް ނުވަތަ ސްޓްރޯކެއް ޖެހިހެން ގެންނަ ބަލިމީހުންނަށް ހައި ޑޯސޭޖެއް ދިނުމުގެ ގޮތުން ދޭ ޑޯސޭޖެއް ކަމަށާއިމ އާންމުކޮށް ބަލިމީހުންނަށް ލިޔެދެނީ 10މގ، އަދި 20މގ ކަން އެ ކޮމިޝަނުގެ ތަހުގީގަށް ފާހަގަ ވެފައިވާ ކަމަށް އޭސީސީން ބުނެއެވެ.\nމި މައްސަލައިގައި ތަހުގީގަށް ބަޔާން ދިން ޑޮކްޓަރުން ވަނީ މި ބޭހުގެ 40މގ ދޭން ޖެހޭ މީހުން ނިސްބަތުން މަދުވާނެ ކަމަށް ބުނެފައި ކަމަށް އޭސީސީން ބުނެއެވެ. އަދި މި ބޭހުގެ 40މގ އަކީ އާންމުކޮށް ގިނަ ދުވަހަށް ބަލި މީހުން ބޭނުން ކުރުމަށް ޑޮކްޓަރު ލިޔެދޭ ޑޯސޭޖެއް ނޫންކަން ކޮމިޝަންގެ ތަހުގީގަށް ފާހަގަވެފައިވާ ކަމަށް އޭސީސީން ބުނެފައި ވެއެވެ.\nއޭސީސީން ބުނެފައިވާ ގޮތުގައި، ލައިސަންސް އެންޑް ސަޕްލައި އެގްރީމަންޓްގައި އެސްޓީއޯއިން އެޓޮކޯގެ 40މގ އަށް ފޯކާސްޓްކޮށްފައިވާ އަދަދަށްވުރެ އިތުރަށް ބޭސް އޯޑަރުކޮށް ގެނެސްފައި ވެއެވެ. އަދި 2016ގައި އެސްޓީއޯއިން ވަނީ އެޓޮކޯގެ 40މގ ގެ 560,000 ގުޅަ އޯޑަރުކޮށް ލިބުނު ބޭހުގެ އަގަށް 2,928,487.45 ރުފިޔާ ހަރަދުކޮށްފައިކަން އޭސީސީގެ ތަހުގީގަށް އެނގިފައިވާ ކަމަށެވެ.\nމީގެ އިތުރުން 2016 ވަނަ އަހަރު ބޭސް ގެނެސްފައިވަނީ އެގްރީމަންޓުގައި ފޯކާސްޓުކޮށްފައިވާ އަދަދާއި މެޑިކަލް ސާވިސް ޑިޕާޓްމަންޓުން ފޯކާސްޓުކޮށްފައިވާ އަދަދަށް ވުރެ އިތުރަށް ކަމަށްވެސް އޭސީސީން ބުނެފައިވެއެވެ.\n2016 ވަނަ އަހަރު ރާއްޖެ ގެނެވުނު އެޓޮކޯގެ 40މގ ގެ ބޭހުގެ މުއްދަތު 2018ގައި ހަމަވި އިރު، ބެޗުގެ ބޮޑުބައެއް ނުވިކި ހުރުމުގެ ސަބބަުން އެސްޓީއޯއަށް 2,787,457.13 ރުފިޔާގެ ގެއްލުމެއް ލިބިފައިވާކަން އެސްޓީއޯއިން ފާހަގަ ކުރެއެވެ.\nއޭސީސީން ވަނީ، 2016ގެ ބެޗުން ވިކުނު އަދަދުތަކާއި، 2018 އިން ފެށިގެން ގެނެސް ވިކުނު އެ ބޭހުގެ އަދަދުތަކަށް ބެލުމުން 2018 ވަނަ އަހަރުން ފެށިގެން އެސްޓީއޯއިން ގެނެސްފައިވާ ބޭހުގެ އަދަދުތަކަކީ ރާއްޖޭގެ މާކެޓުގައި އެ ބޭހުގެ ޑިމާންޑު އޮތްވަރުކަން އެނގޭ ކަމަށެވެ. އަދި 2016 ވަނަ އަހަރު މި ބޭސް ގެނެސްފައިވަނީ މާކެޓުގައި ޑިމާންޑު އޮތް މިންވަރަށް ވުރެ އެތައް ގުނައެއް އިތުރަށް ކަން ފާހަގަވެފައިވާކަމަށް ވެސް އޭސީސީން ބުނެފައިވެއެވެ.\nއެއާއެކު ސޮބާހު އަދި ހަމްދޫން އަށް ދައުވާ ކުރީ، އެ މީހުން މި މައްސަލައިގައި އަމަލު ކުރި ގޮތުގެ ސަބަބުން ދައުލަތަށް ދެމިލިއަނަށްވުރެ ގިނަ ރުފިޔާގެ ގެއްލުން ލިބުނުކަން ތަހުގީގަށް ލިބިފަިއ ހުރި ހެކިތަކުން އެނގޭތީ ތަކަށް އޭސީސީން ބުނެއެވެ.


އިންސާފް .. 06 ވަނަ ބައި – Esfiya\nބިރުވެރި ލޯބި April 12, 2016\nއިންސާފް .. 06 ވަނަ ބައި\nއޭގެތެރެއިން އަހަރެން ފޮޓޯ ގަނޑު ނެގީމެވެ. “ކީއްވެ ކުރިން ދުވަހު އަހަރެންނަށް ދޮގު ހެދީ” ފޮޓޯގަނޑު މޭޒުމަތީގައި ބައްވާ ނާސިރުއާއި ކައިރިކޮށްލަމުން އަހަރެން ބުނެލީމެވެ. ނާސިރުގެ ދެލޯ ބޮޑުވެގެން ދިޔައެވެ. އަދި އަވަސްކަމާއި އެކު އެދެލޯ ކަރުނުން ފުރިގެން ދިޔަ މަންޒަރު އަހަރެންނަށް ފެނުނެވެ.\nއަހަރެން އެ ފޮޓޯގަނޑު އަހަރެންނާއި ކައިރިއަށް އަނެއްކާވެސް ދަމާލީމެވެ. “ކިހިނެއް.. ކާކު ދިން އެއްޗެއް ތީ” ނާސިރު އުދަގޫ ކަމާއި އެކު ވާހަކަ ދެއްކިއެވެ. “އަހަރެން ފެށުމުގެ ކުރިން ބުނިން އަހަރެންނޭ ސުވާލު ކުރާނީ.. ނާސިރުއަށް އޮތީ ޖަވާބު ދިނުން..” އަހަރެންގެ އަޑު ބާރުކޮށްލަމުން ބުނެލީމެވެ. އަހަރެން ބަންޝީލްއަށް ބަލާލީމެވެ. އެމޫނުމަތިން އޭރު ފެންނަން ހުރީ ރުޅިވެރިކަމެވެ. ކީއްވެ ކަމެއް ނޭނގެއެވެ. އެ ދޮން މޫނުވަނީ ކުޑަކޮށް ނަމަވެސް ރަތްކަމަށް ބަދަލު ވެފައެވެ. “މަރްޔަމް ނަޝްފާ.. ނާސިރު ކުރިން ދުވަހު ބުނީ އަހަރެންނާއި ވަރަށް ވައްތަރޭ.. ހުރިހާ ގޮތަކުން.. އެކަމަކު މި ފޮޓޯއިން އެއްވެސް ވައްތަރެއް ނޫން” ފޮޓޯ ނަގަމުން އެ ފޮޓޯގަނޑަށް ބަލާލަމުން އަހަރެން ވާހަކަ ދެއްކީ ކޮޅަށް ތެދުވެ ހުރެއެވެ. “އަހަރެންގެ ސުވާލަކީ އަހަރެންނަށް ދޮގު ހެދީ ކީއްވެހޭ” އަހަރެން ނާސިރުއާއި ދިމާލަށް ބަލާލީމެވެ. ނާސިރު އިނީ އިސްޖަހައިގެންނެވެ. އެހެން އިން އިރު އޭނާ މަޑުމަޑުން ރޮމުން ދިޔަކަން އަހަރެންނަށް އެނގެއެވެ. ބަންޝީލް ނާސިރުއާއި ކައިރިއަށް އައުމަށް ކުރިއަށް ޖެހިލިއެވެ. އެވަހުތު އަހަރެން އެދެމީހުންގެ ދޭތެރެއަށް ވާގޮތައް ހުއްޓި އިތުރަށް ކުރިއަށް ނައުމަށް ބުނެލާ ނަޒަރަކުން ބަންޝީލްއާއި ދިމާލަށް ބަލާލީމެވެ. ބަންޝީލް އެއްފަހަރު ނާސިރުއަށް ހަމްދަރުދީން ފުރިގެންވާ ނަޒަރަކުން ބަލާލުމަށްފަހު އަހަރެންނާއި ދިމާލަށް ރުޅިގަދަ ވެގެންވާ ނަޒަރަކުން ބަލާލިއެވެ. އެބަލާލުމުން އަހަރެންނަށް ހީވީ އަހަރެންވެސް ފިއްސާލަ ފާނެ ހެންނެވެ. އަދި ވަގުތުން އޭނާ އެތަނުން ގެއްލުނެވެ.\nއަހަރެން ހިތްހަމަޖެހުމުގެ ނޭވާއެއް ލީމެވެ. “ރުއިން އެއީ ނާސިރުއާއި ވަރަށް ނުގުޅޭ ކަމެއް.. އަހަރެން ފޮޓޯއެއް ދައްކައިގެންތަ ތިވަރު ތިވީ” އަހަރެން ނާސިރުގެ ކުރިމައްޗަށް ހުއްޓިލަމުން ބުނެލީމެވެ. “އަހަރެން ދޮގު ހެދީ.. އަހަރެންނަށް އެނގޭ އަހަރެން ތެދަށް ބުނެފިނަމަ… އާސީން ތިކަންތައް ނުބަލާނެކަން” ނާސިރު އަހަރެންނާއި ދިމާލަށް ބަލާލިއެވެ. އޭރުވެސް ދެލޮލުން ކަރުނައިގެ އަސަރު ފާހަގަވާން ހުއްޓެވެ. “ކޮންކަމެއް.. ކޮންކަމެއްތަ އަހަރެން ބަލަންވީ.. ނާސިރު އަހަރެންގެ ފަރާތުން ބޭނުންވަނީ ކޮންކަމެއްތަ” އަހަރެން މޭޒުގައި އަތް ޖައްސާލަމުން ނާސިރު އާއި ސުވާލު ކުރީމެވެ. “އަހަރެން ބޭނުންވަނީ އާސީން އަހަރެންގެ ދަރިފުޅުގެ މަރުގެ އަސްލު ބަލަން.. އެކުއްޖާއަށް އިންސާފް ނުލިބި ދިޔައީ ކީއްވެތޯ ބަލަން.. އެކުއްޖާ ފަކީރުގެ ކުށަކީ ކޮބާތޯ ބަލަން.. އެ މައްސަލައިގައި ޒިންމާ ވާންޖެހޭ ފަރާތެއް ހޯދަން.. އަހަރެން މަރާލި މީހުންނާއި ތި ކުއްޖާއާއި ހުރި ގުޅުމަކީ ކޮބާތޯ ހޯދަން.. އާސީންއަކީ ތެދައް ލޯބި ކުރާ މީހެއް.. އެ ތެދު މި މުޖުތަމައުއަށް ބުނެދޭން އަހަރެން ބޭނުންވަނީ” އެހާ ހިސާބަށް ނާސިރުގެ ވާހަކަ ދާއިރަށް ކުއްލިއަކަށް ދޮރު ހުޅުވުނެވެ. “އާސީން..” ރުޅިވެރި ނަޒަރަކުން އަހަރެންނާއި ދިމާލަށް އައިރް ބަލާލަމުން ގޮވާލިއެވެ.\nއަހަރެން ނާސިރު އާއި ދިމާލަށް ބަލާލަމުން އެތަނުން ބޭރަށް ނިކުތީ ރިކޯޑަރުވެސް ހިފައިގެންނެވެ. “ކިހިނެއްތޯވީ” ވީ ކިހިނެއްކަން އަހަރެންނަށް ރަނގަޅަށް އެނގިހުރެ އަހަރެން ސުވާލު ކޮށްލީމެވެ. “ކިހިނެއްހޭ ވީ.. އާސީން ކީކޭތަ ހީކުރަނީ” މީގެ ކުރިން އައިރް ރުޅި އައިސްފައި ނުވާ ވަރަށް މިފަހަރު އައިރްވަނީ ރުޅި އައިސްފައެވެ. އެހެން ބުނެލި ގޮތުން އަހަރެން ސިހިގެން ދިޔައެވެ. ދޮރު ކައިރީގައި ތިބި ފުލުހުންވެސް އަހަރުމެންނާއި ދިމާލަށް ބަލާލިއެވެ. އަހަރެން ހައިރާންވެފައި އައިރްއާއި ދިމާލަށް ބަލާލީމެވެ. “އެންމެ ފުރަތަމަވެސް އަހަރެން ބުނިން ސުވާލު ތައް ދީފައި.. އެ ސުވާލު ތަކޭ މިއަދު ކުރާނީ.. ދެން” އައިރް ބުނެލިއެވެ. އަހަރެންގެ ހިތުގައި ރިއްސަމުން ދިޔައެވެ. ހިންދިރުވާލަންވެސް ވެގެން ދިޔައީ އުދަގޫ ކަމަކަށެވެ. އެންމެންގެ ތެރޭގައި އަހަރެންނާއި ދިމާލަށް އައިރް ހަޅޭލަވަން ޖެހޭ ހެއްޔެވެ. “ކީކޭތަ ތި ކިޔަނީ.. ކޮން ފޮޓޯ އެއްތަ ތި ދެއްކީ.. ނާސިރުއާއި ކުރަންޖެހޭ ސުވާލުތައް އަހަރެން ހުންނާނީ ވަރަށް ރަނގަޅަށް ލިޔެދީފަ.. އިތުރު ސުވާލު ކުރުމުގެ ބޭނުމަކީ…” އައިރް އޭނާގެ އަޑު މަޑު ކުރާކަށް ގަސްދު ނުކުރާ ކަހަލައެވެ.\nއަހަރެންނަށްވެސް ކެތްވާނީ ވަކި ވަރަކަށެވެ. އަހަރެންގެވެސް ‘ސެލްފް ރެސްޕެކްޓެކް’ އޭ ކިޔާ އެއްޗެއް ހުރެއެވެ. މީހުން ކުރިމަތީގައި އަހަރެން ފަލީހަތް ކުރަން އައިރް އެއީ ކާކު ހެއްޔެވެ. އޭނާއަށް އަހަރެންނާއި ދިމާލަށް އެގޮތަށް ހަޅޭލެވުމަށް ހުއްދަ ދިނީ ކާކު ހެއްޔެވެ. އޭނަގެ އޮތީ ކޮން ހައްގެއް ހެއްޔެވެ. އަހަރެން ރުޅި ގަދަވިއެވެ. އެއްވެސް ކުށެއް ނުކޮށް މިގޮތަށް އަހަރެންނަށް ލިބޭ ޝަޒާ އަހަރެން ގަބޫލެއް ނުކުރާނަމެވެ. “ބުނަންތޯ ރަނގަޅު ވާހަކައެއް.. ފުރަތަމަ ކަމަކަށް އައިރްގެ އަޑު މަޑުކޮށްދެއްވާ.. ސަބަބަކީ އަހަރެން މިއީ އައިރްގެ މުވައްޒަފެއް ނޫން… ހިތައް އެރީމަ އެތިވަރު ކިޔާކަށް” އަހަރެން ޝަހާދަތް އިނގިލި ދިއްކޮށްލަމުން ރުޅިވެރިކަމާއި އެކު އައިރް އާއި ކުރިމަތިލީމެވެ. އައިރްއަށް އަދި ފެނިފައި ވަނީ އަހަރެންގެ އޮމާން ފަޅިއެވެ. އަހަރެންގެ ހުރި ނުލަފާ ކަމެއް އޭނާއަކަށް ނުފެނެއެވެ.\nއަހަރެން އެހެން ވާހަކަ ދެއްކުމުން އައިރްގެ މޫނުމަތިން ހައިރާންކަން ފާޅުވިއެވެ. “އަޅުގަނޑަކީ އައިރްގެ ކައިރީގައި މަސައްކުރަން ގެންގުޅޭ ރޮބަންޓް އިން ތެރެއިން އެއްޗެއްވެސް ނޫން.. ދޭހާ އޯޑަރެއް ފޮލޯ ކުރާކަށް.. އެހެންވީމަ މީގެ ފަހުން އަޅުގަނޑަށް އަމުރު ނުކުރައްވާތި.. އަދި ތި ކުރެއްވި ސުވާލު.. މީގެ ކުރިން ދުވަހު އަޅުގަނޑު ކައިރީގައި ނާސިރު ހެދީ ދޮގެއްކަން އައިރްއަށްވެސް އެނގޭނެ.. އެކަމަކު ނޭނގެނީ ކީއްވެގެންކަން ދޮގުހެދީ.. އެހެންވީމަ އަޅުގަނޑު މި މަސައްކަތް ކުރަނީ އެކަމެއް ހޯދޭތޯ” އަހަރެން ރުޅިވެރިކަމާއި އެކު ވާހަކަ ދެއްކީމެވެ. އައިރް ހައިރާންކަމާއި އެކު އަހަރެންގެ މޫނަށް ބަލަހައްޓައިގެން ހުއްޓެވެ. އެހެންކަމުން އަހަރެން މަސައްކަތް ކުރީ އައިރްގެ މޫނަށް ނުބަލާ ވޭތޯއެވެ. އެއީ ހަތަރުކަޅި ހަމަވެއްޖެނަމަ އަހަރެންގެ އަމިއްލަ ނަފްސު ބާރުގެ ދަށުން ދާނެކަން އެނގޭތީއެވެ. “މިއީ.. މަރްޔަމް ނަޝްފާ.. އަޅުގަނޑާއި އެއްވައްތަރޭ ބުނި ކުއްޖާ.. ބަލާބަލަ.. މީނަ އަޅުގަނޑާއި ވައްތަރުތޯ” އަހަރެން ނާސިރުއަށް ދެއްކި ފޮޓޯ އައިރްއަށް ދައްކާލީމެވެ. “އެއްވެސް ވައްތަރެއް ނޫން.. އެކަމަކު ކީއްވެ އެކަހަލަ ވަގުތެއްގައި ނާސިރު އެހެން ބުނަންވީ” އަހަރެން ހިތްހަމަނުޖެހިފައި ބުނީމައެވެ.\n“ނާސިރު އެކުރި ކޮންމެ ކަމެއްވެސް ގުޅިފައިވަނީ މި ކުއްޖާއާ.. ދެންވެސް މި ކޭސް އިތުރަށް ކުރިއަށް ގެންދަން ބޭނުންނަމަ.. މި ކުއްޖާއަކީ ކާކުތޯ ބަލާ.. އަދި މި ކުއްޖާއާއި ނާސިރުއާއި ހުރި ގުޅުމަކީ ކޮބާތޯ ބަލާ” އަހަރެން އެހެން ބުނުމަށްފަހު އައިރްގެ އަތައް އެ ފޮޓޯ ދިނީމެވެ. އައިރް ހައިރާންކަމާއި އެކު އެ ފޮޓޯ އަށް އެއްފަހަރު އަހަރެންނާއި ދިމާލަށް އަނެއް ފަހަރު ބަލާލިއެވެ. އަހަރެން އައިރް އާއި ދުރަށް ހިގައިގަތްއިރު އަހަރެންގެ ދެފައިވެސް ތުރުތުރު އަޅަމުން ދިޔައެވެ. ކުރިއަށް ހިގައިގަންނަވެސް އަހަރެންނަށް އުދަގޫ ވެގެން ދިޔައެވެ. އެހެންކަމުން ވިސްނައިގެން އަހަރެން ދިޔަ ގޮތަށް ލިފްޓަށް އެރީމެވެ. އަވަސް ކަމާއި އެކު އަހަރެން ތިރިއަށް ދިއުމަށް އޮއްބާލަމުން އައިރްއާއި ދިމާލަށް ބަލާލެވުނެވެ. އޭރު އޭނާ ހުރީ އަހަރެންނާއި ދިމާލަށް ބަލަހައްޓައިގެންނެވެ. އަހަރެންގެ ދެފައިން ވަގުތުން ވާގި ދޫވެގެން ދިޔައެވެ. ލިފްޓްގައި ހިފަހައްޓާނެ އެއްޗެއް ނެތްނަމަ ޔަގީނުންވެސް އަހަރެން ވެއްޓުނީހެވެ. އަހަރެން އަރިއަޅާލި މަންޒަރު ފެނުމުން އައިރް އަހަރެންނާއި ދިމާލަށް އައުމަށް މަސައްކަތް ކުރިއެވެ. ނަމަވެސް އޭގެ ކުރިން ލިފްޓްގެ ދޮރު ލެއްޕުނެވެ. އަހަރެންނަށް ހިތްމަތީގައި އަތްއަޅާލެވި ފުންނޭވާއެއް ދޫކޮށްލެވުނެވެ.\nއައިރް ކައިރީގައި އެގޮތަށް ވާހަކަ ދައްކަން ކިހާ ހަކަތައެއް ދިޔައެއްކަން އަހަރެންނަށް ވިސްނިގެން ދިޔައެވެ. އެހާ ކުޑަވަގުތު ކޮޅަކަށްވެސް އަހަރެން ވަރުބަލިކޮށްލައިފިއެވެ. އަވަސް ކަމާއި އެކު ބޭރަށް ނިކުމެ ސައިކަލަށް އަރާ ދުއްވާލީމެވެ. “ކީކޭތަ ހީކުރަނީ އާސީން” ކުއްލިއަކަށް ކުރިމަތިން ފެނުނު ބަންޝީލްގެ ގައިން ނައްޓަން ހަދައިގެން އަހަރެން ސައިކަލްއިން ނުވެއްޓުނީ ކިރިޔާއެވެ. އެވަގުތު މަގުމައްޗަށް އަހަރެންނަށް ބަލާލެވުނެވެ. ސައިކަލާއި ކާރުތަކާއި ލޮރީ އަދި ޕިކަޕް ތައް މަގުގެ ދެ ފަރާތުގައި ޕާކް ކޮށްފައި ހުރި އެމަގު މައްޗަކު އިންސާނެއްގެ އެއްވެސް އަލާމާތެއް ނެތެވެ. އެއްވެސް ދިރުމެއް ނެތެވެ. ސައިކަލު ބެލެންސް ވީ ކިރިޔާއެވެ. އައި ރުޅީގައި ބަންޝީލްއާއި ދިމާލަށް އަހަރެންނަށް ބަލާލެވުނެވެ. “މޮޔަވީތަ.. ބަލަ މަރުވަން ބޭނުންނަމަ.. ކޮންމެހެން އަހަރެންގެ ސައިކަލް ކުރި މައްޗަށް އަރަންޖެހޭތަ.. ގޮސް އެހެން މީހެއްގެ ސައިކަލް ކުރި މައްޗަށް އަރާބަލަ” އަހަރެން ސައިކަލު ދޫކޮށްލާ ބަންޝީލް އާއި ކައިރިއަށް ފިޔަވަޅެއް އެޅީމެވެ. އެވަގުތު ބަންޝީލް ފަހަތަށް ޖެހިލިއެވެ. އޭނާގެ މޫނުމަތިން ފެންނަމުން ދިޔައީ ރުޅިވެރިކަމެވެ. އެހެން ދުވަސްދަވަހަށް ވުރެއް ބޮޑަށް މިއަދު އެމޫނު ރަތްކަމަށް ދައްކައެވެ. މީގެ ކުރިން ކަޅު ކުލައިން ފެންނަމުން ދިޔަ ލޮލުގެ ކަޅިވަނީ ކޮންމެވެސް ވަރަކަށް ރަތްކުލައަށް ބަދަލު ވެފައެވެ.\n“ބަންޝީލް.. ކޮބާތަ ބަންޝީލްގެ މައްސަލައަކީ” އަހަރެން ހަށަން ބަދެލަމުން އަހާލީމެވެ. އޭރު އަހަރެންވަނީ ވަރަށް ބޮޑަށް ހިތްހަމަޖެހިފައެވެ. “ކޮބާތަ މި މާލޭގައި އުޅޭ އެންމެންތައް.. އަނެއްކާ އެމީހުންނަށް ކިހިނެއް ހެދީ” އަހަރެން މޫނުމައްޗަށް ހިނިތުންވުމެއް ގެންނަމުން އަހާލީމެވެ. “ބުނަން އާސީން ރަނގަޅު ވާހަކަ އެއް.. އަހަރެން ބޭނުން ތަނަކަށް ބޭނުން ގޮތަކަށް އާސީން ގެއްދެވިދާނެ.. އަހަރެންނަށް އާސީންގެ ގައިގައި އަތް ނުލެވުނަސް ހީ ނުކުރައްޗޭ އަހަރެންގެ ބާރުގެ ދަށުން ސަލާމަތްވީއޭ.. ބުނެބަލަ. މަރްޔަމް ނަޝްފާގެ ފޮޓޯ ގެންގޮސް ނާސިރުއަށް ދެއްކުމުގެ ބޭނުމަކީ ކޮބާ” ބަންޝީލް ދެލޯ ކުއްލިއަކަށް ދިއްލިގެން ދިޔައެވެ. އަހަރެންގެ ހިތުގައި ބިރުވެރިކަން އުފެދިގެން ދިޔައެވެ. “އަހަރެންގެ ބާރެއް އަދި އާސީންއަށް ނުފެނިގެން ތިއުޅެނީ.. އަހަރެންގެ ދެލޮލުގެ ކުލަ ކިރިޔާ ބަދަލުވެލިޔަސް އާސީން ތި ހުންނަނީ ބިރުން ވިރިވިރި.. އެވަރުންވެސް އަދި އެބަ” އެހެން ބުނެ އަހަރެން ކައިރިއަށް އައުމަށް ބަންޝީލް ފިޔަވަޅެއް އަޅާލިއެވެ. ނަމަވެސް އެވަގުތު ހީވީ ބަންޝީލްގެ ގަޔަށް ކަރަންޓް ޖެއްސި ހެންނެވެ. ވަގުތުން ދެފިޔަވަޅު ފަހަތަށް ޖެހުނެވެ. “އަދިވެސް ފޮނިވާތި.. ތިމާ މީހާއަށް އަހަރެންނާއި ކައިރި ނުވެވޭއިރުވެސް.. އަހަރެން ބޭނުންކަމެއް އަހަރެން ކުރާނީ.. އަހަރެން ބޭނުން ގޮތަކަށް އަހަރެން އުޅޭނީ.. ބަންޝީލްވެސް ދުރުގައި ހުންނަން ޖެހޭނީ ބަލަން” އަހަރެން ކުރިއަށް ފިޔަވަޅެއް އަޅާލީމެވެ. “އަދިވެސް ދޭ މީހުން މަރަން.. އެއީ ބަންޝީލްއަށް ކުރެވޭނެ ކަމަކީ.. ހާދަ ރުޅިއެކޭ ދޯ ތި ގަދަވީ.. މާސްޓަރގެ ލޮލުން އެންމެ ކަރުނަ ތިއްކެއް ވެއްޓުނީމަތަ.. އެހާ ވެސް ވަފާތެރިތަ މާސްޓަރ އަށް” އަހަރެންގެ ބޭނުމަކަށްވީ ބަންޝީލް ރުޅިއެރުވެމެވެ.\n“ބުނަން.. ނާސިރު އެއީ އަހަރެންގެ މާސްޓަރ އެއް ނޫން.. އެކަމަކު އަހަރެން މިއީ ނާސިރުގެ” ގުދަން ދެކަކުލުގައި އަތް އަޅުވައިގެން އޮވެ ބަންޝީލް ބުނެލިއެވެ. ހީވާގޮތުން އަހަރެންނާއި ކައިރިއަށް އެޅި ފިޔަވަޅުގެ ސަބަބުން އޭނާއަށް ވަރަށް ބޮޑަށް އުދަގޫވީއެވެ. “އޯހް.. އެހެން ދޯ.. އަހަރެން ހީކުރީ އެކަމަކު ސިހުރު ހަދާ މީހާކަމަށް މާސްޓަރ އަކަށް ވަނީ.. އަދި އަލަށް މި އަޑު އެހީ ޖިންނި މާސްޓަރ އަކަށް ވެގެން އުޅޭ ހަބަރު.. އަނެއްކާ ތޮފިވެސް އަޅަންތަ” އަހަރެން އަނެއްކާވެސް ފިޔަވަޅެއް ކުރިއަށް އެޅީމެވެ. އެވަގުތު ބަންޝީލް އަނެއްކާވެސް ފަހަތަށް ޖެހުނެވެ. “ބުނަން އާސީން.. އަހަރެން މީގެ ކުރިން މަސައްކަތް ކުރީ އާސީންއާއި ވާހަކަ ދައްކައިގެން ހުރިހާ ކަމެއް ރަނގަޅަށް ކުރެވޭތޯ” ބަންޝީލް ހަށިގަނޑު ދަމާލަމުން ބުނެލިއެވެ. އެޒުވާނާ ހާދަ ހިތްގައިމެވެ. ލައިގެން ހުރި ކަޅު ކުލައިގެ ގަމީހުގެ މޭމަތީގެ ދެތިން ގޮށެއް ވަނީ ނައްޓާލެވިފައެވެ. އިރުގެ އަލި އެހަށިގަނޑަށް އެޅިފައި ހުރި އިރު އިތުރަށް ޒުވާންކަމަށް ދައްކައެވެ. މޫނުމަތިން ދާހިއްލާފައިވާ ކަމުގެ އަސަރު ފެންނަން ހުއްޓެވެ. އެއީ އަހަރެންގެ ސަބަބުން އޭނާއަށް ވަމުން ދިޔަ އުދަގޫކަން އަހަރެންނަށް އެނގެއެވެ.\n“ރަނގަޅަށް ކަމެއް ވޭތޯއޭ.. ބަލަ މޮޔަވީތަ.. ތިއީ ޖިންނިއެކޭ.. އިންސާނަކާއި ޖިންނިއަކާއި ދެމެދު ރަނގަޅަށް ކަމެއްވާނީ ކިހިނެއްތަ” އަހަރެން އެހެން ބުނެލީމެވެ. “ބުނަން.. އަހަރެންނަށް އާސީންއާއި ކައިރި ނުވެވުނަސް އަހަރެންނަށް ކައިރިވެވޭނެ ކިތައްމެ ބަޔަކު އެބަ ތިބި.. މިސާލަކަށް.. އާސީންގެ މަންމަ.. މިވަގުތު ގޭގައި ކެއްކުމުގެ ކަންތައްތަކުގެ އެއުޅެނީ.. ނޫނީ އާސީންގެ ކޮއްކޮ.. މިވަގުތު ސްކޫލްގައި ބިޒްނަސް ކްލާހުގައި ކިޔަވަން އިން.. ނޫނީ އާސީން އެހާ ލޯބިވާ ދޮންބެ.. މިވަގުތު އޮފީހުގައި ކޮންޕިއުޓަރ ކައިރިގައި އިން” ބަންޝީލް ކިޔައިލިއެވެ. އަހަރެން ބިރުގަތެވެ. ހާސްވިއެވެ. އެއީ އަހަރެންނަށް ވިސްނާނުލެވި ހުރި ކަމެކެވެ. “ނޫނީ އާސީންގެ އެކުވެރި އަދްލީ.. އާސީންއަށް ހުރިހާ މައުލޫމާތެއް ހޯދާދޭ.. ނޫނީ އާސީންގެ ބޮލެއް ނެތް ބޮސް ޖައިޝް.. ނޫނީ އެމީހަކަށްޓަކައި ތި ހިތް ވިންދުޖަހަމުންދާ އައިރް..” ބަންޝީލްގެ މޫނުމަތީގައި ކުޅެލީ ނުލަފާ ހިނިތުންވުމެކެވެ. “އޭނަގެ ކޮންތަނެއްތަ އަހަރެންނަށް ވުރެއް ރީތި ވެގެން ތިއުޅެނީ.. ބުނެބަލަ” ބަންޝީލް އަހާލިއެވެ. “ތިއީ އަހަރެންގެ މިލްކެއް.. އަހަރެންނަށް އާސީންއަށް ކައިރި ނުވެވޭ ކަމަށްވާނަމަ އެހެން މީހަކަށްވެސް އާސީންއާއި ކައިރިވާކަން ނުކެރޭނެ” ބަންޝީލްގެ އަޑު ބަރުކޮށްލަމުން މޫނުމައްޗަށް ސީރިއަސްކަން ގެންނަމުން ބުނެލިއެވެ. އޭނާ ބޭނުންނަމަ އޭގެން ކޮންމެ މީހަކާއި ވެސް ދިމާ ކުރެވިދާނެއެވެ. އަޅެ މީގެ ކުރިން އަހަރެންނަށް އެވަރު ނުވިސްނުނީ ކީއްވެ ހެއްޔެވެ. “ފުރަތަމަ ދުއްވާލަންވީ އާސީންގެ ބައްޕަ ކަންނޭނގެ.. މިވަގުތު ކޮބާތަ އޭނަ” ބަންޝީލް ދެލޯ މަރާލިއެވެ. އަދި ކުއްލިއަކަށް ދެލޯ ހުޅުވިއެވެ. އޭރު ދެލޯ ހީވަނީ އަނގުރު އަލިފާން ކޮޅެއް ހެންނެވެ. “އާ މުހައްމަދުފުޅު ކައިރިއަށް މިވަގުތު އެދަނީ.. ކިހިނެއް އެނގެނީ.. އެކްސިޑެންޓެއްވެސް ވެދާނެ ދޯ.. މާލޭގެ މަގުމައްޗަކީ ކާރު ބާރު ބޮޑު ތަނެއް.. ނޫންތަ” އާދައިގެ އަޑަށް ވުރެއް ބަރު އަޑަކުން އެހެން ބުނެލުމަށްފަހު ކުއްލިއަކަށް ބަންޝީލް ގެއްލުނެވެ. އަހަރެން ސިހިގެން ދިޔައީ ބާރުއަޑަކުން ބަރުގަނޑު އަޅާލީމާއެވެ.\n“ކޮއްކޯ.. ސައިކަލު ދުރައްޖައްސައި ބަލަ” އަހަރެން އެތާ ހުރުމުން ބްލޮކް ވެފައިވާ މަގުމަތި އަހަރެންނަށް ފެނިގެން ދިޔައެވެ. ރުޅިގަދަވެގެން އަޅަމުން ދިޔަ ބަރުގަނޑު އަޑު ވަނީ ގަދަވެފައެވެ. އަވަސް ކަމާއި އެކު އަހަރެން ސައިކަލް ދުއްވާލީމެވެ. މީހާގެ ހިތްވަނީ އަވަސްވެފައެވެ. ބަންޝީލް އެދިނީ އިންޒާރެކެވެ. އަހަރެންގެ އާއިލާއަށާއި އަހަރެންގެ އެކުވެރިންނަށެވެ. އަހަރެންނަށް އެމީހުން ސަލާމަތް ކުރެވޭނެ ހެއްޔެވެ. އެކަމަކު ބަންޝީލް އެހާ ރުޅި އަންނަންވީ ކީއްވެ ހެއްޔެވެ. ނާސިރު ދެރަވީމަ ހެއްޔެވެ. ނުނީ އޭގެ އަޑީގައި ނުބައެއް އެބަ އުޅޭ ހެއްޔެވެ. ސައިކަލް އެފަރާތަށް ޕާކް ކޮށްލީމެވެ. އަދި ފޯނު ނަގާ ޑައިލް ކޮށްލީމެވެ. “ހަލޯ ބައްޕާ” ބައްޕަ ފޯނު ނެގުމާއި އެކު އަހަރެން ބުނީމެވެ. “ކޮންތާކު ބައްޕާ” އަހަރެން ހާސްވެފައި އެހީމެވެ. “މަގުމަތީގައި.. މިއަދު މުހައްމަދުފުޅުބެ ބުނެފަ އޮތީ މިއަދު އެގެއަށް އައިސްދޭށޭ” ބައްޕަ ޖަވާބު ދިނެވެ. “މިގަޑީގައި ބައްޕަ އެގެއަށް ދާނެ ކަމެއް ނެތް ބައްޕާ.. އަވަހަށް ގެއަށް އާދޭ” ބައްޕައަށް ކަމެއް ވެދާނެތީ އަހަރެން ހުރީ ވަރަށް ހާސްވެފައެވެ. “ދަރިފުޅާ.. ކިހިނެއްވީތަ.. ބައްޕަ މިހާރު މިހުރީ އެގެއާއި ވަރަށް ކައިރީގައޭ” ބައްޕަ ބުނެލިއެވެ. “ނޫން.. ޕްލީޒް ބައްޕާ.. ބަންޝީލް އެބަ ހުރި ތިތަނުގައި.. ބައްޕަ މިގަޑީގައި އެގެއަށް ނުގޮސް އާދޭ.. ޕްލީޒް” އަހަރެންގެ ދެލޯ ކަރުނުން ފުރުނެވެ. އަހަރެން ކިހާ ބަލިކަށިކަން އަހަރެންނަށް ވިސްނިގެން ދިޔައެވެ.\nއިތުރަށް ބައްޕަ ދެކޮޅެއް ނުހަދައެވެ. އާއެކޭ ބުނުމަށްފަހު ބައްޕަ ފޯނު ކަނޑާލީމެވެ. އަހަރެން ދެލޯ ފުހެލީމެވެ. އަވަސްކަމާއި އެކު ގެއާއި ދިމާލަށް މިސްރާބު ޖެހީމެވެ. ގެއަށް ދިޔައިރު މަންމަ ބަދިގެ ތެރޭގައި މަސައްކަތުގައި އުޅުނެވެ. އަހަރެންނަށް ދިޔަގޮތަށް މަންމަގެ ގައިގައި ބައްދާލެވުނެވެ. “ދަރިފުޅާ” އަހަރެން ރޯން ފެށުމުން މަންމަ ލޯތްބާއި އެކު އަހަރެންގެ ބޮލުގައި ފިރުމާލިއެވެ. އަދި ކިހިނެއްތޯ ސުވާލު ކުރިއެވެ. މާގިނަ އިރެއް ނުވެ ބައްޕަ ގެއަށް އައެވެ. އަދި އޮފީސް ނިއްމާފައި ދޮންބެވެސް ގެއަށް އައެވެ. އޭރުވެސް އަހަރެންނަށް ބިރުން ރޮވެމުން ދިޔައެވެ. “ދަރިފުޅާ.. އެވަރަށް ނުވިސްނާ.. ދަރިފުޅަށް އެނގެއެއް ނުން އެ އެއްޗަށް އަހަރުމެންނަށް އެއްވެސް ކަމެއް ނުކުރެވޭނެކަން.. އަހަރުމެން މިތިބީ ސަލާމަތީ ފިޔަވަޅު އަޅައިގެން” ބައްޕަ ލޯތްބާއި އެކު ބުނެލިއެވެ. “އެކަމަކު ބައްޕާ.. ކިހިނެއް އަހަރެންގެ އެކުވެރިން ސަލާމަތް ކުރާނި.. ބައްޕާ.. ޖައިޝް.. އަދްލީ.. އައިރް.. އެމީހުންނަކީ އަހަރެންނަށް މުހިއްމު މީހުން.. ކިހިނެއް އަހަރެން އެމީހުން” އެހާ ހިސާބަށް ބުނެވުނުތަނާއި އަހަރެންނަށް އަނެއްކާވެސް ރޮވެން ފެށުނެވެ. ދޮންބެ އައިސް އަހަރެންގެ ގައިގައި ހިފަހައްޓަލިއެވެ.\n“އަހަރެން ބޭނުން އެމީހުންނަށް ހަގީގަތް ކިޔައިދޭން” އަހަރެން ދެލޯ ފޮހެލަމުން ބުނެލީމެވެ. “ހަގީގަތް.. އޭޒް އިން” ދޮންބެ އަހަރެންގެ މޫނަށް ބަލާލަމުން ބުނެލިއެވެ. އަހަރެން ބޯޖަހާލީމެވެ. “އެމީހުންނަށް މިކަންތައް އެނގުނީމަ އެމީހުންވެސް އެމީހުންގެ ރައްކަލަށް ކަމެއް ކުރާނީ.. ބައްޕާ ޕްލީޒް.. އަނެއްކާ މުހައްމަދުފުޅުބެ ކައިރީގައި ބުނެގެން އަހަރުމެން އަޅައިގެން އުޅޭ ކަހަލަ ތަވީދެއްވެސް ހޯދިދާނެ އެއްނުން” އަހަރެން ބުނެލީމެވެ. ބައްޕަ މަންމައާއި ދޮންބެއާއި ދިމާލަށް ބަލާލިއެވެ. އަދި ބޯޖަހާލިއެވެ. އަހަރެން ހިނިތުންވެލީމެވެ. އިރުކޮޅަކު އެހެން އިނުމަށްފަހު އަހަރެން ފޯނު ނަގާ ޖައިޝްއަށް ގުޅާލީމެވެ. “ހަލޯ” ފޯނު ނެގުމުން އަހަރެން ބުނެލީމެވެ. “އާސީން.. ކޮބާތަ.. އަހަރެން މިހާރު ދެތިން ފަހަރެއްގައި އަހައިފީމޭ އާސީން އަދިވެސް ނާދޭހޭ.. ކޮބާތަ.. ކޮން އިރަކުންތަ އޮފީހަށް އަންނަނީ” ޖައިޝް ސުވާލު ފަތި އެއްލިއެވެ. އޭނާ ކެއްމަދުވެފައި ހުރީ މިއަދު ވީ ކަންތައް އަޑުއަހާ ހިތުންކަން އަހަރެންނަށް އެނގެއެވެ. “ޖައިޝް މިގެއަށް އާދެވިދާނެތަ” އަހަރެން މަޑުމައިތިކަމާއި އެކު އަހާލީމެވެ. “މިގެއަށް.. ކޮން ގެއަކަށް.. އާސީން މެންގެއަށްތަ” ޖައިޝްގެ އަޑުގައި ވި ހައިރާންކަން އަހަރެންނަށް ފާހަގަ ކުރެވުނެވެ. އެހެން ނުވާންވީ ސަބަބެއް ނެތެވެ. ކުރިން ދުވަހު މިގެއަށް އައުމުން ދުވަހަކުވެސް ގެއަށް ނައުމަށް ބުނީ އަހަރެންނެވެ.\n“ބުނީމެއްނުން.. ތިގެއަށް އަހަރެން އައިސްގެނެއް ނުވާނޭ” ޖައިޝް ބުނެލިއެވެ. “އާ.. އެކަމަކު.. މިވާހަކަ ފޯނަކުން ނުދެއްކޭނެ.. ވަރަށް ބޮޑު ވާހަކައެއް ދައްކަން ވެގެން.. އާދެބަލަ..” އަހަރެން އެދުނީމެވެ. ޖައިޝް އަންނަނީ ކަމަށް ބުނެ ފޯނު ބޭއްވިއެވެ. އަހަރެން ހާސްކަމާއި އެކު އިންތިޒާރު ކުރެވެންފެށީ ޖައިޝްއަށެވެ. އަނެއްކާ އަންނަ މަގުމަތީގައި އޭނާއަށް ކަމެއް ވެދާނެ ހެއްޔެވެ. ބަންޝީލް އޭނާއަށް ކަމެއް ކޮށްފާނެ ބާއެވެ. އަހަރެންނަށް ޖައިޝް އެހާ މުހިއްމުކަމެއް މީގެ ކުރިން ވިސްނިފައެއް ނެތެވެ. ޖައިޝްއަކީ އަހަރެން ހިތްހަމަނުޖެހޭ އެތައް ސިފައެއް ހުރި މީހެކެވެ. އެކަމަކު އެއީ އަހަރެންގެ އެކުވެރިއެކެވެ. އެހެންކަމުން އޭނައަށް ގެއްލުމެއް ލިބޭކަން އަހަރެން ބޭނުމެއް ނުވެއެވެ. އަހަރެން ހުރީ ކޮޓަރި ތެރޭގައި ހިގާލަ ހިގާލައެވެ. ގައިގަޑަކަށް ދިހަ މިނެޓް ފަހުން ކޮޓަރީގެ ދޮރުގައި ޓަކި ޖަހާލުމަށްފަހު ދޮރު ހުޅުވާލިއެވެ. “ކޮއްކޮ ޖައިޝް” ދޮންބެގެ އަޑު އިވުމުން އަހަރެންނަށް ބުނަން ނޭނގޭ ކަހަލަ އުފާވެރިކަމެއް އިހްސާސް ވެގެން ދިޔައެވެ. ދޮރާއި ދިމާލަށް ބަލާލިވަގުތު ހެވިފައި ހުރި ޖައިޝް ފެނުމުން އަހަރެންނަށް ލިބުނު އުފާވެރިކަން ބަޔާން ކޮށްދޭކަށް އަހަރެންނަށް ނޭނގެއެވެ. ފުންނޭވާއެއް ބޭރުކޮށްލީ ސަލާމަތްތެރިކަމާއި އެކު ޖައިޝް މިގެއާއި ހިސާބަށް ފޯރީމައެވެ.\n“ދޮންބެ އެބަ އަންނަން” ޖައިޝް ކޮޓަރިއަށް ވަނުމުން އެހެން ބުނުމަށްފަހު ދޮރު ޖަހަމުން ދޮންބެ ދިޔައެވެ. ޖައިޝް ހައިރާންކަމާއި އެކު އަހަރެންނާއި ދިމާލަށް ބަލާލިއެވެ. “ވައު.. އަހަރެންނަކަށް ނޭނގޭ އާސީން އެހާ ބޮޑަށް ބަދަލުވި ކަމެއް” ޖައިޝް އަހަރެންނާއި ދިމާލަށް ބަލާލަމުން ބުނެލިއެވެ. “ތިބުނީ” އަހަރެން އަހާލީމެވެ. “ފުރަތަމަ ދުވަހު މިގެއަށް އައުމުން ގަދަކަމުން ނެރުނީ.. އެދުވަހު ނަސީބެއް އިލޮށިފައްޗެއް ކަހަލަ އެއްޗެއް ފެންނަން ނެތްކަން.. އެހެން ނޫންކަމަ.. އޭގެން ތަޅަމުން ކަންނޭނގެ ނެރޭނީވެސް” ޖައިޝް ކުރިއަށް ޖެހިލަމުން ވާހަކަ ދެއްކިއެވެ. “އެކަމަކު މިއަދު.. ތިހުރީ އަހަރެންގެ އިންތިޒާރުގައި.. ގޭތެރެއިން އެންމެންވެސް އެހާ ރަނގަޅު.. އަނެއްކާ ސީދާ ކޮޓަރިއަށް.. އަނެއްކާ ކިހިނެއްވާން ބާ މިއުޅެނީ” ޖައިޝް ބުނެލިއެވެ. އަހަރެން ހީލީމެވެ. އެވާހަކަ އަހަރެން ޖައިޝް ކައިރީގައި ބުނާނީ ކިހިނެއް ހެއްޔެވެ. ބުނަންވީ ހެއްޔެވެ. ބުނެގެން އޭނާއަށް މިކަންތައް ސިއްރު ކުރެވޭނެ ހެއްޔެވެ. ބަންޝީލްގެ ފަރާތުން ދިމާވެދާނެ ކަމަކުން އޭނާ ސަލާމަތް ކުރެވޭނެ ހެއްޔެވެ.\n“ލުކް.. އަހަރެން ވަރަށް ބޮޑު ވާހަކައެއް ބުނަން ބޭނުން..” އަހަރެން ޖައިޝްއަށް އެނދުގައި އިށީނުމަށް އަތުން ބުނަމުން އަހަރެން ވާހަކަ ދެއްކީމެވެ. “އަހަރެންނަށް ޖައިޝްއަށް އިތުބާރު ކުރެވިދާނެތަ” އަހަރެން ޖައިޝްގެ ކުރިމައްޗަށް ހުއްޓިލަމުން ސުވާލު ކުރީމެވެ. ޖައިޝް ހައިރާންވެފައި ތިއަހާލީ ކޮންކަހަލަ ސުވާލެއްހޭ ބުނެލާ ގޮތަކަށް އަހަރެންނާއި ދިމާލަށް ބަލާލިއެވެ. “އަހަރެން މި ދައްކަން އުޅޭ ވާހަކައަކީ ވަރަށް ބޮޑު ވާހަކައެއް.. އެހެންވެ.. މިވާހަކަ އެއްވެސް މީހެއް ކައިރީގައި ނުދައްކާ ޖައިޝްއަށް ހުރެވިދާނެތަ.. އަހަރެންނަށް ޖައިޝްއަށް އިތުބާރު ކުރެވިދާނެތަ” އަހަރެންގެ ބުނެލީމެވެ. ޖައިޝް އެނދުން ތެދުވިއެވެ. އަހަރެން ވާހަކަ ދައްކާ ގޮތުން އޭނާ ހާސްވީ ކަންނޭނގެއެވެ. މޫނުމަތިން ހާސްކަން ފާޅުވެގެން ދިޔައެވެ. “އަނެއްކާ ކިހިނެއްވީ.. ކަމެއް ވީތަ.. ނޫނީ ވިސްނާނުލާ ކަމެއް ކުރީތަ.. ނޫނީ ލިޔުނު ރިޕޯޓާއި ހުރެ މީހަކު އާސީންއާއި ދިމާ ކުރީތަ” އަހަރެންނާއި ކައިރިއަށް ފިޔަވަޅެއް އަޅަމުން ޖައިޝް އަވަސް ކަމާއި އެކު އަހާލިއެވެ. އޭނާގެ މޫނުމަތިން ހާސްކަން ފާޅުވަގެން ދިޔައެވެ. “ނޫން.. އެއްވެސް މީހަކު އެއްޗެކޭ ނުބުނޭ.. އެކަމަކު.. ޖައިޝް” އަހަރެން ދުރައް ޖެހިލީމެވެ. މިވާހަކަ އަހަރެން ބުނާނީ ކިހިނެއް ހެއްޔެވެ.\nއަހަރެން ދެލޯ މަރާލީމެވެ. ކޮންމެހެން އަހަރެން މިއުޅެނީ މީހަކު ދެކެ ލޯބިވާ ވާހަކަ ހާމަ ކުރާކަށް ނޫނެކެވެ. މީހެއްގެ ފުރާނައަށް ނުރައްކަލެއް އަތުވެދާނެތީ އެކަމުން އެމީހާ ސަލަމާތް ކުރާށެވެ. އެހެންވީމަ އަހަރެންނަށް ކެރެން ޖެހޭނެއެވެ. “ޖައިޝް.. ޖައިޝް… ޖައިޝް” “ދެން އެންމެ ފަހަރަކުވެސް އަހަރެންގެ ނަން ކިޔައިގެން ނުވާނެ” ކުއްލިއަކަށް އަހަރެންގެ ވާހަކަ މެދު ކަނޑާލަމުން ޖައިޝް ބުނެލިއެވެ. “ބުނަން އުޅޭ ވާހަކައެއް ބުނެބަލަ.. އަހަރެން މިހާރު ހާސްވެގެން ހަލާކުވަނީ މިއޮއް” ޖައިޝް ބުނެލިއެވެ. “ޖިންނިއެއްގެ ފަރާތުން ޖައިޝްއަށް ގެއްލުމެއް ލިބިދާނެ” އަހަރެން ދެލޯމަރާލަމުން ބުނެލީމެވެ. އެވަގުތު ޖައިޝް ހީގަތް އަޑު އިވުނެވެ. އަހަރެން ދެލޯ މަޑުމަޑުން ހުޅުވާލީމެވެ. އޭރު ޖައިޝް ހެމުން ދިޔައެވެ. “އަހަރެން ހައްދަނީތަ..” ޖައިޝް ހެމުން ވާހަކަ ދެއްކިއެވެ. “ނޫން.. ހަމަ އަސްލަށް މި ބުނީ ތެދައް.. ޖައިޝް އަށް އެނގޭނެ އަހަރެން ދޮގު ނުހަދާނެކަން” އަހަރެން ބުނެލީމެވެ. އެވަގުތު ޖައިޝްގެ މޫނުމަތިން ސީރިއަސްކަން ފެނިގެން ދިޔައެވެ. އަހަރެން ކަންތައް ވެގެން ދިޔަ ގޮތް ޖައިޝްއަށް ކިޔައިދިނީމެވެ. ނާސިރުގެ ވާހަކައާއި އައިރް އާއި އެކު ފުލުހުންގެ އޮފީހަށްގޮސް އަހަރެން ކުރާ ކަންތައްތަކުގެ ވާހަކައެވެ. ބަންޝީލްގެ ވާހަކަ އާއި އޭނާ އެންމެ ފަހުން ބުނި ވާހަކައެވެ.\nއަހަރެން ހުރިހާ ވާހަކައެއް ކިޔައިދީ ނިމުނު އިރު ޖައިޝް އިނީ އެނދުގައި އިށީދެގެންނެވެ. އެނދުމަތީގައި އަޅާފައި އޮތް ފޮތިގަނޑުގައި ބާރަށް ދެއަތުން ހިފަހައްޓައިގެން އިން އިރު މީހާގެ މޫނުމަތިން ބިރުގަނެފައިވާކަން ރަނގަޅަށް އެނގެއެވެ. އެއްދިމަލާކަށް ކަޅި ހުއްޓާލައިގެން އިން ގޮތުން އަހަރެންވެސް ބިރުގަތެވެ. “ޖައިޝް.. ” އަހަރެން އޭނަގެ މޫނު ކައިރީގައި ދެފަރާތަށް އަތް ހުރަސް ކޮށްލީމެވެ. އެވަގުތު ސިހިގެން ގޮސްފައި ޖައިޝް އަހަރެންނާއި ދިމާލަށް ބަލާލީ ބޮޑު ބިރަކާއި ދިމާލަށް ބަލާލާ ގޮތަށެވެ.\nmibaives hurihaa kudin nah kamudhaane kamah heekuran 🙂 hurihaa kudinge hiyaal thakah maruhabaa 🙂\nwow… story is awsome bt i feel scared to read this kind of stories….\nheheh.. thnks nee dear biru gaith nama ves vaahaka kiyaa leema 🙂\nOh wow, this ix superb? ingey Fantasy????? luv this story ❤❤❤❤ nxt part kn irakun.. cnt wait, avahah up kohdhehchey…. gud luck?\nv happy vejje shine ge thihaa lobi comment eh libunyma .. 🙂 thnks bodu koh dear 🙂\nV v reeethi???thnks avasko dinyma. ……v v salhi\nthnks ny dear bodu koh 🙂\nYou areacreative writer <3.. Mi part ves v interested.. Waiting for da next part\nthnks friend 🙂\nBoys vx ehaa biru ganey ta???? I shocked nd surprised abt jais hahaha????\nheheh dhoo aishaa.. 😉 jinni eh ge faraathun hamalaa eh athu vedhaane thee thocheh ehaa biru gathy 😉 thnks bodu koh igey 🙂\nFantasyyyyy…vrh vrh rythi ingey….banshyl rythi kamaa dhwww ?…hehe whn nxt prt\nthnks princess dear bodu koh 🙂 v reethi dhoo 😉 ;P\nMee5vana bai tha nooni6vana baa tha cox mee6vana bai vehjaa kobaa5vana baa\nrose dear innane5vana part ves 🙂 thnks kiyaa leema igey 🙂\nwow! dhen bansheeleh ves bahteh namaves haadha goahey. Air! airaa gulhuvaba! noeseal akaa gulhuvaa\nheheh thnks rinysh dear 🙂\nfantasyyyyyyyyyyyyyyyyy……….. haadha reeti ey mi vaahaka… airu ge reethi kamaa dhw… bansyl vexxx..\nthnks mashu dear 🙂 next part liyevunu haa avahah genes dheynan igey 🙂\nwhn ix the next part?\nwow mibai varah intresting, Fantasy 😀 hehe. Jaish haadha biru gane yey dhw 😛 Aaseen ves maa biru kuda. and Air ah eccheh visnijje kanneynge dhw mihaaru. please Aaseen ah dhera gotheh nuhadhacchey Fantasy. :.<\nthnks faxoo dear 🙂 konme meehaku ves biru gannane dhoo jinni eh ge faraathun gellun vaane ey bunefiyya 😛 heheh .. anyway bodu koh thnks igey dear 🙂\nWah wah kiyaa khahaany hey..vvv habeys igey mivaahaka…niz vaahaka kiyan inyvx beyruga biruveri hisaabah dhiyaama eguny mi idhevuny adhiri thanegga kan vx…hehehe..i love ur story..nxt part avax kohdhyba kiyaa hithun kei nuvey….may god bless u buddy..luv u\nheheh.. adhiri thaneh ga biruveri vaahaka kiyaaleema v majaa dhoo niz 😛 thnks bodu koh dear for the lovely comment igey 🙂\nBunantha vaahaka e…..Oh my god this is awsome story ..Haadha telant ea dhwwe …Vvvvvv reethi mi storty if u can plxxx upload soon i need next apisode….????\niffa bodu koh thihaa lobi comment eh koh leema igey 🙂 liyevunyma veehaa ves avahah up koh dheynan igey 🙂\nthnks Sha Mak 🙂\nhaadha lasvany upload kuran kihineh vy anehkaa………..\nހިތާމަ ލޯބި December 7, 2018\nހިތާމަ މަޖާ ލޯބި May 2, 2020\nވޭންތަކުން ދިން ހިތި މާޒީ (18)\nހިތާމަ އެހެނިހެން ލޯބި November 16, 2017


Kujja Maruvee ihumaalakun thoa health ministry in balanee – adduLIVE\nކުއްޖާ މަރުވީ އިހްމާލަކުންތޯ ހެލްތު މިނިސްޓްރީން ބަލަނީ\nMay 21, 2019, 12:14 އަލީ ހުޒާމް\nހިތަދޫ ރީޖަނަލް ހޮސްޕިޓަލަށް ވިހެއުމަށްފަހު އިތުރު ފަރުވާއަށް މާލެ ގެނައި އެއް ދުވަސްވީ ތުއްތު ކުއްޖަކު މަރުވި މައްސަލަ ހެލްތު މިނިސްޓްރީން ބަލަން ފަށައިފިއެވެ.\nހެލްތު މިނިސްޓްރީގެ މީޑިއާ އޮފިޝަލް ވިދާޅުވީ ހިތަދޫ ރީޖަނަލް ހޮސްޕިޓަލުން އައިޖީއެމްއެޗަށް ފަރުވާ ދިނުމަށް ގެނައި ތުއްތު ކުއްޖާއަށް ފަރުވާ ދިނުމުގައި އެއްްވެސް އިހްމާލެއްވޭތޯ މިނިސްޓްރީން ބަލަމުން އަންނަ ކަމަށެވެ.\nހިތަދޫ ރީޖަނަލް ހޮސްޕިޓަލަށް މިދިޔަ އާދީއްތަ ދުވަހު ވިހެއި ކުއްޖާއަކީ ދުވަސް ނުފުރާ ވިހެއި ކުއްޖެކެވެ. ބަރުދަނުގައި 1.5 ކިލޯ ހުރި އެ ކުއްޖާ ވިހެއިރު ނޭވާލުމުގެ ނިޒާމުގައި މައްސަލަތަކެއް ހުރި ކަމަށް ހިތަދޫ ރީޖަނަލް ހޮސްޕިޓަލުން ބުނެއެވެ. އެކުއްޖާއަށް ހިތަދޫ ރީޖަނަލް ހޮސްޕިޓަލްގެ އެންއައިސީޔޫގައި ފަރުވާ ދިން ނަމަވެސް ފަރުވާ ދިނުމަށް ބޭނުން ކުރާ ނިއުނޭޓަލް ވެންޓިލޭޓަރެއް ހިތަދޫ ރީޖަނަލް ހޮސްޕިޓަލަކު ނެތެވެ.\nކުއްޖާ މަރުވެފައިވަނީ ފަރުވާ ދިނުމަށް މާލެ ގެންގޮސް އައިޖީއެމްއެޗްގައި ފަރުވާ ދެމުން ދަނިކޮށެވެ.\nއެކަށީގެންވާ ފަރުވާ ނުލިބި ކުއްޖާ މަރުވި މައްސަލާގައި ހެލްތު މިނިސްޓްރީ އާއި ހިތަދޫ ރީޖަނަލް ހޮސްޕިޓަލަށް ވަނީ ބޮޑެތި ފާޑު ކިއުން އަމާޒުވެފައެވެ.\n25 ހާސް މީހުންގެ އާބާދީއެއް ދިރިއުޅޭ އައްޑޫގެ އެންމެ ބޮޑު ހޮސްޕިޓަލްގައި ނިއުނޭޓަލް ވެންޓިލޭޓަރެއް ނެތުމަކީ ގަބޫލް ކުރެވޭނެކަމެއް ނޫންކަމަށް ގިނަ ބަޔަކު ދަނީ ބުނަމުންނެވެ. އަދި މިކަމަކީ ބަލައި ގަނެވޭނެ ކަމެއް ނޫންކަމަށް އައްޑޫ މަރަދު ދާއިރާގެ މެމްބަރ އިބްރާހިމް ޝަރީފު ވަނީ ވިދާޅުވެފައެވެ.


BREAKING | Covid-19: Bali Jehunu Meehun Ge Adhadhu 48 Million Ah - Vaguthu\nކޮވިޑް-19: ބަލި ޖެހުނު މީހުންގެ އަދަދު 48 މިލިއަނަށް\n3 މަސް ކުރިން ( ނޮވެމްބަރު 5, 2020 )\nދުނިޔޭގައި ހަލުވިކަމާއެކު ފެތުރެމުންދާ ނުރައްކާތެރި ކޮވިޑް-19 އަށް ދުނިޔެގެ އެކި ކަންކޮޅުތަކުން ފައްސިވީ މީހުންގެ އަދަދު 48 މިލިއަނަށް އަރައިފިއެވެ.\nދުނިޔެއިން ކޮވިޑް-19 އަށް ފައްސިވީ މީހުންގެ އަދަދު 47 މިލިއަނުން 48 މިލިއަނަށް އަރާފައި މިވަނީ ފާއިތުވެދިޔަ ތިން ވަރަކަށް ދުވަސް ތެރޭގައެވެ.\nއިއްޔެވެސް ދުނިޔެއިން ބައި މިލިއަނަށްވުރެ ގިނަ މީހުން އަލަށް ކޮވިޑް-19 އަށް ފައްސިވެފައި ވެއެވެ. މިއާއެކު ބަލި ޖެހުނު މީހުންގެ ޖުމްލަ އަދަދު މިހާރު އުޅެނީ 48,381,895 ގައެވެ.\nކޮވިޑް-19 އަށް ފައްސިވާ މީހުންގެ އަދަދު އިންތިހާއަށް އިތުރުވަމުން އަންނައިރު މިހާރު ދުނިޔޭގެ ބައެއް ޤައުމުތަކުގެ ހާލަތު އަންނަނީ ކުރިޔަށްވުރެ ގޯސްވަމުންނެވެ. އޭގެތެރޭގައި ކޮވިޑް-19 ގެ ނުރައްކާ ބޮޑު ދެވަނަ ރާޅެއް އަރަމުންދާ ޔޫރަޕުގެ ގިނަ ޤައުމުތައް ހިމެނެއެވެ.\nމިހާތަނަށް ދުނިޔެއިން ކޮވިޑް-19 ޖެހުނު މީހުންގެ ތެރެއިން ގާތްގަނޑަކަށް ދެބައިކުޅަ އެއްބަޔަށްވުރެ ގިނަ މީހުން ފައްސިވެފައި ވަނީ އެމެރިކާ އާއި އަވައްޓެރި އިންޑިއާ އަދި ބްރެޒިލް އިންނެވެ. މިގޮތުން އެމެރިކާއިން މިހާތަނަށް 9.7 މީހަކަށް ބަލި ޖެހިފައި ވާއިރު، އިންޑިއާއިން 8.3 މީހަކަށް ބަލި ޖެހިފައި ވެއެވެ. އަދި ބްރެޒިލް އިން މިހާތަނަށް ޖުމްލަ 5.5 މީހަކަށް ބަލި ޖެހިފައިވާ ކަމަށް ރެކޯޑްތަކުން ދައްކައެވެ.\nމީގެ ތެރެއިން މިވަގުތު އެންމެ ނުރައްކާ ބޮޑުވެ، އެންމެ ހަލުވިކަމާއެކު ކޮވިޑް-19 ފެތުރެމުން ދަނީ އިންޑިއާ އާއި އެމެރިކާގައެވެ. މީގެ އިތުރުން ފްރާންސަކީވެސް މިވަގުތު ދުނިޔެއިން ނުރައްކާ ބޮޑުވެފައިވާ ޤައުމެކެވެ. މިގޮތުން މިދިޔަ 24 ގަޑިއިރު ތެރޭ އެޤައުމުން ވެސް އިތުރު އެތައް ހާސް ބަޔަކު ފައްސިވެފައި ވެއެވެ.\nދުނިޔޭގައި ކޮވިޑް-19 ފެތުރޭ މިންވަރަށް ހިފެހެއްޓުމެއް ނައިސް، ހާލަތު އިތުރަށް ގޯސްވަމުން އަންނައިރު މި ބަލީގައި މަރުވާ މީހުންގެ އަދަދުވެސް އަންނަނީ އިތުރުވަމުންނެވެ. މިގޮތުން އިއްޔެ އެކަނިވެސް އިތުރު އެތައް ހާސް ބަޔަކު ހިމެނޭހެން، ދުނިޔެއިން މި ބަލީގައި މަރުވި މީހުންގެ ޖުމްލަ އަދަދު މިހާރު ވަނީ 1.2 މިލިއަނަށް އަރާފައެވެ.\nދުނިޔެއިން އެންމެ ފުރަތަމަ ކޮވިޑް-19 ފެނިފައިވަނީ މިދިޔަ އަހަރުގެ ފަހުކޮޅުއެވެ. އަދި ޖެނުއަރީ މަހުގެ ތެރޭގައި މި ބަލި ދުނިޔޭގެ އެކި ޤައުމުތަކުގައި ފެތުރެން ފެށިއިރު، މިހާތަނަށް 216 ޤައުމަކުން ނުވަތަ ސަރަޙައްދަކުން ބަލި ވަނީ ފެނިފައެވެ.\nފަހުގެ ތާރީޚެއްގައިވެސް ދުނިޔެއަށް ކުރިމަތިވެފައި ނުވާވަރުގެ މި ނުރައްކާތެރި ބަލިމަޑުކަމަށް އަދި ފަރުވާއެއް ނުވަތަ ވެކްސިނެއް ބޭނުންކުރަން ފަށާފައެއް ނުވެއެވެ. ސައިންސްވެރިން ޤަބޫލުކުރާ ގޮތުން މި ބަލިމަޑުކަން ކޮންޓްރޯލް ކުރެވޭނެ ވެކްސިނެއް ތައްޔާރުކުރެވޭނީ މިއަހަރު ފަހުކޮޅު ނުވަތަ އަންނަ އަހަރުއެވެ.


<< < ރާޢޫތު3> >>\n1 އެއްދުވަހަކު ނުޢުމީ ރާޢޫތުއަށް ބުންޏެވެ. ”މަންމަ ދަރިފުޅަށް ރަނގަޅު ފިރިޔަކު ހޯދައި ދިނުމަށް ގަސްތު ކޮށްފީން. އެމީހަކީ ދަރިފުޅުގެ ކަންތައްތައް ބަލަހައްޓާ އަދި ދަރިފުޅަށް ދިރިއުޅޭނޭ ވަޒަނެއް ވެސް ދޭނޭ މީހެއް.\n2 ދަރިފުޅު ބޫޢަޒުގެ މަސައްކަތުގައި އުޅޭ އަންހެން ކުދިންނާއިއެކު މަސައްކަތް ކުރާތާ މިހާރު ދުވަސްކޮޅެއް ވެއްޖެ. އަދި ދަރިފުޅަށް ވެސް އެނގޭނޭ ފަދައިން ބޫޢަޒު އަކީ އަހަރެމެންގެ ގާތް ތިމާގެ މީހެއް. މިރެއަކީ އޭނާ މިފަހަރު އެއްކުރި ދޮނަޅަ ސާފު ކުރުމުގެ މަސައްކަތް ކުރާ ރޭ.\n3 ފެންވަރައި ދަރިފުޅުގެ އަތުގައިވާ އެންމެ ރީތި ލިބާސް ލައި އަތަރުލައި ތައްޔާރުވެގެން އޭނާ މަސައްކަތް ކުރުމަށް އުޅޭ ތަނަށް ދޭ. ނަމަވެސް ރޭގަނޑުގެ ކެއުމުން ނިމިގެން ނިދަން ހިނގައްޖެއުމަށް ދަންދެން ދަރިފުޅު އޭނާއަށް ފެނިގެން ނުވާނެ.\n4 އޭނާ ނިދާހާއިރު ކޮށްފައި އޭނާ ނިދަން އޮތް ތަނެއް ހޯދައި އޭނާގެ ފައިތިލަ ކަޝްފުކޮށްފައި އޭނާގެ ކައިރީ އޮށޯވޭ. ދެން ދަރިފުޅު ކަންތައް ކުރަންވީ ގޮތެއް އޭނާ ދަރިފުޅު ގާތު ބުނާނެ.“\n5 ރާޢޫތު މީގެ ޖަވާބުގައި ބުންޏެވެ. ”އަހަރެން މަންމަ ތިޔަބުނި ގޮތަށް ކަންތައް ކުރާނަން.“\n6 އަދި އެއަށް ފަހު ބޫޢަޒު މަސައްކަތް ކުރުމަށް އުޅުނު ތަނަށް ގޮސް ނުޢުމީ ބުނި ފަދައިން ކަންތައް ކުރިއެވެ.\n7 ބޫޢަޒު ރޭގަނޑު ކައިބޮއި ނިމުނުއިރު ވަނީ ވަރަށް ބޮޑަށް ހިތްފުރިފައެވެ. އެހެންކަމުން ހަމަ ކައި ނިމުމާއި އެކު އޭނާ ދިޔައީ ނިދާށެވެ. އޭނާ ނިދާން އޮށޯތީ އެތާ ހުރި ގޮވާން ފުންޏެއްގެ ކައިރީގައެވެ.\nރާޢޫތު އޭނާއަށް ނިދޭ ހާއިރު ކޮށްފައި މަޑުމަޑުން ގޮސް އޭނާގެ ފައިތިލަ ކަޝްފުކޮށްގެން އޮށޯތެވެ.\n8 މެންދަމުގެ ވަގުތުގައި ބޫޢަޒުއަށް ކުއްލިއަކަށް ހޭލެވިއްޖެއެވެ. އަދި އެވަގުތު އޭނާގެ ފައިލާކޮޅުގައި އަންހެނަކު އޮށޯވެ އޮތް ތަން ފެނި ވަރަށް ބޮޑަށް ހައިރާން ވިއެވެ.\n9 ”ކަލެއަކީ ކާކު؟“ ބޫޢަޒު ސުވާލު ކުރިއެވެ.\n”އަޅުގަނޑު މިއީ ރާޢޫތު. އަދި ސާހިބު އަކީ އަޅުގަނޑުގެ ފިރިމީހާގެ ގާތް ތިމާގެ މީހުންގެ ތެރެއިން އަޅުގަނޑުގެ ބަލަދުއަރާ، އަޅުގަނޑާ އެހީތެރިވާން ޖެހޭ ފަރާތް. ވީމާ ސާހިބުގެ ހެދުމުގެ ފަސްބައިގެ ކަނުން އަޅުގަނޑަށް ނިވާކަން ދެއްވާ.“ ❖\n10 ބޫޢަޒު ބުންޏެވެ. ”މާތްރަސްކަލާނގެ ކަލެއަށް ރަޙުމަތް ލައްވާށި. ކަލޭ ތިޔަ ކަންތައް ކުރި ގޮތުން ވެސް އެނގޭ އެއްޗަކީ ކަލޭ ކަލޭގެ އާއިލާއަށް ހަމަ ޙަޤީޤަތުގައިވެސް ތެދުވެރިވެ ވަފާތެރިވާ މިންވަރު. ކަލޭގެ ފިރިއަކު ކަމުގައި ވާން މުއްސަންޖަސް ފަޤީރަސް ކޮންމެ ޒުވާނަކުވެސް ބޭނުންވާނެ. ނަމަވެސް އެއިން މީހަކާ ކަލޭ ނުއިނީމު.\n11 ކަންބޮޑު ނުވޭ. ކަލޭ ތިޔަ އެދުނު ފަދައިން އަހަރެން ކަންތައް ކުރާނަމު. އެހެނީ މިއަވަށުގެ އެންމެންވެސް ދަނޭ ކަލޭ ތީ ރަނގަޅު އަންހެނެއްކަން.\n12 އަދި އަހަރެންނަކީ ކަލޭގެ ކަންތައް ބަލަހައްޓާން ޖެހޭ މީހާ ކަމުގައި ތިޔަބުނި ބުނުމަކީ ތެދު ވާހަކައެއް. ނަމަވެސް އަހަރެންނަށް ވުރެ ގާތް ތިމާގެ މީހަކު ކަލޭގެ މަރުހޫމް ފިރިމީހާގެ ވޭ.\n13 މިތަނުގައި މިރޭ ހޭދަކޮށްލާ. ދެން ހެނދުނުން، އޭނާ ކަލެއާ އިންނަން އެއްބަސްވެއްޖެނަމަ އެވީ ރަނގަޅަށް. އޭނާއާ އިނދޭ. އެކަމަކު އޭނާ އިންނަން ނޫޅެފިނަމަ އަހަރެން ދިރިދެމިވޮޑިގެންވާ މާތްރަސްކަލާނގެ ގަންދީ ބުނަން ކަލެއާ އިންނާނަން. ފަތިސްވަންދެން މިތާ އޮވޭ.“\n14 ރާޢޫތު އެތާ އޮވެފައި ހެނދުނުގެ އަލި ވިލުމުގެ ކުރިން މީހަކަށް ނުފެނި ގެއަށް ދިއުމަށް ގަސްތު ކޮށްފިއެވެ. އެއީ މިކަންތައް އެކަކަށްވެސް އެނގުމަށް ބޫޢަޒު ބޭނުން ނުވާތީއެވެ.\n15 އެވަގުތު ބޫޢަޒު ބުންޏެވެ. ”ކަލޭގެ ކޮނޑުގައި ތިވާ ސާލު މިތާގައި ފަތުރާލަ ބަލަ.“ ބޫޢަޒު އެސާލަށް ފަންސާހަކަށް ރާތާ ގޮވާން އެޅިއެވެ. އަދި ސާލު ގޮށް ޖަހާފައި ރާޢޫތުގެ ކޮނޑު މައްޗަށް ލައިދިނެވެ. އެއަށް ފަހު އޭނާ ރަށުތެރެއަށް ދިޔައެވެ.\n16 ރާޢޫތު އެނބުރި ގެއަށް އައުމުން ނުޢުމީ ކަންހިނގިގޮތް އަހައި ސުވާލު ކުރިއެވެ. ރާޢޫތު ކަންތައް ވީ ހުރިހާ ގޮތެއްގެ ވާހަކަ ނުޢުމީ ގާތު ކިޔާ ދިނެވެ.\n17 އަދި ވެސް ރާޢޫތު ބުންޏެވެ. ”މިހުރިހާ ގޮވާން ވެސް އޭނާ އަހަންނަށް ދިން. އެއީ މަންމައަށް ދޭނެ އެއްޗެއް ނުލާ އަހަރެން އެނބުރި އައުމަށް އޭނާ ނޭދޭތީ.“\n18 ނުޢުމީ ބުންޏެވެ. ”ހާސްވެ ކަންބޮޑު ނުވޭ. ކެތްތެރިވޭ. ކަންތައް ވާނޭ ގޮތަކާއިމެދު އެއްގޮތަކަށްވެސް ފިކުރު ނުކުރޭ. ހުރިހާ ކަމެއް ހަމަ ޖެހުމަށް ދާނދެން އޭނާ މިއަދަކު ހުއްޓައެއް ނުލާނެ.“


09 hours9mins agoޤާސިމް އިބްރާހީމްއަކީ ހަށިކޮޅަށްވުރެ ހިތްޕުޅު ބޮޑު ބޭފުޅެއް: އެކޭ09 hours 25 mins agoދުނޔޭގެ އެންމެ ފަލަ އަންހެނާ ޔޫއޭއީގެ ހޮސްޕިޓަލަކުން ޖާގަ ހޯދަނީ އަބަދުމެ ގޮވެނީ މަންމައަށް، އަބަދުމެ ރޮވެނީ ދެން މަންމަ ނުފެންނާނެތީ\nއާރޓިކަލްކިޔުމަށް ހޭދަވާނެކަމަށް ބެލެވެނީ :5މިނެޓް, 49 ސިކުންތު އުފަލާއި އަރާމުގައި އުޅެވެން ފެށުމުން، ތިމާ އެންމެ ބޮޑު އިސްކަމެއް ދޭންވާކަންކަން ގިނަ ބަޔަކު ހަނދާން ނެތެއެވެ. އަދި އެންމެ ބޮޑު މުހިންމުކަމެއް ދޭން ޖެހޭ މީހުންނާއި މެދު އިހާނެތިކޮށް ކަންތައްވެސް ކުރެވެއެވެ. ގިނަ ފަހަރަށް އެކަން ވިސްނި، އެކަންތައް ރަނގަޅު ކުރަން ހިތައް އަރާއިރު އޮންނަނީ މާލަސްވެފައެވެ.\nއަހަރެންގެ މަންމަ އަހަރެން ގާތު ކަމަކު ބުންޏަސް، ފަހަކަށް އައިސް އަހަންނަށް އާދެވެނީ ރުޅިއެވެ. ކަމެއް ކުރަންވީ ގޮތް ކިޔާދިނަސް ރުޅިއައިސްގެން ހަޅޭލަވައިގަނެވެއެވެ. ނަމަވެސް، މަންމަ މަސައްކަތް ކުރަނިކޮށް ފޮޓޯ ނަގާ "މައި ސްޓްރޯންގް މަދަރ" ޖަހާފައި އެފޮޓޯ ފޭސްބުކް އަށް ލާހެދީމެވެ. ބައެއް ފަހަރު އަހަރެން ވެސް މަންމައާއި އެކު ފޮޓޯ އެއް ނަގާ، ވަރަށް ރީތި ލިޔުން ކޮޅެއް އެފޮޓޯއާއި އެކު ފޭސްބުުކް އަށް ޕޯސްޓު ކުރީމެވެ. މަންމަ ނުހަނު ބުރަކޮށް ގޭގައި މަސައްކަތް ކުރާއިރު، އަހަރެން އިންނަނީ މަންމަގެ ފޮޓޯއަށް މީހުން ދޭ 'ލައިކްސް' ގުނާ ކުރާ ރީތި ކޮމެންޓުތައް ކިޔާ އެއަށް ޖަވާބުދޭށެވެ. އަހަރެންގެ އެއުޅުމާއި ހެދި މަންމަ ހިތުގައި ޖެހުނުވަރު އަހަންނަކަށް ނުވިސްނުނެވެ. އަދި ދުވަހުން ދުވަހަކަށް މަންމަ ބަލިވަމުން އައި ކަމެއްވެސް އަހަންނަކަށް ފާހަގައެއް ނުކުރެވުނެވެ. އެންމެ ބޮޑަށް އިޙްސާސް ނުކުރެވުނީ، މަންމަގެ އެކަނިވެރިކަމެވެ.\nއަހަރެންގެ އެއް ރައްޓެއްސެއް ބުނީ، މަންމަ ބަލިވެ އުޅެމުންވެސް އަހަރެން އުޅޭ ނޫޅޭ ގޮތް ބަލާކަން ރަނގަޅެއް ނޫންހެއްޔޭ އެވެ. އަދި ތިމަންނާމެންގެ މަންމަމެން ގަދަވެ ތިބޭއިރުވެސް އަދި އެއް ގެއެއްގައި އުޅޭއިރުވެސް ތިމަންނާމެންގެ ހާލު ބަލާނުލާ ކަމަށެވެ. އޭނާ އެހެން ބުނުމުން އަހަރެން ވިސްނާލީމެވެ. ތެދެކެވެ. ޙަޤީޤަތުގައިވެސް އަހަރެންގެ ނަސީބު ވަރަށް ރަނގަޅެވެ. އަހަރެން ދެކެ އަހަރެންގެ މަންމަ އިންތިހާއަށް ލޯބިވާތީއެވެ. ބައްޕަ ނިޔަވުމުގެ ކުރިން އަަހަރެންގެ ހުރިހާކަމެއް ކޮށްދިން ފަދައިން، ބައްޕަ ނިޔާވުމަށްފަހު ވެސް މަންމަ އަބަދުމެ މަސައްކަތް ކުރީ އަހަންނަށް ހުރިހާ ކަމެއްވެސް ކޮށްދިނުމަށްކަން އަހަންނަށް ވިސްނުނެވެ. ނަމަވެސް އަހަރެން ހާދަ ގޯހެވެ. މަންމަ އެކަނިވެރިވުމުން ބޮޑަށް އެކަނިވެރި ކޮށްލީއެވެ. އަހަންނަށް ދެން އިތުރަށް އެންމެ ސިކުންތަކުވެސް އެތަނުގައި ނުހުރެވުނެވެ. ބޭނުންވީ ވީހާވެސް އަވަހަށް މަންމަ ކައިރިއަށް ދާށެވެ. ދުވަމުން ކަހަލަ ގޮތަކަށް ގެއަށް ދިޔައިރު މަންމަ އޮތީ ކޮޓަރީގައި އޮށޯވެގެންނެވެ. އަހަރެން މަންމަ ގާތަށް ގޮސް ނިތްކުރީގައި އަތް ޖައްސާލިއިރު ވަރަށް ހުން ގަދައެވެ. އަވަހަށް ޖެހިގެން ހުރި ގެަށް ގޮސް ބޮޑުދައިތަ ގޮވައިގެން އައިސް، މަންމަ ތައްޔާރުކޮށްގެން މަންމަ ސިއްޙީ މަރުކަޒަށް ގެންދިޔައީމެވެ. މަންމަގެ ހުން ގަދަ ވުމުގެ އިތުރުން ގައިގާ އެހާ ވަރެއްވެސް ނެތެވެ. އެހެންވެ އެމީހުން މަންމަ އެޑްމިޓު ކޮށްފައި، ގައިގާ ފެންފޮތި ހޭކުމަށްފަހު އައިވީ ވެސް ގުޅިއެވެ.\nއަހަރެން ރެއާއި ދުވަލު ހޭދަކުރީ މަންމަ ގާތު ހޮސްޕިޓަލުގައެވެ. ކޮންމެވެސް ވަރަކަށް މަންމަގެ ހާލު ރަނގަޅުވާހެން ވެސް ހީވިއެވެ. ނަމަވެސް ބޭސް ދޭން ޖެހޭ ގަޑި ކައިރިވާ ކޮންމެ ފަހަރަކު އެހާ ހުންގަދަވެއެވެ. ޓެސްޓުތައް ހަދައިގެން ވެސް ވެގެން އުޅޭ ގޮތެއް ނޭނގުމުން، ދެން ނިންމީ އަތޮޅު ހޮސްޕިޓަލަށް ގެންދިޔުމަށެވެ. ލޯންޗުން ދާ ކަމުގައި ވަންޏާ އެއީ 10 މިނެޓުގެ ރާސްތާއެކެވެ. މަންމަގެ ގައިގާ އަދިވެސް އެހާ ވަރު ނުޖެހޭތީ ލޯންޗަށް މަންމަ އެރުވީ ސްޓްރެޗަރ ގައެވެ. އަހަރުމެންނާއިއެކު ޑޮކްޓަރަކާއި ނަރުހެއްވެސް ދިޔައެވެ. ދަތުރުމަތީގައި މަންމަ އޮތީ ލޯމަރައިގެންނެވެ. އެރަށާއި ހަމައަށް ނުދެވެނީސް، ޑޮކްޓަރު މަންމަ ޗެކު ކުރުމަށްފަހު އަވަހަށް ނަރުހަށް ގޮވާ އޮކްސިޖެން މާސްކު އެޅުވިއެވެ.ޑޮކްޓަރާއި ނަރުސް ކުއްޖާ އުޅުނު ގޮތުން ކޮންމެވެސް ކަމެއް ގޯސްވެއްޖެކަން އަހަންނަށް އެނގުނެވެ. މަންމަގެ ހިތުގެ ވިންދުވެސް ޑޮކްޓަރު ޗެކް ކުރިއެވެ. އެރަށަށް ދިޔައިރު އެމްބިއުލެންސް ވެސް އޮތީ ގެނެސްފައެވެ. އެއިރުވެސް މަންމަ ލޮލެއް ނުހުޅުވައެވެ. މަންމަ ލޯ ނުހުޅުވަނީ ކީއްވެތޯ ވެގެން އުޅެނީ ކީއްތޯ އަހަރެން އެހީމެވެ. ނަމަވެސް އެއްވެސް ޖަވާބެއް ނުދިނެވެ. ހޮސްޕިޓަލުގެ އައިސީޔޫ އަށް މަންމަ ގެންގޮސް ފަރުވާ ދޭން ފެށިއެވެ. ނަމަވެސް އެތަނަށް އަހަރެން ނުވެއްދިއެވެ. ވަރަށް ގިނައިރު ފަހުން ޑޮކްޓަރުން އަހަރުމެންނަށް ހިތާމަވެރި ޚަބަރު ދިނެވެ. އަހަރެންގެ ލޮބުވެތި މަންމަ، މިދުނިޔެ ދޫކޮށް ހިނގައްޖެ ކަމުގެ ޚަބަރެވެ. އެމަންމަގެ ޒުވާން އުމުރުން ފެށިގެން އަހަންނާއިއެކު ވުމަށްފަހު، އަހަރެން ދޫކޮށްލާފައި ދިޔައީ، މަންމަގެ މުހިންމުކަން އަހަންނަށް އިޙްސާސްވާން ފެށިތަނާހެންނެވެ. މަންމަ އަށް ވަގުތުދީ، އެހީތެރިވެދީ ލޯބިން ވާހަކަ ދައްކާލަން ފުރުސަތެއް ލިބޭތޯ ބަލަބަލާ ހުއްޓާ، އަހަންނަށް މަންމަ އުމުރަށް ގެއްލުނީއެވެ. އަހަރެންގެ އަބަދުގެ ދުޢާ އަކީ، ކޮންމެވެސް ދުވަހަކުން އަދި އަހަންނާއި އަހަރެންގެ މަންމަ ބައްދަލަވުމަށެވެ. އެދެނީ ޖަންނަތުގައިވެސް މަންމައާއިއެކު ވުމަށެވެ."\nމި ވަގުތު އެއްވެސް ކޮމެންޓެއް ކިޔުންތެރީން ފާޅުކޮށްފައި ނެތް. މަރިޔަމް ވަހީދާ 15 އޭޕްރީލް 2017


ރޯދަމަހު ޚަރަދުކުރުމުގައި ވިސްނާލުން މުހިއްމު\nބަރަކާތްތެރި ރަމަޟާން މަސް އަޅުގަނޑުމެންނާ ބައްދަލުކުރާއިރު އެ މަހަކީ ދިރިއުޅުމަށް ވަރަށް ބޮޑެތި ބަދަލުތަކެއް އަންނަ މަހެކެވެ. ދީނީ އަޅުކަމަށް އިސްކަންދިނުމުގެ ރިވެތި އާދަ އަޅުގަނޑުމެންގެ ފަރާތުން ފެންނަ މަހެކެވެ. މުނިފޫހިފިލުވުމާއި އާއިލީ ގުޅުން ބަދަހިވެގެން ދާމަހެއް ގޮތުގައިވެސް ރަމަޟާންމަސް ބެލެވެ އެވެ. ޢާއިލާގެ އެންމެން އެއް ސުފުރާ މަތިން ކެއުމާއި، ރޯދަމަހުގެ މީރު ކެއުމަށް އިންސާފް ކުރުމަކީ އަޅުގަނޑުމެން އެންމެންގެވެސް އާދަ އެކެވެ.\nމި ރިޕޯޓުގައި އަޅުގަނޑު ދައްކަން މިއުޅެނީ ރޯދަ މަހާއި ވަރަށްވެސް ގުޅުން ހުރި ވާހަކަ އެކެވެ. ރޯދަމަހު ކުރެވޭ ‘ބޭކާރު ޚަރަދު’ ގެ ވާހަކަ އެވެ. އިޤްތިސާދީ ގޮތުން އަނދަވަޅަކަށް ވެއްޓިފައިވާ މި ދުވަސްވަރަކީ ތަކެތީގެ އަގު އިންތިހާއަށް ބޮޑުވެ ލިބޭ މުސާރައިން ދެކޮޅު ޖައްސާލައިގެން ދިރިއުޅޭ ދުވަސްވަރެކޭ ބުނުމުން ގޯހަކަށް ނުވާނެއެވެ. ނަމަވެސް ރޯދަމަހު ކުރެވޭ ބޭކާރު ޚަރަދު ވެގެންދަނީ ގިނަ ގޭތަކުގައި ކުރެވޭ ބޮޑު އިސްރާފަ ކަށެވެ. އެކަން ގޭގޭ ގެ ޑަސްޓްބިން ތަކަށް ބަލާލުމުން ވަރަށް ރަގަޅަށް ސާބިތުވެގެން ދާނެ އެވެ.\nކާބޯތަކެތީގެ އީދެއްގެ ގޮތުގައި އަޅުގަނޑުމެންނަށް ރޯދަމަސް ބެލެވޭއިރު ޚަރަދު ކުރުމުގައި އެއްވެސް މިންގަނޑެއް ނެތި އާންމު ގޮތެއްގައި ތައްޔާރު ނުކުރާ އެތައް ބާވަތެއް އިސްރާފުވާ ވަރަށް ތައްޔާރުކުރެ އެވެ. ގޭގޭގެ ސުފުރާމަތި އިންސާފު ކުރުން ރޯދަވީއްލުމާއި ހަމައިން ފެށިގެން ހާރުކެއުމާއި ހަމައަށް އޮވެ އެވެ. ރޯދަ މަހަށް ވުމުން ސުފުރާމަތި ‘ޚާއްޞަ’ ވާން ޖެހޭނެ ކަމަށް ޤަބޫލުކުރެ ވެ އެވެ.\nއެހެންކަމުން ރޯދަމަހު ޚަރަދު ކުރުމުގައި މިހާރަށްވުރެ ބޮޑަށް ވިސްނާލުމަކީ މުހިއްމު ކަމެއް ކަމުގައި ދެކެމެވެ. ހަމައެކަނި އިސްރާފު ވާތީއެއް ނޫނެވެ. ރޯދަމަހަކީ އަޅުކަމުގެ މައްސަރަށް ވާއިރު އެ މަހުގެ ހެޔޮ ސަވާބާއި ދަރުމަ ލިބިގަތުމަށް ކުރާ މަސައްކަތުގައި އިސްރާފު ކުރުމުގެ އާދަ ނައްތާލައިފިނަމަ ތިބާއަށް ވެސް އެ މަހުގެ ހެޔޮކަން އިތުރުވެގެން ދާނެތީ އެވެ.


Johnson & Johnson'in Vaccine'ge3vana trial fashaifi\nޖޯންސަން އެންޑް ޖޯންސަންގެ ވެކްސިން\nޓްރަޔަލް ފަށާފައިވަނީ 60،000 ވޮލެންޓިއަރުންނާ އެކު\nއެހެން ކުންފުނިތަކުން އުފައްދާ ވެކްސިންގެ ދެ ޑޯޒް ކޮންމެ މީހަކަށް ދޭން ވަނީ ނިންމާފައި\nކ. މާލެ | 24 ސެޕްޓެންބަރ 2020 | ބުރާސްފަތި 02:59 | 7,864\nޖޯންސަން އެންޑް ޖޯންސަން އިން ކޮވިޑް-19 އަށް ޓެސްޓުކުރާ ވެކްސިން - އޭއެފްޕީ\nޖޯންސަން އެންޑް ޖޯންސަން އިން ކޮވިޑް-19 އަށް ޓެސްޓުކުރާ ވެކްސިންގެ ތިން ވަނަ ޓްރަޔަލް ފަށައިފިއެވެ.\nބުދަ ދުވަހު އެ ޓްރަޔަލް ފަށާފައިވަނީ 60،000 ވޮލެންޓިއަރުންނާ އެކުއެވެ. އޭގެ ތެރޭގައި ހިމެނެނީ އެމެރިކާގެ އިތުރުން ދުނިޔޭގެ އެކި ކަންކޮޅުތަކަށް ނިސްބަށްވާ މީހުންނެވެ. ޖޯންސަން އެންޑް ޖޯންސަންގެ ޗީފް ސައިންޓިފިކް ޑރ. ޕައުލް ސްޓޮފެލްސް ވިދާޅުވީ، ބައިވެރިވާ ކޮންމެ މީހަކަށް ވެކްސިންގެ އެއް ޑޯޒް ދޭން ހަމަޖެހިފައިވާ ކަމަށެވެ. ޖޯންސަން އެންޑް ޖޯންސަން އެންޑް ޖޯންސަން އަކީ ކޮވިޑް-19 އަށް ވެކްސިން އެއް ފުޅާ ދާއިރާއެއްގައި އުފެއްދަން މަސައްކަތްކުރާ ހަތަރު ވަނަ ކުންފުންޏެވެ.\nއެހެން ކުންފުނިތަކުން އުފައްދާ ވެކްސިންގެ ދެ ޑޯޒް ކޮންމެ މީހަކަށް ދޭން ވަނީ ނިންމާފައެވެ. އެކަމަކު ޖޯންސަން އެންޑް ޖޯންސަން ވޮލެންޓިއަރުންނަށް ދެނީ އެއްް ޑޯޒްއެވެ. އެމެރިކާ އަދި ބެލްޖިއަމްގައި ހަދާފައިވާ ވެކްސިންގެ ފުރަތަމަ ޓްރަޔަލް ދައްކާ ގޮތުން އެއް ޑޯޒްއެއް ދިނުމުން އިމިއުން ރެސްޕޯންސް ރަނގަޅު ކަމަށާއި، ބޮޑެތި ޓްރަޔަލް ކުރިޔަށް ގެންދަން ރައްކާތެރި ކަމަށެވެ.\nމި ޓްރަޔަލްސް ކުރިޔަށްދަނީ ބްރެޒިލް، ޗިލީ، ކޮލަމްބިއާ، މެކްސިކޯ، ޕެރޫ އަދި އެމެރިކާގައެވެ. އެ ކުންފުނިން ތިންވަން ޓްރަޔަލް ކުރިޔަށް ގެންދަނީ އިނގިރޭސިވިލާތުގެ ސަރުކާރާއި ގުޅިގެންނެވެ.\nޖޯންސަން އެންޑް ޖޯންސަން ބުނީ، ވެކްސިންގެ ރައްކާތެރިންކަން ކަށަވަރުވެއްޖެނަމަ އެމެރިކާގެ ފުޑް އެންޑް ޑްރަގް އޮތޯރިޓީގެ ހުއްދައާއި އެކު އެމެޖެންސީކޮށް އަންނަ އަހަރުގެ ކުރީކޮޅު ބޭނުންކުރެވޭނެ ކަަމަށެެވެ.\nކުންފުނީގެ މަޤްސަދަކީ އަހަރެއްގެތެރޭގައި ބިލިއަން ޑޯޒް އުފެއްދުމެވެ.


Story: Joodh EP47 - One Online\nޖޫދް - 47\n"ތީ މަންމަ. ފަރީހާ. ވަރަށް ކުރީގެ ފޮޓޯއެއް" ނީލަމް ބުންޏެވެ. އެބަސްތައް އަލިޝްބާގެ ކަންފަތުގައި ގުގުމަން ފެށިއެވެ. ލަސްލަހުން ނީލަމްއަށް އަލިޝްބާ ބަލައިލިއެވެ. ނީލަމްގެ ހިނިތުންވުން ފެނި އަލިޝްބާގެ ދެލޮލުން ކަރުނަތައް އޮހިގަނެއްޖެއެވެ.\n"އަހަރެން އެބަ އަންނަން" އަލިޝްބާ ތެދުވެގެން ހިނގައިގަތެވެ. ހުރިހާ މީހުންނަށް ތިބެވުނީ އަލިޝްބާ ދިޔަ މަންޒަރު ބަލަހައްޓައިގެންނެވެ. ވީނުވީއެއް އެއްވެސް މީހަކަށް ނޭނގުނެވެ.\n"ލިބާއަށް ކިހިނެއްބާ އެވީ" ނިތަށް ރޫ އަރުވާލަމުން ނީލަމް ބުންޏެވެ. ކޮންމެސް ބޮޑު ކަމެއްވެއްޖޭ އޭނާގެ ހިތް ބުނީ ކީއްވެގެން ކަމެއް ނޭނގެއެވެ. އަލިޝްބާ އިން ދިމާލުގައި ބާއްވާފައި އޮތް ފޮޓޯ ނަގައި އޭނާ ބަލައިލިއެވެ.\n"ކޮންމެސް ކަމެއްވެއްޖެ. އެހެންނޫނީ ދޮންތައަށް އެހާ ބޮޑު ޗޭންޖެއް ނާންނާނެ" އަންބަރް ބުންޏެވެ.\n"ދެން ތިބެމާ ބަލަން. ބުނެފައެއްނު އެދިޔައީ އެބަ އަންނަމޭ" ޒަހާ ބުންޏެވެ. "ވެދާނެއްނު މުހިންމު ކަމަކު ދިޔަ ކަމަށްވެސް"\nރޮވިފައި ހުރި އަލިޝްބާ ގޭތެރެއަށް ވަދެގެންދާ މަންޒަރު ފެނި ސިޓިންރޫމު ފެންނާނެހެން ބަދިގެތެރޭގައި ފިޔާތަކެއް ކޮށަން އިން ޝަމްސު ބަލައިލިއެވެ. އަލިޝްބާއަށް ބަދަލުތަކެއް އައިސްފިއޭ އޭނާގެ ހިތް ބުނެލައިފިއެވެ. މޭޒުމަތީގައި ތަށި ބަހައްޓާފައި ބަދިގެއިން ނުކުތް ޝަމްސު ބަލައިލިއިރު ގޭތެރޭގެ މަކުނުވާ ފޮޅަން ހުރި އައިމަންވެސް ހުރީ އަލިޝްބާ ދިޔަ ދިމާލަށް ބަލަހައްޓައިގެންނެވެ. އަލިޝްބާ ވަދެގެން ދިޔައިރު ކުރިމަތީގައި ހުރި އައިމަންވެސް ނުފެންނަ ކަހަލައެވެ. ގޮވާލީމާ އަލިޝްބާއަށް އަޑެއްވެސް ނީވުނެވެ. އައިމަން ޝަމްސުއަށް ބަލައިލިއެވެ. އެހިނދު އިޝާރާތުން ޝަމްސު އައިމަން އާ ސުވާލުކުރިއެވެ. އައިމަން ދެކޮނޑު އަރުވާލިއެވެ.\nއަރައިގެން ހުރި ހަރުގަނޑުން ފައިބައިގެން އައިމަން ކޮޓަރި އާ ދިމާލަށް ދިޔައެވެ. ކޮޓަރީގެ ދޮރު ހުޅުވާލުމާއެކު އައިމަންއަށް ލިބުނީ ސިހުމެކެވެ. ކޮންމެވެސް ވަރަކަށް ނުކުމެފައި ހުރި ބަނޑާއެކު ޑްރެސިންޓޭބަލް ކައިރީގައި ހުރި ގޮނޑި، އަލަމާރިއާ ގާތްކޮށްލައިގެން އޭގެ މައްޗަށް އަރައިގެން އަލަމާރި މަތީގައި ހުރި ބޮޑު ފޮށި ނަގަން އުޅުނު އަލިޝްބާ ފެނިފައި އައިމަންއަށް ތެޅިގަނެވުނެވެ. އޭނާއަށް އަލިޝްބާއަށް ގޮވާލެވުނީވެސް ފުދޭވަރަކަށް ބާރަށެވެ. އެ އަޑަށް އަލުން މަސައްކަތައިގެން އުޅުނު ޝަމްސުވެސް ތަށި ބަހައްޓާފައި ކޮޓަރި އާ ދިމާލަށް ދުއްވައިގަނެއްޖެއެވެ.\n"ލިބާ މޮޔަވީތަ؟" އަލިޝްބާ އުފުލާލާފައި ތިރީގައި ބަހައްޓަމުން އައިމަން ބުންޏެވެ.\n"ކިހިނެއްވީ އަނެއްކާ؟" ކޮޓަރިއަށް ވަން ޝަމްސު އެހިއެވެ. "ކީއްވެ ލިބާ ރޮނީ؟ ތަނަކަށް ތަދުވަނީތަ؟"\nއައިމަން އަލިޝްބާގެ މޫނަށް ބަލައިލީ އެވަގުތުއެވެ. އަލިޝްބާގެ ލޮލުން ފައިބަމުންދިޔަ ކަރުނަތައް ފެނި އައިމަން އަލިޝްބާގެ ގާތަށް ޖެހިލިއެވެ. ހައިރާންވެފައި އޭނާ އަލިޝްބާގެ މޫނުގެ ދެފަރާތުގައި ހިފާފައި އޭނާ އާ ހަތަރުކަޅި ހަމަކުރުވިއެވެ. ސަބަބު އެނގެން ބޭނުންވާ ފަދައިން އޭނާ އަލިޝްބާގެ ލޮލަށް ބަލަހައްޓައިގެން ހުއްޓެވެ.\n"އެ ފޮށި ނަގައިދީ. އޭގެއިން މުހިންމު އެއްޗެއް ނަގަން އަހަރެން ބޭނުން" އަލިޝްބާ އެދުނެވެ. އައިމަން ބަހެއް ނުބުނެ އަލިޝްބާ އެދުނު ފަދައިން ކަންތައް ކޮށްދިނެވެ. އަލިޝްބާގެ ދެލޮލުން ފައިބަމުންދާ ކަރުނަތަކުގެ ފަހަތުގައި ވަނީ ކުޑަކަމެއް ނޫން ކަން އޭނާއަށް އެނގެއެވެ. އެހެންނޫނީ ގެއިން ނުކުމެގެން ދިޔައިރު ހަމަޖެހިފައި ހުރި މީހަކު އެނބުރި އައިރު ހިތްހަލާކުވެފައިވާ މީހަކު ފަދައިން ނުހުންނާނެއެވެ.\nއެނދުމަތީގައި ފޮށި ބެހެއްޓުމާއެކު އަލިޝްބާގެ ހަރަކާތްތައް އަވަސްކޮށްލިއެވެ. އޭނާގެ ބާ ހެދުންތަކާއި ސްކޫލު ދައުރުގައި ކިޔަން ގެންގުޅުނު ފޮތްތަކުގެ ތެރެއިން އޭނާ ނެގީ ދުވަސްވެފައިވާ ފޮޓޯ ފްރޭމެކެވެ. އެއީ ކާކުކަން ކައިވެނިކޮށްގެން އެގެއަށް އައި ފުރަތަމަ ދުވަހު އޭނާ ވަނީ އައިމަންއަށް ބުނެދީފައެވެ. އެހެންނަމަވެސް އެ ފޮޓޯ ހިފައިގެން އަލިޝްބާ ހިނގައިގަންނަން އުޅުނު ވަގުތު އައިމަން ހިފެހެއްޓިއެވެ.\nފަސްއެނބުރި ބަލައިލުމަށްފަހު އަލިޝްބާ އައިމަންގެ މޭގައި ލައްވެލިއެވެ. އެއް އަތުގައި އޮތް ފޮޓޯއަށް ބަލައިލުމާއެކު އޭނާއަށް ރޮވިއްޖެއެވެ. ޝަމްސުވެސް ހުރީ ވާނުވާ ނޭނގިފައެވެ.\n"ބުނީމެއްނު އަންހެން ކޮއްކޮއެއް ހުންނަ ވާހަކަ. އެދުވަހު ބައްޕަ ދެއްކި ވާހަކަތައް އަހަރެން އައިމަންއަށް ކިޔައިދިނީމެއްނު. މަންމައަށްވެސް އެނގެއެއްނު" އަލިޝްބާ ވާހަކަދެއްކިއެވެ.\nގޭތެރެއަށް ވަދެގެން އައި ތިން މީހުން ފެނިފައި ޒަހާ ހިނިތުންވެލިއެވެ. މެދުގައި ހުރި އަލިޝްބާ މޭގައި ލައްކޮށްލައިގެން ހުރި ފްރޭމް ފެނިފައި އަންބަރްގެ ދެބުމަ ގޮށްޖެހުނެވެ. ކުއްލިއަކަށް ދޮންތައަށް ވީ ކީއްބާއޭ ހިތަށް އެރިއެވެ. އެމީހުންނަށް މާބޮޑު ހައިރާންކަމެއް ލިބުނީ ދެވަނަ ފަހަރަށް އަލިޝްބާ އައިއިރު އެކުގައި އައިމަން އަދި ޝަމްސު ހުރުމުންނެވެ.\nއެތެރެއަށް ވަދެގެން ދިޔަ އަލިޝްބާ ގޮސް ހުއްޓުނީ ނީލަމް ކައިރީގައެވެ. ނީލަމްގެ މޫނަށް މިފަހަރު އޭނަ ބަލައިލީ މުޅިން ތަފާތު ނަޒަރަކުންނެވެ. ކުރިން ނުކުރެވޭ އިހުސާސެއް މިފަހަރު އޭނާއަށް ކުރުވައިފިއެވެ. އޭރުވެސް އަލިޝްބާގެ ދެލޯ ވަނީ ކަރުނުން ތެންމާލާފައެވެ. ހައިރާންކަން އެކުލެވިގެންވި ބެލުމަކުން އަލިޝްބާއަށް ބަލަހައްޓައިގެން ހުރި ނީލަމް ހީލައިފިއެވެ. އަލިޝްބާގެ އަތުގައި ހިފާލާފައި ބާކީ ހުރި ފޮޓޯތައް ބަލަން ހިނގާށޭ ނީލަމް ބުނެލައިފިއެވެ. އެހިނދު އަލިޝްބާ ނީލަމްގެ އަތަށް ބާރުކޮށްލިއެވެ.\n"އަހަރެންނަށް ނީލޫގެ މަންމަގެ ފޮޓޯ ދައްކައިފީމެއްނު. ހިތަށް އެރީ ނީލޫއަށް އަހަރެންގެ މަންމަގެ ފޮޓޯވެސް ދައްކާލާނަމޭ" އަލިޝްބާ ބުންޏެވެ. ނީލަމް ހީލާފައި އަވަހަށް ދައްކާށޭ ބުންޏެވެ. އެވަގުތު އަތުގައި އޮތް އޭފޯ ކަރުދާހެއްގެ ސައިޒަށް އޮތް ފްރޭމް ނީލަމްގެ އަތަށް ދިނެވެ. ބާކީ ތިބި މީހުން ތިބީ ދެކުދިންގެ ހަރަކާތްތަކަށް ބަލާށެވެ. ޒަހާ އާއި އަންބަރްގެ މޫނުމަތިން ހައިރާންކަމެއް ފާޅުވާން ހުރިއިރު އައިމަން އާއި ޝަމްސު ހުރީ ހިނިތުންވެލައިގެންނެވެ. ދެމައިންގެ ލޮލުންވެސް ކަރުނަ ފާއްދާލާފައި ވިއެވެ.\n"ތިއީ އަހަރެންގެ މަންމަ. ފަރީހާ" އަލިޝްބާ ބުންޏެވެ. ފޮޓޯ ފްރޭމަށް ބަލަހައްޓައިގެން ހުރި ނީލަމް އެއްވެސް ހަރަކާތެއް ނެތް ބުދެއް ފަދައިން ހުއްޓެވެ. ވަށައިގެން އިވެމުންދާ އަޑުތަކާ މަންޒަރުތަކަށް ލަސްކަމެއް އައިސްފައިވިހެން އޭނާއަށް ހީވިއެވެ. ފޮޓޯ ފްރޭމުން ނަޒަރު ވަކިކޮށް އޭނާ ކުރިމަތީގައި ހުރި އަލިޝްބާއަށް ބަލައިލިއެވެ. ދެކުދިންގެ ލޮލުން ކަރުނަތައް އޮހެމުން ދިޔައިރު ނީލަމްގެ ހިތް އެއީ ހަގީގަތްކަމަށް ގަބޫލުކުރުމަށް ގޮވަމުން ދިޔައެވެ. ޒަހާ އާއި އަންބަރް ހުރީ ނިއުޅުވެމުންދިޔަ މަންޒަރުން ހަގީގަތް ގަބޫލުކުރަން ދަތިވެފައެވެ.\n"އާނ ނީލޫ.... މިވީ އަހަރެމެން ބޭނުންވި ގޮތަށް" އަލިޝްބާ ބުންޏެވެ. ނީލަމް ކަރުނަތަކާއެކު ހީލިއެވެ. އަލިޝްބާގެ ގައިގައި އޭނާ ބައްދައިގަތެވެ. ދެކުދިންގެ ލޮލުން އުފާވެރިކަމުގެ ކަރުނަތައް ފައިބަމުން ދިޔައެވެ.\n"ވެއިޓް.... ވަޓް؟" މިހުރިހާއިރު ހިމޭނުން ހުރި އަންބަރްގެ އަޑު އިވުނެވެ. އެ އަޑަށް އަލިޝްބާ އެނބުރި އަންބަރަށް ބަލައިލިއެވެ.\n"ޖެލަސްނުވާތި. އިބާ ގޮތަށް ނީލޫ އަކީވެސް ދޮންތަގެ ސިސްއެއް" އަލިޝްބާ ބުންޏެވެ.\n"ވަޓް؟ އެހެން ކިހިނެއްވާނީ؟" އަންބަރަށް ގަބޫލުކުރަން އުނދަގުވިއެވެ. އަންބަރު ދެފަރާތަށް ބޯހޫރާލައިފިއެވެ.\n"ދަރިފުޅާ އިބާ އެއީ ގުދުރަތީގޮތުން ލައްވާފައިވާ ގުޅުމެއް. އެކަކަށްވެސް ބަދަލެއް ނުކުރެވޭނެ. ނިކަން އެކަލާނގެ ދީލަތިވަންތަކަމާއި ރޭވުންތެރިކަން ދެކިބަލަ. އަހަރެން ހަމަ އަޖައިބުވެއްޖެ. ﷲ اكبرز ހަމަ އެންމެ ބޮޑީ ﷲ." ޒަހާ ވާހަކަދެއްކިއެވެ. އަންބަރް މަޑުމަޑުން ހިނގާލާފައި ގޮސް ހުއްޓުނީ އަލިޝްބާ އާއި ނީލަމް އާ ދެމެދުގައެވެ. އަލިޝްބާގެ އިތުރު ކޮއްކޮއެއް ހުންނަކަން އެނގުމުން އަންބަރް ހަސަދަވެރިވާނޭ އަލިޝްބާއަށް ހީވިޔަސް ހަގީގަތުގައި އެފަދަ ނުބައި ކަމެއް އަންބަރްގެ ހިތުގައި ނެތެވެ. އަލިޝްބާ ފަދައިން އަންބަރްވެސް ނީލަމްގެ ގައިގައި ބައްދާލިއެވެ.\nކޮޓަރިއަށް ވަންގޮތަށް އަންބަރް ގުޅީ ޖޫދަށެވެ. ގޭތެރޭގައި ކަންތައްތައް ވީގޮތް އޭނާ ޖޫދަށް ކިޔައިދިނެވެ. އެންމެ ފުރަތަމަ ޖޫދަށްވެސް އެކަން ގަބޫލުކުރަން އުނދަގުވިއެވެ. އެކަމަކު ގަބޫލުނުކުރިޔަސް އެ ހަގީގަތް ބަދަލުނުވާނެތީ އޭނާ ހައިރާންކަމާއެކު އެ ހަގީގަތް ގަބޫލުކުރިއެވެ، ނީލަމަށްޓަކައި އޭނާ އުފާކުރިއެވެ. މިދުނިޔޭގައި އެއްވެސް މީހަކު ނެތި ނިކަމެތި އަންހެންކުއްޖެއްގެ ހަޔާތް ކުއްލިއަކަށް އުފާވެރި ކަމަކަށް ބަދަލުވިގޮތް ހިތަށް އަރާފައި ޖޫދުގެ ދުލު ކުރިއަށް އައީ މަތިވެރި އިލާހުގެ އިސްމަ ފުޅެވެ.\n"އަންނާނަން ދޯ" ފޯނު ކޯލު ނިންމާލަމުން އަންބަރް އެހިއެވެ.\n"ދާންވާނެއްނު. ސެލެބްރޭޓްކުރަންވާނެއްނު" ޖޫދު ބުންޏެވެ.\n"ޔެސް. ގުޑް އައިޑިއާ" އަންބަރް ބުންޏެވެ.\n"ކިހިނެއް ހަދަންވީ. އަހަރެން ދާއިރު ކޭކެއް ހިފައިގެން ދާންވީ ދޯ" ޖޫދު ބުންޏެވެ. ވަގުތުން އަންބަރް އެއްބަސްވެއްޖެއެވެ.\n"އިހަށް މަޑުކޮށްބަލަ" އަންބަރް ބުންޏެވެ. ހީލަމުން ޖޫދު އަދި ފޯނު ކަނޑާނުލަމޭ ބުންޏެވެ.\n"ކިހާ އިރަކު އަންނާނީ" ކެތްތެރިކަން ކުޑަވެފައި އަންބަރް އެހިއެވެ.\n"ބޭބީ ތިހާ ކެތްތެރިކަން ކުޑަވެފައި ބުނީމަ ދެން މިތާ އިތުރަކަށް ކެތެއްނުވާނެ. މިދަނީ އިނގޭ. އިންތިޒާރުކުރައްޗޭ. ވަރަށް ލޯބިވޭ" ފަހުބަސް ޖޫދު ބުނެލީ ސިއްރެއް ބުނެލާ ފަދައިންނެވެ. އަންބަރަށް ހެވުނެވެ.\n"ނުބުނެއެއްނު" ޖޫދު ބުންޏެވެ.\n"ގެއަށް އައީމަ ބުނާނީ" ހީލަމުން އަންބަރް ބުންޏެވެ.\nމޫސަ ދިއްކޮށްލި ސިޓީ އުރައިގައި ހިފަމުން ވާރިޝް މޫސަގެ މޫނަށް ބަލައިލިއެވެ. މިއީ ކޯޗެއްހޭ އަހާލާ ކަހަލަ ގޮތަކަށް އޭނާ ސިޓީ އުރައިގެ ބޭރުގައި ޖަހާފައިވާ ނަމަށް ބަލައިލިއެވެ.\n"ކަލެއަކީ މިހާރުން ފެށިގެން މިތާގެ މުވައްޒަފެއްނޫން. ތީގައި ތިވަނީ ވަޒީފާއިން ވަކިކުރި ކަމުގެ ލިޔުމާއި އެގާރަ ދުވަހަކަށް ކަލެއަށް ވާ މުސާރަ" މޫސަ ބުންޏެވެ.\nވާރިޝްގެ އަތުގައި ސިޓީއުރަ ބޮނޑިކޮށްލިއެވެ. ނުރުހުންވެފައި އޭނާ މޫސައަށް ބަލަން ހުރި ގޮތުން މޫސަ ޖެހިލުންވިއެވެ. ނުބައި މީހަކާ ކުރިމަތިލާން ޖެހުމުން ހިސާބެއްގެ ނުތަނަވަސްކަމެއް މޫސަގެ ހިތުގައި ވިއެވެ.\n"ވަޓް؟ ކަލޭމެންނަށް ތިގޮތަށް އަހަރެން ވަޒީފާއިން ވަކިނުކުރެވޭނެ" ވާރިޝް ހިފީ މޫސަ ލައިގެން ހުރި ޓީޝާޓްގެ ގިރުވާނުގައެވެ.\n"އެއީ ކީއްވެ؟ ހަމަ މިހާރު މޫސަބެގެ ގައިން ދޫކޮށްލާ" އެ އިވުނީ ޖޫދުގެ އަޑެވެ. "އަހަރެންގެ ވިޔަފާރިއެއް. އަހަރެންނަކީ ކަލޭގެ ވެރިމީހާ. އަހަރެން ބޭނުން އިރަކު ކަލޭ މިތަނުން ވަކިކުރެވޭނެ" ހިތްހަމަނުޖެހިފައި ވާރިޝް ޖޫދަށް ބަލައިލިއެވެ. އޭނާގެ ދެލޮލުގައި ނުރައްކާތެރި ބެލުމެކެވެ.\n"ކީއްވެ ބަލަހައްޓައިގެން ތިހުންނަނީ. ގެޓް އައުޓް" ޖޫދު އިނގިލިން ފުއްޓައްކެއް ޖަހައިލަމުން ވާރިޝްއަށް އަމުރު ކުރިއެވެ. އެހިނދު ވާރިޝްގެ ލޭ އެތެރެހަށީގައި ކެކިގަތެވެ. ޖޫދުގެ އަނގަމަތި ފަޅާލަން ހިތަށް އެރިއެވެ. އެގޮތަށް ބޮޑާ ކަންމަތީގައި އޭނާ ވަޒީފާއިން ވަކިނުކުރެވޭނޭ ތަކުރާރުކޮށް ހިތް ބުނަމުން ދިޔައެވެ. އެހެންނަމަވެސް އެންމެ ބުއްދިވެރިގޮތަކީ އެވަގުތު އެތަނުން ދިޔުންކަން ވާރިޝްއަށް ވިސްނުނެވެ. ތަޅާފޮޅުންގަނޑަކަށް ގޮސްގެން ދާންޖެހޭނީ ޖަލުގެ ތޭރިތަކުގެ އެތެރެއަށްކަން އޭނާ ހަނދާންވިއެވެ. އޭނާގެ ބޮޑު ބަދަލުހިފުން އޮތީ އަދި ކުރިއަށެވެ. ޖަލަށް ދާންޖެހުނަސް ޖޫދުގެ އާއިލާ މުޅި އުމުރަށް ކަރުނައަޅާވަރު ކުރަން އޭނާ ހުރީ ހުރިހާ ކަމެއް ތައްޔާރުކޮށްފައެވެ. އެއީ އޭނާގެ ފަހުގެ އެތިފަހަރެވެ. ނުބައި ފާޑަކަށް ވާރިޝް ހީލައިފިއެވެ. އިންޒާރެއް ފަދައިންނެވެ.\n"ހަނދާންކުރާތި!" ވާރިޝް ޖޫދަށް އިނގިލި ދިއްކުރިއެވެ. "ކަލޭމެން އެންމެން ހަނދާންކުރާތި! ދެން އަހަރެން ނަގާ ރާޅު ބޮޑުވާނެ ވިސްނައިގެން ކަލޭ ހުންނާތި" ވާރިޝް ނުކުމެގެން ދިޔައެވެ. ޖޫދަށް ފުން ނޭވައެއް ދޫކޮށްލެވުނެވެ. ފުލުހުންނާ ހަވާލުނުކޮށް ވާރިޝް އެގޮތަށް ފޮނުވާލުން އެއީ އަނެއްކާ އޭނާއަށް ހެދުނު ގޯހެއް ނޫންބާއޭ ހިތަށް އެރިއެވެ.\nދުވަހުގެ ހަވީރު ވަގުތު ތިން އަންހެންކުދިން ސުމައްޔާ އާއި ހާތިމް އާ ބައްދަލުކުރިއެވެ. ދެކުދިންގެ މެދުގައި އޮތް ގުޅުން އެނގުނު ހިނދު ސުމައްޔާ އާއި ހާތިމްގެ މޫނުމަތިން ހައިރާންކަން ފާޅުވެލިއެވެ. ދެމަފިރިންނަށް ހެއްދެވިފަރާތުގެ ކުޅަދުންވަންތަކަމާމެދު ވިސްނުން ހިންގާލެވުނެވެ.\n"މީގެފަހުން ނީލަމް ސުމައްޔާތަގެ ބަދަލުގައި މަންމަ ކިޔަންވާނީ" ނީލަމްގެ ބުރަކަށީގައި ފިރުމައިލަމުން ސުމައްޔާ ބުންޏެވެ. ސުމައްޔާއަށް ބަލަހައްޓައިގެން އިން ނީލަމްގެ ލޮލުން ކަރުނައެއް ފައިބައިގެން ދިޔައެވެ. ސުމައްޔާގެ ދުލުން 'މަންމަ' މި ލަފްޒު ބޭރުވެގެން ދިޔަ އަޑު އިވުމާއެކު އޭނާއަށް ކުރެވިގެން ދިޔައީ ތަފާތު އިހުސާސެކެވެ. ފަރީހާ މަތިން ވަރަށް ބޮޑަށް ހަނދާންވި ވަގުތުކޮޅެކެވެ.\n"މިއަދުން ފެށިގެން އަހަރެންގެ އިތުރު އަންހެން ދަރިއެއް އުފަންވެއްޖެ. އަހަރެން އެދެނީ އިބާ އާއި ލިބާ ފަދައިން ނީލަމްވެސް އަހަރެންނަށް ބައްޕަ ކިޔަން. މާޒީގައި އަހަރެންނަށް ހެދުނު ގޯސްތަކާއި ވެވުނު އިހުމާލުތައް ފޫބައްދަން އެކަލާނގެ ފަހިކޮށްދެއްވި ވަރަށް ރަނގަޅު ފުރުސަތެއް މިއީ" ހާތިމް ވާހަކަދެއްކިއެވެ.\nބަފައެއް ފަދައިން އޭނާ ނީލަމްގެ ބޮލުގައި ފިރުމާލިއެވެ. ނީލަމް ހަތަރުކަޅި ހަމަކޮށް ހާތިމްއަށް ބަލައިލިއެވެ. އެހިނދު ނީލަމްގެ ދެލޮލުގެ ތެރެއިން އޭނާއަށް ފަރީހާގެ ދެލޯ ސިފަވިހެން ހީވިއެވެ.\n"އިބާ އާއި ލިބާ ފަދައިން މިގޭތެރޭގައި ނީލަމްއަށް ވެސް ކޮޓަރިއެއް ތައްޔާރުކުރާނަން. ބައްޕަމެން އެދެނީ ދޭތެރެއަކުން މިގޭގަވެސް މަޑުކޮށްލުން"\nބަދިގޭގައި ކައްކަން އުޅުނު ރިކްޒާ މިނެޓަކު ތިން ފަހަރު ފާރުގައި ހަރުކޮށްފައި ހުރި ގަޑިއަށް ބަލައިލައެވެ. އޭނާގެ ތުންފަތަށް އިރުކޮޅަކާ ހިނިތުންވުމެއް ވެރިވެއެވެ. ބަދިގޭ ކެބިނެޓް މަތީގައި އޮތް ފޯނުން ކޮޓަރީގައި ނިދާފައި އޮތް ރައިކާ ފެންނަން ހުއްޓެވެ. ރައިކާ ހަރަކާތްކޮށްލާ މަންޒަރު ފެންނައިރަށް ރިކްޒާގެ ހަރަކާތްތައް މަޑުޖައްސާލައެވެ. ހީވީ އެކުއްޖާ ހޭލައިގެން އަމިއްލައަށް ތެދުވެ އިށީންނާނެ އިރަކަށް ބަލަބަލާ ހުރި ހެންނެވެ.\n"އަދި ހަބަރެއްނުވޭ. މިއަދު މިއީ އަންނަން ބުނި ދުވަސް" ރިކްޒާ އަމިއްލަ ހިތާ ވާހަކަދައްކާލިއެވެ. ޝާރިގް ފުރައިގެން ދިޔަފަހުން ސައުވީސް ދުވަސް ފަހުން މިއަދަކީ ކައިވެންޏަށް ތައްޔާރުވާން އަންނަން ބުނި ދުވަހެވެ. އިރުއެރީއްސުރެ ފެށިގެން އޭނާ އިންތިޒާރު އެކުރަނީ ޝާރިގް އަންނާނެ ވަގުތަކަށެވެ. ފާޅުގައި ނުބުނި ކަމުގައި ވިޔަސް އެސޫރަ ދެކިލާހިތުން އޭނާގެ ދެލޯ ހީވަނީ މަގާމުން ބިންމައްޗަށް ފުންމާލަން އުޅޭ ހެންނެވެ. ގޭތެރެއިން މީހަކު ކެއްސާލި އަޑު އިވުމާއެކު ސިހިފައި ރިކްޒާ އެދިމާ ބަލައިލިއެވެ. ކޮޓަރިން ނުކުތް އިސްހާގު ފެނުމާއެކު ރިކްޒާ މޫނުމައްޗަށް ސީރިޔަސްކަން ގެނައެވެ. ރޯގާގަނޑެއް ޖެހިގެން ރިސޯޓުގައި ހުރެފައި އިސްހާގު އައީ މިއަދުއެވެ.\n"ދަރިފުޅާ! ބައްޕައަށް ހޫނު ފެންފޮދެއް ގެނެސްދީބަލަ" ސޯފާގައި އިށީންނަމުން އިސްހާގު ބުންޏެވެ. ކުރަން ހުރި މަސައްކަތް ހުއްޓާލާފައި ރިކްޒާ އަވަސްވެގަތީ އިސްހާގު އެދުނު ކަންތައް ކޮށްދިނުމަށެވެ.\n"އަޅެ މަންމަ ރަނގަޅެއްނު. މިއަދު އަވަހަށް އަންނާނަމޭ ބުނި މީހާ ވިއްޔަ" ރިކްޒާ ދިއްކޮށްލި ފެންތަށީގައި ހިފަމުން އިސްހާގު ބުންޏެވެ.\n"އެވާނީ މަންމަ މިއަދު މާ ބިޒީވީކަމަށް" ރިކްޒާ ބުންޏެވެ.\n"ބައްޕަ ސައިބޯންވީނުން. މަންމަ ފޮނުވި ހެދިކާ އެބަހުރި" ރިކްޒާ ބުންޏެވެ.\n"ބަނޑުހައިވެސްއެބަވޭ. އެކަމަކު މަންމަ އައިމަ އެކުގައި ސައިބޯންވެގެން މި އިންނަނީ" އިސްހާގު ބުންޏެވެ.\n"ދަރިފުޅާ އިހަށް މަޑުކޮށްބަލަ. ޝާރިގްގުގެ ހަބަރެއްވިތަ؟ ބައްޕަ ގުޅާލީމަ ފޯނެއްވެސް ނުނަގާ. އެކުއްޖާވެސް ބައިވެރިކޮށްގެން ސައިބޯން ބޭނުމީ. އެކުން ބައްޕަ ތިދެކުދިން ކައިރީގައި ވާހަކައެއްދައްކަންވެފައި އޮތީމަޔާވެސް އެއްކޮށް" އިސްހާގު ބުންޏެވެ.\nސްކޭނެއް ހެދުމަށް އަލިޝްބާއަށް ލިބުނު އެޕޮއިންޓްމަންޓް އިން ގަޑިއަށް އައިމަންއަށް ރަށަށް ނާދެވުނެވެ. ކައިރި ރަށެއްގެ ސްކޫލުގެ ޕްރިންޓަރު ހަލާކުވެގެން ކުއްލިއަކަށް އޭނާ ފުރައިގެން ދާންޖެހުނީއެވެ. އެހެންކަމުން އަލިޝްބާ ގުޅީ ނީލަމްއަށެވެ. އަންނައުނުތައް ދޮވުމުގެ މަސައްކަތުގައި އުޅުނު ނީލަމްއަށް ވެސް އަލިޝްބާއާ އެކު ދެވޭގޮތެއް ނުވިއެވެ. އެހެންކަމުން އަލިޝްބާ އަންބަރާ އެކުގައި ދާން ބޭނުންވިއެވެ.\n"ދޮންތަ އެގުޅީ. ހޮސްޕިޓަލަށް ގޮސްލަންވީ އޯ ދޮންތައާއެކު" އަންބަރް ބުންޏެވެ. ޖޫދު އަތްމަތިން ކުޑަކޮށް ބޯހިއްލާލާފައި އަންބަރް ބުންޏެވެ.\n"މިހާރުތަ؟" ޖޫދު އެހިއެވެ. ވަގުތުގެ ގޮތުން އޭނާ އޮތީ އެއްވެސް ތަނަކަށް އަންބަރް ފޮނުވާހިއްނުވެފައެވެ.\n"ހޫމް. ވަރަށް އަވަސްވާނެ ކަންނޭނގެ" އަންބަރް ބުންޏެވެ.\n"ދޭ. އެކަމު އަވަހަށް އަންނައްޗެ. މިއަދު އެއްކޮށް ބޭނުމީ އަހަރެންގެ ކަމަނައާއެކު އުޅެން" އެނދުން ފޭބި އަންބަރްގެ އަތުގައި ހިފައި ގާތަށް ދަމައިލަމުން ޖޫދު ބުންޏެވެ. އަންބަރް ބޯޖަހާލިއެވެ. ޖޫދުގެ މޫނުގައި އަތުން ފިރުމާލާފައި އަންބަރް ތެދުވިއެވެ.\n"އަލްހަމްދުލިއްލާހް. ބޭބީ ރަނގަޅު" ސްކޭން ރޫމުން ނުކުތް ގޮތަށް އަލިޝްބާ ގުޅީ އައިމަންއަށެވެ. ރިޕޯޓް ނަގައިގެން ދެކުދިން ހޮސްޕިޓަލުން ނުކުންނަން ހިނގައިގަތްތަނާ އަންބަރަށް ފަހަތުގައި ހުރި މީހަކު ގޮވާލައިފިއެވެ. އެނބުރުނުއިރު ކުރިމަތީގައި ހުރި މީހަކު ފެނިފައި އަންބަރްގެ ދެބުމަ ގޮށް ޖެހުނެވެ. ދުވަހަކުވެސް މީގެކުރިން އޭނާ ވާހަކަދައްކާފައި ނުވާ މީހަކު ގޮވައިލުމުން ވަގުތުން އޭނާގެ ބޭނުމަކީ ކޮބައިކަން އަންބަރަށް ވިސްނުނެވެ. އެވަގުތު އޭނާ ހުރީ ޖޫދަށް ގުޅައިގެން ފޯނު ކަންފަތުގައި ޖަހައިގެންނެވެ. މީހަކު އަންބަރްގެ ނަމުން ގޮވާލި އަޑު އޭނާއަށްވެސް އިވުނެވެ. ފޯނު ކަނޑާލަން އުޅެފައިވެސް ހާނީ ދައްކާ ވާހަކަ ޖޫދަށް އިއްވަން އަންބަރް ބޭނުންވިއެވެ. އެހެންކަމުން ފޯނާއެކު އަތް ތިރިކޮށްލާފައި ހާނީއަށް ބަލައިލިއެވެ.\n"އަންބަރާ އެކަނި ބައްދަލުވެދާނެތަ؟" އަލިޝްބާއަށް ބަލައިލާފައި ހާނީ ބުންޏެވެ.\n"އެއީ ކޮންކަމަކުތޯ" އަންބަރް ބުންޏެވެ. އަލިޝްބާ ދުރަށްޖެހެން އުޅުމުން އަންބަރް އަލިޝްބާގެ އަތުގައި ހިފެހެއްޓިއެވެ.\n"ވަރަށް މުހިންމު ވާހަކައެއް ދައްކަންވެގެން" އަންބަރްގެ ހަރަކާތްތައް ހުރިގޮތުން ޖެހިލުންވެފައި ހުރި ހާނީ ބުންޏެވެ.\n"ޑރ. ހާނީ އަކީ މިރަށުގެ ޑޮކްޓަރު ކަމުގައި ވިޔަސް އަހަރެންނަށް ތިއީ ނުދަންނަ މީހެއް. ހާނީ އަހަރެން ކައިރީގައި ދައްކަންޖެހޭ އެއްވެސް ވާހަކައެއް ނޯންނާނެ. ދައްކަން ތިއުޅެނީ ވާރިޝްގެ ވާހަކައެއްވިއްޔާ ބުނެވޭނީ ތިވާހަކަތައް އަޑުއެހުމުގެ އެއްވެސް ޝައުގުވެރިކަމެއް އަހަރެންގެ ނެތޭ" އަންބަރް ބުންޏެވެ. ހާނީ އިސްޖަހާލިއެވެ. އަންބަރްގެ މޫނަށް ހައިރާންކަމާއެކު އަލިޝްބާ ބަލައިލިއެވެ. ވާރިޝް އާ ގުޅުވައިގެން އަންބަރް ވާހަކަދެއްކުމުން އެވާހަކަތަކާ އަލިޝްބާ ގަޔާވިއެވެ.\n"އަދި އެއްވާހަކަ ބުނަންތަ ހެޔޮ އެދޭ މީހެއްގެ ހައިސިއްޔަތުން. ތިއީ މިރަށު ރައްޔިތުންގެ އިހުތިރާމާއި ގަދަރު ލިބިފައިވާ މީހެއް. ފަރުދާގެ ފުރަގަހުގައި ޑރ. ހާނީ ތިކުޅޭ ހަޑި ކުޅިވަރު ދާއިމަށް ސިއްރުވެފައި އޮންނާނޭ ހީނުކުރައްޗޭ. ކޮންމެސް އެއް ދުވަހަކުން ހުރިހާ މީހުންނަށް ތި ހުދު ހެދުމުގެ ނިވަލުގައި ފޮރުވިފައިވާ ހަގީގީ މޫނު ހާމަވާނެ. އެދުވަހަކުން ކަލޭ މިރަށުން ބޭރުކުރާނެ. އެންމެން ކުރިމަތީގައި ކަލޭގެ އަގުވެއްޓި ބޭޒާރުވާނެ. މީގެފަހުން އަހަރެން ކައިރީގައި ވާރިޝް ކަހަލަ މުޑުދާރު އިންސާނެއްގެ ވާހަކަދައްކަން ހިތަށްވެސް ނާރުވާތި. އަހަރެންނަށް އަހަރެންގެ ފިރިމީހާ ފުދޭ" ހުރިހާ އެއްޗެހިތަކެއް އަންބަރް ކިއީ އިރުވެސް ހާނީ އިސްއުފުލާ ބަލައިވެސް ނުލައެވެ. އެއްފަހަރު ހާނީއަށް އަނެއްފަހަރު އަންބަރަށް ބަލަމުންދިޔަ އަލިޝްބާގެ އަތުގައި ހިފައިގެން އަންބަރް ހިނގައިގަތެވެ. ހާނީ އާއި ވާރިޝްގެ ވާހަކަތައް އަލިޝްބާއަށް އަންބަރް ކިޔައިދިނީ ހޮސްޕިޓަލުން ނުކުމެފައެވެ. ވާރިޝްގެ ނުލަފާކަމާއި މަކަރުވެރިކަމުގެ ވާހަކަތައްވެސް ކިޔައިދިނެވެ. އަންބަރްގެ ހިތްވަރުގަދަކަން އެނގުމުން އެކަމާ އަލިޝްބާ އުފާކުރިއެވެ. ދާއިމަށް އެގޮތުގައި އަންބަރް ލެއްވުމަށް އެދި ހިތާހިތުން ދުއާކޮށްލިއެވެ.\nބޮޑު ދުވަހެކެވެ. ގޭތެރެވަނީ ހަލަބޮލިވެފައެވެ. ދެކޮޅަށް ދުވެދުވެ ހުރި އަންބަރަށް އިރުކޮޅަކާ ޖޫދުގެ ލޯބީގެ ސަމާސާއެއްގައި ބައިވެރިވާން ޖެހެއެވެ. ވަގުތަކީ ހޮނިހިރު ދުވަހެއްގެ ހެނދުނުގެ ވަގުތެވެ. ރޭގަނޑު އޮންނަ ދެ ހަފުލާއަކަށް ދިޔުމަށް އަންބަރްގެ އާއިލާ ދިޔައީ ތައްޔާރުވަމުންނެވެ. ކުރަންޖެހޭ މަސައްކަތްތައް ގިނަކަމުން ހެނދުނުގެ ސަޔަށްވެސް ހަދާލީ ކުޑަ ގޮތެކެވެ. ގެނައި ތަރުކާރީތައް ކޮށަން އުޅުނު އަންބަރްގެ ފޯނަށް މެސެޖެއް އައިސްގެން ބަލައިލިއެވެ. ޖޫދު އޮތީ ފިނި ފެންތައްޓެއް ގެނެސްދޭން އެދިފައެވެ. އަތުގައި އޮތް ވަޅި މޭޒުމަތީގައި ބާއްވާފައި ފިނި ފެންފުޅިއަކާއި ބިއްލޫރި ތައްޓެއް ހިފައިގެން އަންބަރް ހިނގައިގަތެވެ.\nއަންބަރް ކޮޓަރިއަށް ވަންއިރު ކޮޓަރި ތެރެއިން ޖޫދު ފެންނާކަށް ނެތެވެ. ފެންފުޅި ހިފައިގެން ނުކުންނަން އުޅެނިކޮށް ޖޫދު ނުކުތީ ފާހާނައިންނެވެ. އަންބަރް ފެނުމާއެކު ޖޫދު ހީލައިފިއެވެ.\n"އަޅެ ދެން އެނގެއެއްނު އެންމެންވެސް މިއަދު އެ އުޅެނީ ނުލާހިކު ބިޒީކޮށް ކަން. އެތަނަށް އައިނަމަވެސް ފެން ދޭނަމޭ" ބިއްލޫރި ތައްޓަށް ފެންއަޅާފައި ދިއްކޮށްލުމުން ނުލަފާ ފާޑަކަށް ހިނިއައިއްސަ އިން ޖޫދު ތަށީގައި ހިފީ އަންބަރްގެ އަތާ އެއްކޮށެވެ. އަންބަރަށް އެއްޗެއް ނުބުނެވިގެން އުޅެނިކޮށް ޖޫދު ހަށިގަނޑަށް ގެނައި އަވަސް ހަރަކާތަކާއެކު އަންބަރް އޭނާގެ އުނގު ތެރެއަށް ލައިފިއެވެ.\n"އޫމްމްމްމް.... ތިކަހަލަ ކަމެއްގަ ދޯ އެވަރަކުން ތިގެނައީ" އަންބަރް އެހިއެވެ.\n"މަގޭ ލޯބިވާ އަނބިކަމަނާ ހާދަ ބުރަކޮށޭ މިއަދު ތިއުޅެނީ. ރެސްޓަށް އަންނާނީ ކޮންއިރަކުން؟" ޖޫދު އެހިއެވެ.\n"ނިމުނީމަ. ވަރަށް ލަސްވޭ އެބަ. ދާންވެއްޖެ. ދޫކޮށްލާ. އަހަރެން ގެއްލިގެން އެމީހުން ހޯދާނެ" އަންބަރް ޖޫދުގެ އަތުން ވީއްލިގަތެވެ.\n"ކޮއްކޮ ބަސް އަހައިގެން ހުންނައްޗެ. މަންމަ އަންނާނަމޭ ވަރަށް އަވަހަށް" ހެމުންހެމުން ފެންފުޅި ހިފައިގެން ކޮޓަރިން ނުކުންނަން ދިޔަ އަންބަރް ބުންޏެވެ.\nވަކި ހިސާބަކަށް ނުދެވެނީސް އަންބަރަށް ހީވީ ކޮޓަރީގެ ޓައިލްސްގަނޑު ތެޅިގަތްހެނެވެ. އަތުން ފެންފުޅި ދޫވެގެން ވެއްޓުނު ވަގުތު އަމިއްލަ ސަލާމަތަށް އޭނާއަށް އަތް ވިއްދުނީ ލައްޕާލާފައި ހުރި ކޮޓަރީގެ ދޮރުގައެވެ.


BREAKING: Haitham Ai Anbikanbalun Ah Hamalaa Dheyn Ulhunu Massala Fuluhah - Vaguthu\nމެންބަރު ޚައިތަމާއި އަނބިކަނބަލުންނަށް ހަމަލާއެއް ދޭން އުޅެފި\nޚައިތަމް އާއި އަނބިކަނބަލުން\nރައްޔިތުންގެ މަޖިލީހުގެ މައްޗަންގޯޅި ދެކުނު ދާއިރާގެ މެންބަރު އަހުމަދު ޚައިތަމާއި އަނބިކަނބަލުން ޝަޖާން މުއާޒް ޝަހީމްއާ ދިމާކޮށް ހަމަލާއެއް ދޭން އުޅުނު މައްސަލައެއް ފުލުހުންނަށް ހުށަހަޅައިފިއެވެ.\nމި ހާދިސާއެއް ހިނގައިގެން އުޅޭ ކަން މެންބަރު ޚައިތަމް ވަނީ "ވަގުތު" އަށް ކަށަވަރު ކޮށްދެއްވައިފައެވެ. ޚައިތަމް ވިދާޅުވީ އެ މައްސަލަ މިހާރު ފުލުހަށް ހުށަހަޅުއްވާފައިވާ ކަމަށެވެ.\nމެންބަރު ޚައިތަމާއި އަނބިކަނބަލުންނާ ދިމާކޮށްލާފައި ވަނީ، ދިރިއުޅުއްވާ ގެ ކައިރިން މަގުމަތިންނެވެ. ބަޔަކު މީހުން މެންބަރާއި އަނބިކަނބަލުންނާ ދިމާކޮށް ގެއަށް ވެސް ވަންނަން މަސައްކަތް ކުރި ކަމަށްވެއެވެ. އަދި ޚައިތަމަށާއި އަނބިކަނބަލުންނަށް އިންޒާރު ދީފައިވާ ކަމަށް އެނގިފައިވެއެވެ.\nމި ހާދިސާއަށް ފަހު އަނބިކަނބަލުންނަށް ހޮސްޕިޓަލުގައި ފަރުވާ ވެސް ދޭން ޖެހުނެވެ.\nފުލުހުންގެ މީޑިއާ އޮފިޝަލް "ވަގުތު" އަށް ވިދާޅުވީ މެންބަރު ޚައިތަމާއި އަނބިކަނބަލުންނަށް ބަޔަކު ދީމާކޮށްލާ އަޑުގަދަކޮށް އިންޒާރު ދިން މައްސަލައެއް ފުލުހަށް މިއަދު ހުށަހެޅުމުން އެ މައްސަލަ ފުލުހުން އަންނަނީ ތަހުގީގު ކުރަމުން ކަމަށެވެ.\nޖޫން 5, 2021 20:55\nމިފެންނަނީ. ޕާޓީއެއް ގޭންގެއްގެ ގޮތުގައި މަސައްކަތްކުރާތަން...\nސަރުކާރުތަ؟ ޕާޓީތަ؟ ކާކުތަ މިހާރު ހަރުކަށި ފިކުރައް ވެގެން މިއުޅެނީ؟؟؟؟؟؟؟؟؟؟؟\nއެލެކްސް އާ ސުވާލު ކޮށްލަ ބަލާށެވެ.\nޖޫން 5, 2021 22:09\nޖެކްލިންއާ ހާދަ ވައްތަރޭ\nތިޔަ ހަމަލާދޭން އުޅުނީ ސިއްހީ ނިޒާމް ބޮއްސުންލާފައިވާ ކަމަށް މެމްބަރު ބުނިތާ ކުޑައިރުކޮޅެއްފަހުން. މިއީ ސިއްހީ މިނިސްޓަރާއި އޭނާގެ ވާގިވެރި އެމްޑީޕީ ގުންޑާއިން ގަސްދުގައި ކުރިކަމެއް. މިބައިމީހުންނަކީ އަބަދުވެސް މަތިއޮމާންކުރުމަށް މިހެން ގޭބްގުހަދައި ތަންތާ އަލިފާންރޯކޮށް އިންޒާރުދީ އަދި ގަޅި އާއްމުންގެ ހަމްދަރުދީހޯދަންތެޅޭ ބަޔެއް.\nޖޫން 5, 2021 23:14\nޖޫން 6, 2021 01:15\nއެމްޑީޕީ ގެ ގޭން ގް ފެކުޝަން ތިއުޅެނީ...\nޖޫން 6, 2021 01:38\nއިންޒާރު ދިނަސް ނުދިނަސް ރާއްޖޭގެ ސިއްޚީ ނިޒާމް އޮތީ ފެއިލްވެފަ.މާލެ އެއް ރާއްޖެތެރެއްއް ކިޔާނެ ކަމެއްނެތް.ސިްޚީ ނިޒާމްގެ ދޯހަޅި ސިޔާސަތުގެ ސަބަބުން ކޮވިޑް ކޮންޓްރޯލް ނުވެގެން މިއުޅެނީ.ތިދޭ ޚާއްސަ ހުއްދައެއްގެ ސަބަބުން.މައިން ބަފައިން މަރުވެގެން މޫނުބަލަންވެސް ނުދެވޭ.އެކަމަކު ރީޖަނަލް އެއަރޕޯޓްސް ކޮމްޕެނީގެ ބޯޑްމެމްބަރުންނާއި އިސް ބަޔެއްވެރިން ދެއިރު ދެދަޅަޔަށް އެއަރޕޯޓްތަކަށް ދަތުރުކޮށް މުވައްޒަފުންނާ ގައިދުރުކަން ނުބަހައްޓާ މާސްކުވެސް ނާޅާ ތިބެނީ.މީކިހިނެއްވާކަމެއްތޯ.\nޖޫން 6, 2021 06:17\nހައްގުބަސް ބުނާ ކޮއްމެ މީހަކަށް ޖެއްސުންކުރުމާ އިންޒާރުދިނުމާ ހަމަލާދިނުން އެއީ ކޮން ފިކުރެއްގެ ކޮންބައެއް ކުރާ ކަމެއްކަން ހަމަބުއްދި ހުރި ކޮއްމެ މީހަކަށްވެސް ވިސްނޭނެ. މޯލްޑިވްސް ޑްރާމާ ޕާޓީ އަށް ހަޖަމެއްނުވާނެ.\nޖޫން 6, 2021 10:02\nހައިޘަމް ދަރިފުޅާ މަރާލިޔަސް ޙައްޤު ބަސް ނޫނީ ނުބުނާތި. ދެދުނިޔޭގައިވެސް ހާއުފާ.\nޖޫން 7, 2021 03:01\nބަޔަކު ދިމާކޮށްލީމަ ހޮސްޕިޓަލުގަ ފަރުވާދޭންވެސް ޖެހުނޯ. ޖޯކެއްތަމީ. ސިޔާސީމީހުންގެ ލާއިން ސަލާމަތްވާން ދަސްކުރަން އެބަޖެހޭ


Burijun saharoa ey heeviiru atholhu therey sihhee nizaamu oi haalathu manikufaanah engivadaigannavaathoa !\nބުރިޖުން ސަހަރޯ އޭ ހީވިއިރު އަތޮޅު ތެރޭ ސިއްހީ ނިޒާމު އޮތް ހާލަތު މަނިކުފާނަށް އެނގިވަޑައިގަންނަވާތޯ !\nސިނަމާލެ ބްރިޖުގައި ކުރެއްވި ފުރަތަމަ ދަތުރުފުޅަށްފަހު ރައީސް ޔާމީން އެބުރިޖް ސިފަކުރެއްވީ ސަހަރޯ ހީވެއްޖެ ކަމަށް ބުނެއެވެ. އެއީ ބުރިޖްގެ ފުރިހަމަކަމުންނެވެ. ބުރިޖް ފެނި އެމަނިކުފާނަށް ސަހަރޯ ހީވާއިރު އަތޮޅުތެރޭ ރައްޔިތުން ސިއްހީ ފަރުވާ ހޯދުމަށް ހޮސްޕިޓަލުތަކަށް ގޮސްވެސް ހަމަ ބުނެވެނީ ސަހަރޯ ހީވެއެވެ.\nއެއްބަހެއް އެކަމަކު ދެ މާނައެކެވެ. ގްރޭޓާ މާލޭގައި ދިިރިއުޅޭ ރައްޔިތުންނަށް ސަހަރޯ ހީވަނީ ތަރައްގީގެ ބްރިޖު މަތިންނެވެ. އެހެންނަމަވެސް ނިކަމެތި އަތޮޅުތެރޭގެ ރައްޔިތުންނަށް ސަހަރޯ ހީވާން މިޖެހެނީ ގްރޭޓާ މާލޭގެ ތަރައްގީގެ ތެރެއަށް ސިއްހީ ފަރުވާ ހޯދަން އަންނަ ޖެހުމުންނެވެ. ރަށުން ނުވަތަ އަތޮޅުވިޔަސް ނޫނަމަ ސަރަހައްދީ ހޮސްޕީޓަލުންތަކުވެސް އެކަށީގެންވާ ހިދުމަތް ނުލިބޭތީހީވާ ސަހަރޯ އެވެ.\nއަތޮޅުތެރޭގެ ހޮސްޕިޓަލްތަކުގެ ހިދުމަތް ރަނގަޅު ވެެގެން ގޮސްފައިވާ މިންވަރަކީ އަރިދަފުސް އަޅައިގެން ކިބިއްސެއް އެޅުނަސް އަތޮޅުތެރޭ ތިބޭ ޑޮކްޓަރުން މި ބުނަނީ މާލެ ދިއުމަށެވެ. އަތޮޅުތެރޭ ރައްޔިތުންނަށް މި “ސަހަރޯ” ބޮޑު ތަކުލީފަކަށް ވެފައިމިވަނީ މިހެން ވެއެވެ. ރަށްރަށުގެ ސިއްހީ މަރުކަޒުތަކުގައި އައްސިކުރަން ޖަހާ އިންޖިކްޝަން ގަނޑެއްވެސް ނެތިގެން ފޮނުވާލަން ޖެހެނީ ސަރަހައްދީ ހޮސްޕިޓަލަކަށެވެ ރަނގަޅު ޑޮކްޓަރަކު އިނިއްޔާ ރަށުން ބޭސް ލިބޭކަށް ނުހުރެއެވެ. ބޭސް ސިޓީއަށް ބޭސް ހަމަކުރަން ކޮންމެ ރަށެއްގައި ގާއިމްކޮށްފައި މި ހުރި އެސްޓީއޯގެ ބޭސް ފިހާރައަށް ދިއުމަށް ވުރެ އަމިއްލަ ފަރާތްތަކުން ހިންގާ ތަނަކަށްގޮސް ބޭސް ހަމަކޮށްލުން މާ ހިތަށް ފަސޭހައެެވެ.\nނިމިގެންމިދާ ރައީސް ޔާމިންގެ ވެރިކަމުގެ5އަހަރު ނިމެންވާއިރަށް ރާއްޖޭގެ އުތުރު އަދި ދެކުނުގައި ޓާޝަރީ ފެންވަރުގެ ހޮސްޕިޓަލެއް ގާއިމްކޮށްދެއްވާނެ ކަމަށް ވަނީ ވިދާޅުވެފައެވެ. އުތުރުން ކުޅުދުއްފުށީގައި އަދި ދެކުނުން އައްޑޫގައި އަޅުއްވައިދެއްވާނެ ކަމަށް ވިދާޅުވި މި ހޮސްޕިޓަލުގައި ނަމެއް ނިޝާނެއްވެސް ފެންނަށް ނެތޭ ބުންޏަސް މުޅިއަކުން ދޮގަކަށް ނުވާނެ ކަންނޭނގެއެެވެ.\nކުޅުދުއްފުށީގައި ގާއިމްކޮށްފައި ހުރި ރީޖަނަލް ހޮސްޕިޓަލް ޓާޝަރީ ހޮސްޕިޓަަލަށް ހެދުމުގެ ހުވަފެނުގައި ކުލަ ޖެހިލާފަވެސް ދިޔައީއެވެ. ތުންތުން މަތިން އިވޭ ވާހަކަަތަކުން ކުޅުދުއްފުށީ ހޮސްޕިޓަލް ޓާޝަރީ ކުރުމުގެ ޕްރޮޖެކްޓު ފެއިލް ކޮށްލީ ހެލްތް މިނިސްޓްރީން ތެރެއިންނޭވެސް ކިއުނެވެ. ނަމަވެސް މިހާރު އަނެއްކާ އެ ހޮސްޕިޓަލުގެ ހިދުމަތް މިނިސްޓްރީ ދެމުންގެންދާއިރު ހޮސްޕިޓަލާއި ދޭތެރޭ ކުރިއަށް އޮތް ތަނުގައި ރޭވިފައި ނުވަތަ ރައީސް ޔާމިން މިފަހަރުގެ އިންތިހާބު ކާމިޔާބު ކުރައްވައިފިނަމަ ހޮސްޕިޓަލާއި ދޭތެރޭ އޮތް ޕްލޭނެއްވެސް ރައީސް ވިދާޅުވެފައެއްވެސް ނުވެއެވެ.\nކޮންމެ ފަހަރަކުވެސް ވިދާޅުވަނީ ޓާޝަރީ ފެންވަރަށް ބަދަލުކޮށްދެއްވާނެ ވާހަކަ އެވެ. އެހެންނަމަވެސް އެކަމަށް އޮތް ޕްލޭނެއް އެ މަސައްކަތް ކުރިއަށް ދާނެގޮތް ރައްޔިތުންނާއި ހިއްސާ ނުކުރާކަމީ އެމަނިކުފާނުގެ ވައުދު ފުއްދާ ދެވިދާނެ ކަމާއިމެދު ސުވާލު އުފެދޭ ކަމެކެވެ.\nބްރިޖުގެ މަސައްކަތަށް އެތައް ހަރަދެއް ހޭދަވެގެން ދިޔައިރު ހަމަ އެފަދައިން އަތޮޅުތެރޭގެ ސިއްހީ ނިޒާމު ރަނގަޅު ކުުރުމަށް ހޭދަނުކުރެވެންވީ ކީއްވެހެއްޔެވެ. ރާއްޖެތޭރޭގެ ރައްޔިތުންވެސް ހަވާ އަރުވާ އެކަންކަން ފާހަގަ ކުރަން ބޭނުން ވެއެވެ.


MTCC Ge Mashroou Thakuge Agu2Billion Ruffiya Ah Vure Mathi އެމްޓީސީސީގެ މަޝްރޫއު ތަކުގެ އަގު2ބިލިއަން ރުފިޔާއަށް ވުރެ މަތި – Huvadhoo News MTCC Ge Mashroou Thakuge Agu2Billion Ruffiya Ah Vure Mathi Huvadhoo News\nއެމްޓީސީސީގެ މަޝްރޫއު ތަކުގެ އަގު2ބިލިއަން ރުފިޔާއަށް ވުރެ މަތި\nމިހާރު އެމްޓީސީސީ އިން މިހާރު ހިންގާ 86 މަޝްރޫއުގެ އަގު2ބިލިއަން ރުފިޔާ އަށް ވުރެ މަތިވާނެ ކަމަށް އެމްޓީސީސީގެ އަހަރީ ރިޕޯޓުން ދަށްކައިފިއެވެ\nއެމްޓީސީސީ އިން މިހާރު ބަދަރު ހެދުމުގެ 41 މަޝްރޫއަކާއި ބިންހިއްކުމުގެ 15 މަޝްރޫއެއް ދަނީ ހިންގަމުންނެވެ. މީގެ އިތުރުން 10 މަގުހެދުމުގެ މަޝްރޫއަކާއި 11 ތޮށިލުމުގެ މަޝްރޫއެއް ވެސް ދަނީ ހިންގަމުންނެވެ. މި އަހަރުގެ ދެވަނަ ކުައާޓާގައި ވަނީ2މަޝްރޫއެއް ނިންމާ ސަރުކާރާއި ހަވާލުކޮށްފައެވެ. އެއީ ތިނަދޫ ރީޖަނަލް ޕޯޓުގެ މަސައްކަތާއި ސ. މީދޫ ބަނދަރު ހެދުުމުގެ މަސައްކަތެވެ.\nފާއިތުވި2އަހަރެއްހާ ދުވަހުގެ ތެރޭގައި އެމްޓީސީސީގެ ހިންގުން ވަރަށް ބޮޑަށް ވަނީ ރަގަޅުވެފައެވެ. މިގޮތުން މިއަހަރުގެ ދެވަނަ ކުއާޓާގައި އެކަނިވެސް 423.23 މިލިއަން ރުފިޔާ ވަނީ އެ ކުންފުންޏަށް ލިބިފައެވެ. މީގެން 63.04 މިލިއަން ރުފިޔާ އަކީ ސާފު ފައިދާއެވެ.\nއެ ކުންފުނީގެ ކޭޝްފުލޯ އަށްވެސް2ބިލިއަން ރުފިޔާ އިތުރުވެފައިވާއިރު ހިއްސާއަކަށް ޖެހޭ އަދަދުވެސް ވަނީ 7.86 ރުފިޔާ އަށް އުފުލިފައެވެ.


India ge foreign secretary furaavadhaigenfi\nއިންޑިއާގެ ފޮރިން ސެކްރެޓަރީ ހަރްޝް ވަރްދަން ޝްރިންގްލާ ފުރާވަޑަައިގެންނެވުމަށް އެއާޕޯޓަށް ވަޑައިގެން ވީއައިޕީގައި މަޑުކޮށްލައްވައިގެން -- ފޮޓޯ: ފޮރިން މިނިސްޓްރީ\nފޮރިން ސެކްރެޓަރީ އަބްދުލްގަފޫރު މުހައްމަދުގެ ދައުވަތަކަށް ދިވެހިރާއްޖެއަށް ކުރެއްވި ރަސްމީ ދަތުރުފުޅު ނިންމަވާލެއްވުމަށްފަހު އިންޑިއާގެ ފޮރިން ސެކްރެޓަރީ ހަރްޝް ވަރްދަން ޝްރިންގްލާ މިއަދު ހަވީރު ފުރާވަޑައިގެންފި އެވެ.\nމީގެ އިތުރުން އިދިކޮޅުގެ އިސްވެރިންނާއިވެސް މިއަދު ވަނީ ބައްދަލުކުރައްވާފައެވެ. މި ބައްދަލްވުމުގައި ދެ އެޑްވައިޒަރުން ކަމަށްވާ ކުރީގެ ރައީސް ޑރ. މުހައްމަދު ވަހީދު ހަސަން މަނިކު އާއި ކުރީގެ ނާއިބް ރައީސް ޑރ. މުހައްމަދު ޖަމީލް އަހުމަދުގެ އިތުރުން ދެ ޕާޓީގެ އިސްވެރިން ބައިވެރިވެވަޑައިގެންނެވިއެވެ.\nރައީސް މުހައްމަދު ނަޝީދު ރައީސް މައުމޫން އަބްދުލްގައްޔޫމް އިންޑިއާ + ޑރ. މުހައްމަދު ޖަމީލް އަހުމަދު ފޮރިން މިނިސްޓްރީ އަބްދުﷲ ޝާހިދު ރައީސް ޑރ. މުހައްމަދު ވަހީދު ހަސަން މަނިކު ފައްޔާޒް އިސްމާއީލް ޑރ. އަބްދުﷲ މައުސޫމް މާރިޔާ އަހުމަދު ދީދީ އިބްރާހިމް އަމީރު


މުސްލިމް ޑިޒައިނަރެއް ނިއު ޔޯކް ފެޝަން ވީކް ތަފާތު ކޮށްލައިފި\nފާތިމަތު މުނާލް ޝުޖާއު 15 ސެޕްޓެމްބަރ 2016\nނިއު ޔޯކް ގައި މިހާރު ކުރިއަށްދާ ހޫނު މޫސުމުގެ ފެޝަން ވީކްގައި ތަފާތު ކަންކަން ފެނިގެން ހިނގައްޖެ އެވެ. މިއަހަރުގެ ގިނަ ޝޯތަކުގައި އާ ގޮތްގޮތަށް ޑިޒައިންތައް ހުށަހަޅާދެވޭތޯ މަސައްކަތް ކޮށްފައިވާކަން ފާހަގަވެ އެވެ. އެކި ކުލަކުލައިގެ އެކި ސައިޒުގެ އަދި އެކި އުމުރުގެ މޮޑެލުން ވެސް ބޭނުންކޮށްފައިވެ އެވެ.\nއެސިޑުގެ ޝިކާރައަކަށްވި އިންޑިއާގެ ރޭޝްމާ ގުރޭޝީ ވެސް ރަންވޭ މަތިން ފެނިގެން ދިޔަ އެވެ. ނަމަވެސް، ނިޔު ޔޯކް ފެޝަން ވީކް "މަލްޓިކަލްޗުރަލް" ޕްލެޓްފޯމެއް ގޮތަށް ދައްކުވައިދިނީ އަނީސާ ހަސީބުއާން އެވެ.\nއިންޑޮނީޝިއާގެ އަނީސާ އަކީ ބައިނަލްއަގްވާމީ ފެޝަން ދާއިރާގައި އާ މޫނެކެވެ. އޭނާގެ އުފަން ގައުމުގައި ޑިޒައިނަރެއްގެ ގޮތުގައި ލޭބަލެއް އުފައްދައި މަސައްކަތްކުރަން ފެށީ މިދިޔަ އަހަރު އެވެ. ނަމަވެސް، އެންމެ މަތީ ފަންތީގެ ފެޝަން މާކެޓަށް ހެދުން ފަރުމާކުރާ ބްރޭންޑެއް ގޮތަށް އަނީސާގެ ބްރޭންޑު މިއަދު ވެގެން ހިނގައްޖެ އެވެ.\nއަނީސާގެ ނިއު ޔޯކް ޝޯގެ ރަންވޭ މަތީ ހިނގާލި ކޮންމެ މޮޑެލެއް ވެސް ހުރީ ބުރުގާ އަޅައިގެންނެވެ. މިއީ ނިއު ޔޯކް ފެޝަން ވީކްގައި މުސްލިމުންނަށް ހާއްސަ ހެދުންތަކެއް، ބުރުގާ އަޅައިގެން ތިބި މޮޑެލުންތަކެއް ދައްކާލި ފުރަތަމަ ޝޯ އެވެ.\nއަނީސާ ހަސީބުއާންގެ ޝޯ\nމުސްލިމް ޒަމާނީ އަބާޔާ، އެކި ވައްތަރުގެ ޕޭސްޓަލް ކުލައިގެ ބުރުގާ އާއި ޕްރިންޓު ކޮށްފައިވާ ޖަމްޕްސޫޓު ފަދަ ނަލަ ސްޓައިލްތައް ދައްކާލި އެވެ. އޭނާގެ ޝޯގެ ފައިނަލް ޕީސްއެއް ގޮތަށް ހުށަހަޅައިދިނީ ރަން ފަށުވިން އެމްބްރޮއިޑާ ކޮށްފައިވާ ލޭސް އާއި އެކި ވައްތަރުގެ ބީޑިން މަސައްކަތް ކޮށްފައިވާ ހުދު ގައުނެކެވެ.\nއަނީސިއާގެ ޝޯ ނިންމާލަން އޭނާ ނުކުތުމުން، ޝޯ ބަލަން ތިބި މީހުން އޭނާއަށް ވަރަށް ހޫނު ތަރުހީބެއް ދިނެވެ.\nއަރުޝީފަށް ނެގީ 06/01/2017 15:14\nއެންމެފަހުން އަޕްޑޭޓްކުރީ 06/01/2017 15:14


Presidents Cup: Feydhoo athun Maziya ah undhagoo molheh | Mihaaru\nލަނޑު ޖެހުމަށް ފަހު އަސަދުﷲ އުފާފާޅުކުރަނީ.-- ފޮޓޯ: ނިޝާން އަލީ/ މިހާރު\nފޭދޫ އަތުން މާޒިޔާ އަށް އުނދަގޫ މޮޅެއް\n16 ނޮވެމްބަރ 2016 - 00:27 14 comments\nޕްރެޒިޑެންޓްސް ކަޕުގެ ގްރޫޕް ބީގެ ފުރަތަމަ މެޗުން އެންމެ ފަހުގެ ޗެމްޕިއަން މާޒިޔާ ސްޕޯޓްސް އެންޑް ރިކްރިއޭޝަން މިރޭ ސ. ފޭދޫ އަތުން 2-1 އިން އުނދަގޫ މޮޅެއް ހޯދައިފި އެވެ.\nމިދިޔަ އަހަރުގެ މިނިވަން ޗެމްޕިއަންޝިޕްގެ ޗެމްޕިއަން ޓީމުގެ ހައިސިއްޔަތުން މުބާރާތުގައި ވާދަކުރާ ފޭދޫގެ ގިނަ ސަޕޯޓަރުން ވަނީ މިރޭ ދަނޑަށް ވަދެފަ އެވެ.\nމިރޭގެ މެޗު ފަށައިގެން ފޭދޫ ޓީމުން ފަހަތަށް ޖެހިގެން ކުޅުނުއިރު މާޒިޔާ އިން ވަނީ މެދުތެރޭގައި ގިނަ ވަގުތު ބޯޅަ ހިފަހައްޓައިގެން ކުޅެން މަސައްކަތްކޮށްފަ އެވެ. އެ ޓީމުން ފުރަތަމަ ހަމަލާ އުފެއްދީ މެޗުގެ 10 ވަނަ މިނިޓްގަ އެވެ. އަލީ އަޝްފާގު (ދަގަނޑޭ) ތިން ކުޅުންތެރިން ކައިރިން ނައްޓާލުމަށް ފަހު އޭރިއާ ތެރެއަށް ވަދެ ނަގައިދިން ހުރަސް އެއްވެސް ކުޅުންތެރިއަކަށް ލިބޭގޮތެއް ނުވި އެވެ.\nއޭގެ ފަހުން ފޭދޫ ޓީމުން ކައުންޓަ އެޓޭކުގައި ފުރުސަތު ތަނަވަސްކުރަން މަސައްކަތްކުރި އެވެ. އެކަމަކު އެ ޓީމުގެ ކުރިއަށް ކުޅޭ އިބްރާހިމް މަހުދީ (އިއްބެ) އެކަނި ކުރީގައި ކުޅެން ޖެހުމުން މި ހާފުގައި އޭނާގެ ބޭނުން އެ ޓީމަށް އެންމެ ރަނގަޅަށް ހިފޭގޮތެއްނުވި އެވެ.\nމާޒިޔާގެ ދަގަނޑޭ (މ) ފޭދޫ ދެ ކުޅުންތެރިއަކު ކައިރިން ބޯޅަ ފޮނުވާލަން މަސައްކަތްކުރަނީ.-- ފޮޓޯ: ނިޝާން އަލީ/ މިހާރު\nސަސްޕެންޝަނުގެ ސަބަބުން މުހައްމަދު އުމެއިރު ނުލާ ކުޅުނު މި މެޗުގައި މާޒިޔާ އިން ލީޑުނެގީ މެޗުގެ 24 ވަނަ މިނިޓްގައި ކެޕްޓަން އަސަދުﷲ އަބްދުﷲ ޖެހި ލަނޑުންނެވެ. އޭރިއާ ބޭރުން އަސަދުﷲ އަށް ލިބުނު ބޯޅަ އޭނާ ވަނީ ފޭދޫގެ ބިދޭސީ ކީޕަރު އޮމާރް ސީސޭ ބޯމަތިން ގޯލުގެ މަތީ ކަނަށް އޮއްސާލައިފަ އެވެ.\nމެޗުގެ 34 ވަނަ މިނިޓްގައި ފޭދޫ ހާފް ތެރެއިން އެ ޓީމުގެ ކެޕްޓަން އަހުމަދު ސައީދު (އައްމަޓީ) އަތުން ގެއްލުނު ބޯޅައެއް ހޯދުމަށް ފަހު ދަގަނޑޭ އޭރިއާ ބޭރުން ފޮނުވާލި ބޯޅަ ދިޔައީ އަރިމަތިން ބޭރުންނެވެ. އޭގެ މިނިޓެއް ފަހުން އަސަދުﷲ ދިން ބޯޅައެއް އޭރިއާ ތެރެއިން ދަގަނޑޭ ފޮނުވާލި ނަަމަވެސް ކީޕަރު ސީސޭ ވަނީ މަތަކޮށްފަ އެވެ.\nފުރަތަމަ ހާފްގައި ފޭދޫ ޓީމުން މާޒިޔާ ގޯލަށް އަމާޒުކޮށް ފޮނުވާލީ އެންމެ ހަމަލާއެކެވެ. މެޗުގެ 43 ވަނަ މިނިޓްގައި މާޒިޔާ އޭރިއާ ތެރެއިން ފޭދޫގެ ބިދޭސީ މިޑްފީލްޑަރު ނެލްސަން ބުހާނޭ ފޮނުވާލި ބޯޅަ މާޒިޔާގެ ކީޕަރު އިމްރާން މުހައްމަދު ވަނީ ފަސޭހަކަމާ އެކު މަތަކޮށްފަ އެވެ.\nދެ ވަނަ ހާފްގައި މާޒިޔާ އިން ނުކުތީ އަހުމަދު ނާޝިދު (ނާއްޓޭ)ގެ ބަދަލުގައި އިސްމާއިލް އީސާ ކުޅެން އަރުވައިގެންނެވެ.\nމި ހާފްގައި ފޭދޫ އިން ފެށީ ވަރަށް ރަނގަޅު ކުޅުމަކާ އެކު އެވެ. ފޭދޫ ޓީމުގެ ގިނަ ކުޅުންތެރިން އެޓޭކްގައި ބައިވެރިވާން ފެށުމުން މާޒިޔާ ކުޅުންތެރިން ފަހަތަށް ޖެހިގެން ކުޅެން މަޖުބޫރުވި އެވެ. އެހެން ނަމަވެސް އެޓޭކްތަކުގައި ބޭނުން ފޭދޫ ޓީމަށް ނުހިފި އޮއްވައި މާޒިޔާ އިން ކައުންޓަ އެޓޭކުގައި ދެ ވަނަ ލަނޑެއް ޖެހި އެވެ.\nމެޗުގެ 51 ވަނަ މިނިޓްގައި މާޒިޔާގެ ދެ ވަނަ ލަނޑު ވެސް ޖެހީ އަސަދުﷲ އެވެ. ފޭދޫ ހާފްގެ ތެރެއިން ދަގަނޑޭ ހުސްކޮށްލާފައި ދިން ބޯޅަ ހިފައިގެން އޭރިއާ ތެރެއަށް ވަދެ އަސަދުﷲ މި ލަނޑު ޖެހީ ފޭދޫގެ ޑިފެންޑަރަކު ކައިރިން ނައްޓާލުމަށް ފަހު އެވެ.\nފޭދޫ ޓީމުގެ ލަނޑު ޖަހައިދިން އިއްބެ: މިރޭގެ މެޗުގައި މޮޅު ކުޅުމެއް ދެއްކި.-- ފޮޓޯ: ނިޝާން އަލީ/ މިހާރު\nމާޒިޔާގެ ލަނޑަށް ފަހު ފޭދޫ އިން އަނެއްކާ ވެސް ކުރިއަށް ޖެހިގެން ކުޅެން ފެށި އެވެ. ފޭދޫ އިން މި މެޗުގައި ޖެހި ހަމައެކަނި ލަނޑު މެޗުގެ 61 ވަނަ މިނިޓްގައި ކާމިޔާބުކުރީ އިއްބެ އެވެ. އިއްބެ މި ލަނޑު ޖެހީ އޭރިއާ ތެރެއިން މާޒިޔާގެ ޑިފެންޑަރު އަމްދާން އަލީ (އެންޑީ) ކައިރިން ނައްޓާލުމަށް ފަހު އެވެ.\nމި ހާފްގެ ފަހު 20 މިނިޓް ތެރޭ މާޒިޔާ އިން ލަނޑު ޖަހަން އިތުރު ފުރުސަތުތަކެއް ތަނަވަސްކުރި ނަމަވެސް ތިން ވަނަ ލަނޑެއް ޖެހޭ ގޮތެއްނުވި އެވެ. އެގޮތުން ދަގަނޑޭ ފޮނުވާލި އެއް ބޯޅަ ކީޕަރު ސީސޭ މަތަކުރިއިރު، އޭނާ ބޮލުން ޖެހި ބޯޅަ ދިޔައި ދަނޑިކައިރިން ބޭރުންނެވެ.\nމާޒިޔާގެ ފަރާތުން މިރޭގެ މެޗުގައި ޖުމްލަ ގޮތަކަށް ބަލާއިރު އެންމެ ރަނގަޅު ކުޅުމެއް ނުފެނެ އެވެ. ޓީމުގެ މެދުތެރެއިން ބައެއް ބޯޅަތައް ގެއްލުނުއިރު، ލަނޑު ޖަހާނެ މާ ހުސް ފުރުސަތުތަކެއް ވެސް ތަނަވަސްނުކުރެވެ އެވެ.\nފޭދޫ ޓީމު މި މުބާރާތުގައި މުޅިން އަލަށް ކުޅުނު ނަމަވެސް އެ ޓީމުގައި ވެސް ފުރަތަމަ ޑިވިޝަންގައި ކުރިން ކުޅެފައިވާ ކުޅުންތެރިން ހިމެނެ އެވެ. އޭގެ ތެރޭގައި ގައުމީ ޓީމާއި ނިއު އަދި ވިކްޓަރީގެ ކުރީގެ ޑިފެންޑަރު އައްމަޓީ އާއި ކުރިން އައިއެފްސީ އާއި ވެލެންސިއާ އަށް ކުޅުނު އަހުމަދު ޝާފިއު (ޝާޓީ) އާއި އަލީ ޝަރީރު (ޕީޓާ) އަދި މާޒިޔާގެ ކުރީގެ ޑިފެންޑަރު ހުސެއިން ލަތީފް (ކާލޯސް) ހިމެނެ އެވެ. އައްމަޓީ، ޝާޓީ އަދި ކާލޯސް ފުރަތަމަ އެގާރައިގައި ކުޅުނުއިރު ޕީޓާ އިނީ ބެންޗުގަ އެވެ.\nމި މުބާރާތުގެ މެޗުތައް ދެން އޮންނާނީ އަންނަ ހުކުރު ދުވަހު އެވެ. ފުރަތަމަ މެޗުގައި އެ ދުވަހު ހަވީރު ޓީސީ ސްޕޯޓްސް ކްލަބް ބައްދަލުކުރާނީ މިއަދު ނިއު ރޭޑިއަންޓް އަތުން މޮޅުވި އީގަލްސްއާ ދެކޮޅަށެވެ. އެރޭ ކުޅޭ މެޗުގައި ފޭދޫ ކުޅޭނީ ޔުނައިޓެޑް ވިކްޓަރީއާ އެވެ.\nއިތުރު ލިޔުންތައް މާޒިޔާ ސ.ރ.ކ ސ. ފޭދޫ ޕްރެޒިޑެންޓްސް ކަޕް